(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΠΒ΄

Παρασκευή 26 Φεβρουαρίου 2016

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Άδεια απουσίας του Βουλευτή κ. Ν. Δένδια, σελ.
3. Ανακοινώνεται ότι τη συνεδρίαση παρακολουθούν μαθητές από το 10ο Δημοτικό Σχολείο Χαλανδρίου, το Γυμνάσιο Φουστάνης και το Γυμνάσιο Εξαπλατάνου Πέλλας, το Γυμνάσιο Καλαμπακίου και το Γυμνάσιο Παρανεστίου Δράμας, σελ.
4. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Ανακοίνωση του δελτίου επικαίρων ερωτήσεων της Δευτέρας 29 Φεβρουαρίου 2016, σελ.
2. Συζήτηση επικαίρων ερωτήσεων:
 α) Προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης:
 i. σχετικά με τη λήψη μέτρων για τη διασφάλιση των θέσεων εργασίας και των μισθών των εργαζομένων στις κοινωνικές δομές αντιμετώπισης της φτώχειας, σελ.
 ii. σχετικά με τις καθυστερήσεις στην πληρωμή των εργαζομένων στις κοινωνικές δομές αντιμετώπισης της φτώχειας, σελ.
 β) Προς τον Υπουργό Υγείας:
 i. σχετικά με την εφαρμογή και τον εκσυγχρονισμό του αναγκαίου θεσμικού πλαισίου για την ταχύτερη ανταπόκριση των δημοσίων υπηρεσιών, προκειμένου να δοθούν κίνητρα για την προσέλκυση κλινικών μελετών στη χώρα μας, σελ.
 ii. σχετικά με την ανάκληση των αποφάσεων που απαξιώνουν καινοτόμες υπηρεσίες του Ινστιτούτου Υγείας του Παιδιού, σελ.
 iii. σχετικά με την ανάγκη προσαρμογής της νομοθεσίας που διέπει το καθεστώς των «επιμορφωτών» στα μεταβατικά σχολεία ενηλίκων του Κέντρου Θεραπείας Εξαρτημένων Ατόμων (ΚΕΘΕΑ), σελ.
3. Συζήτηση επερώτησης του Βουλευτή της Δημοκρατικής Συμπαράταξης ΠΑΣΟΚ-ΔΗΜΑΡ κ. Ιωάννη Κουτσούκου προς τον Υπουργό Οικονομικών, σχετικά με «την άρνηση του Υπουργείου Οικονομικών να αποκαλύψει τους μεγαλοοφειλέτες άνω του ενός εκατομμυρίου ευρώ που εντάχθηκαν με τη χαριστική Πράξη Νομοθετικού Περιεχομένου στη ρύθμιση των εκατό δόσεων», σελ.

ΠΡΟΕΔΡΕΥΟΝΤΕΣ

ΚΡΕΜΑΣΤΙΝΟΣ Δ. , σελ.
ΧΡΙΣΤΟΔΟΥΛΟΠΟΥΛΟΥ Α. , σελ.

ΟΜΙΛΗΤΕΣ

Α. Επί διαδικαστικού θέματος:
ΚΑΡΡΑΣ Γ. , σελ.
ΚΕΓΚΕΡΟΓΛΟΥ Β. , σελ.
ΚΟΥΤΣΟΥΚΟΣ Γ. , σελ.
ΚΡΕΜΑΣΤΙΝΟΣ Δ. , σελ.
ΜΠΓΙΑΛΑΣ Χ. , σελ.
ΞΑΝΘΟΣ Α. , σελ.
ΦΩΤΙΟΥ Θ. , σελ.
ΧΡΙΣΤΟΔΟΥΛΟΠΟΥΛΟΥ Α. , σελ.
ΧΡΙΣΤΟΦΙΛΟΠΟΥΛΟΥ Π. , σελ.

Β. Επί των επικαίρων ερωτήσεων:
ΚΑΤΣΩΤΗΣ Χ. , σελ.
ΚΟΚΚΑΛΗΣ Β. , σελ.
ΞΑΝΘΟΣ Α. , σελ.
ΠΑΠΑΔΟΠΟΥΛΟΣ Α. , σελ.
ΡΑΠΤΗ Ε. , σελ.
ΦΩΤΙΟΥ Θ. , σελ.
ΧΡΙΣΤΟΦΙΛΟΠΟΥΛΟΥ Π. , σελ.

Γ. Επί της επερώτησης:
ΑΛΕΞΙΑΔΗΣ Τ. , σελ.
ΒΡΟΥΤΣΗΣ Ι. , σελ.
ΘΕΟΧΑΡΗΣ Θ. , σελ.
ΚΑΜΜΕΝΟΣ Δ. , σελ.
ΚΑΡΑΘΑΝΑΣΟΠΟΥΛΟΣ Ν. , σελ.
ΚΑΡΑΚΩΣΤΑΣ Ε. , σελ.
ΚΑΡΡΑΣ Γ. , σελ.
ΚΕΓΚΕΡΟΓΛΟΥ Β. , σελ.
ΚΟΥΤΣΟΥΚΟΣ Γ. , σελ.
ΜΠΓΙΑΛΑΣ Χ. , σελ.
ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΠΒ΄

Παρασκευή 26 Φεβρουαρίου 2016

Αθήνα, σήμερα στις 26 Φεβρουαρίου 2016, ημέρα Παρασκευή και ώρα 10.09΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία της Γ΄ Αντιπροέδρου αυτής κ. **ΑΝΑΣΤΑΣΙΑΣ ΧΡΙΣΤΟΔΟΥΛΟΠΟΥΛΟΥ**.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρίες και κύριοι συνάδελφοι, αρχίζει η συνεδρίαση.

Πριν εισέλθουμε στη συζήτηση των επίκαιρων ερωτήσεων, έχω την τιμή να ανακοινώσω στο Σώμα το δελτίο επίκαιρων ερωτήσεων της Δευτέρας 29 Φεβρουαρίου 2016.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 577/23-2-2016 επίκαιρη ερώτηση του Βουλευτή Ηλείας του Συνασπισμού Ριζοσπαστικής Αριστεράς κ. Γεράσιμου Μπαλαούρα προς τον Υπουργό Εσωτερικών και Διοικητικής Ανασυγκρότησης, σχετικά με την καθυστέρηση κατάθεσης νομοσχεδίου σχετικού με τη ρύθμιση της άδειας παραμονής και εργασίας των παράνομα διαμενόντων μεταναστών εργατών γης.

2. Η με αριθμό 566/22-2-2016 επίκαιρη ερώτηση του Βουλευτή Έβρου της Νέας Δημοκρατίας κ. Αναστασίου Δημοσχάκη προς τον Υπουργό Πολιτισμού και Αθλητισμού, σχετικά με την ανάδειξη της Νίκης της Σαμοθράκης ως πανευρωπαϊκού συμβόλου.

3. Η με αριθμό 570/22-2-2016 επίκαιρη ερώτηση της Βουλευτού Αττικής της Δημοκρατικής Συμπαράταξης ΠΑΣΟΚ-ΔΗΜΑΡ κ. Παρασκευής Χριστοφιλοπούλου προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τις απολύσεις στα «Ελληνικά Αμυντικά Συστήματα» (ΕΑΣ).

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 567/22-2-2016 επίκαιρη ερώτηση του Βουλευτή Αχαΐας της Νέας Δημοκρατίας κ. Ανδρέα Κατσανιώτη προς τον Υπουργό Εσωτερικών και Διοικητικής Ανασυγκρότησης, σχετικά με την επιβολή δημοτικών τελών από τον Δήμο της Πάτρας σε επαγγελματικές εγκαταστάσεις της περιοχής με απόφαση του δημοτικού συμβουλίου.

2. Η με αριθμό 572/22-2-2016 επίκαιρη ερώτηση του ΣΤ΄ Αντιπροέδρου της Βουλής και Βουλευτή Δωδεκανήσου της Δημοκρατικής Συμπαράταξης ΠΑΣΟΚ-ΔΗΜΑΡ κ. Δημητρίου Κρεμαστινού προς τον Υπουργό Εθνικής Άμυνας, σχετικά με την αθρόα και μαζική αποβίβαση προσφύγων και μη νόμιμων μεταναστών στο Καστελόριζο.

3. Η με αριθμό 563/22-2-2016 επίκαιρη ερώτηση του Βουλευτή Α΄ Θεσσαλονίκης του Συνασπισμού Ριζοσπαστικής Αριστεράς κ. Αλέξανδρου Τριανταφυλλίδη προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την κατάργηση διπλών και τριπλών συντάξεων που χορηγούνται σε Βουλευτές και αιρετούς της τοπικής αυτοδιοίκησης.

4. Η με αριθμό 543/15-2-2016 επίκαιρη ερώτηση του Βουλευτή Ηρακλείου της Νέας Δημοκρατίας κ. Ελευθερίου Αυγενάκη προς τον Υπουργό Υποδομών, Μεταφορών και Δικτύων, σχετικά με την απένταξη από το ΕΣΠΑ του έργου «Οδικός Άξονας Ηράκλειο-Μεσαρά» και την καθυστέρηση ολοκλήρωσής του.

5. Η με αριθμό 545/15-2-2016 επίκαιρη ερώτηση της Βουλευτού Β΄ Αθηνών του Λαϊκού Συνδέσμου-Χρυσή Αυγή κ. Ελένης Ζαρούλια προς τον Υπουργό Υγείας, σχετικά με τα προβλήματα λειτουργίας του ΕΚΑΒ.

6. Η με αριθμό 466/1-2-2016 επίκαιρη ερώτηση του Βουλευτή Αττικής του Λαϊκού Συνδέσμου-Χρυσή Αυγή κ. Ηλία Κασιδιάρη προς τον Υπουργό Εσωτερικών και Διοικητικής Ανασυγκρότησης, σχετικά με τα «εκατομμύρια που μοιράζει η Κυβέρνηση ΣΥΡΙΖΑ-ΑΝΕΛ στα χρεοκοπημένα κόμματα».

7. Η με αριθμό 426/19-1-2016 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Εσωτερικών και Διοικητικής Ανασυγκρότησης, σχετικά με την άμεση επαναλειτουργία του εγοστασίου ανακύκλωσης στο Ηράκλειο Κρήτης και την επαναπρόσληψη των εργαζομένων από την εταιρεία «WASTE SOLUTIONS».

ΑΝΑΦΟΡΕΣ- ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 2379/15-1-2016 ερώτηση της Βουλευτού Β΄ Αθηνών του Συνασπισμού Ριζοσπαστικής Αριστεράς κ. Βασιλικής Κατριβάνου προς τον Υπουργό Υγείας, σχετικά με την υποστελέχωση του ΚΕΘΕΑ.

2. Η με αριθμό 1829/10-12-2015 ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ-ΔΗΜΑΡ κ. Βασιλείου Κεγκέρογλου προς τον Υπουργό Εξωτερικών, σχετικά με την άρση των περιορισμών στην έκδοση τουριστικής βίζας από τη Ρωσία.

Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Για λόγους οικονομίας χρόνου θα συζητηθούν ταυτοχρόνως δύο ερωτήσεις:

Η τέταρτη με αριθμό 579/23-2-2016 επίκαιρη ερώτηση δεύτερου κύκλου του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς τους Υπουργούς Εργασίας, Κοινωνικής Ασφάλισης και Κοινωνικής Αλληλεγγύης και Εσωτερικών και Διοικητικής Ανασυγκρότησης,σχετικά με τη λήψη μέτρων για τη διασφάλιση των θέσεων εργασίας και των μισθών των εργαζομένων στις κοινωνικές δομές αντιμετώπισης της φτώχειας και η πρώτη με αριθμό 1549/30-11-2015 ερώτηση της Βουλευτού Αττικής της Δημοκρατικής Συμπαράταξης ΠΑΣΟΚ–ΔΗΜΑΡ κ. Παρασκευής Χριστοφιλοπούλου προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τις καθυστερήσεις στην πληρωμή των εργαζομένων στις κοινωνικές δομές αντιμετώπισης της φτώχειας.

Οι συγκεκριμένες ερωτήσεις, οι οποίες αναφέρονται στο ίδιο θέμα, θα συζητηθούν ταυτόχρονα, χωρίς να επηρεάζονται τα δικαιώματα των ομιλητών ως προς τον χρόνο ομιλίας τους, με εφαρμογή της διάταξης της παραγράφου 4 του άρθρου 131 του Κανονισμού της Βουλής.

Θα απαντήσει η Αναπληρώτρια Υπουργός κ. Φωτίου.

Ξεκινάμε με την επίκαιρη ερώτηση.

Κύριε Κατσώτη, έχετε τον λόγο για δύο λεπτά.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κυρία Πρόεδρε.

Κυρία Υπουργέ, στις 30 Ιουνίου του 2016 λήγουν οι συμβάσεις των εργαζομένων στις κοινωνικές δομές αντιμετώπισης της φτώχειας. Αυτή η ημερομηνία προέκυψε προεκλογικά με απόφαση του τότε Υπουργού Εργασίας για την παράταση, έτσι ώστε να συνεχίσουν να λειτουργούν δομές, όπως το φαρμακείο, το συσσίτιο, το παντοπωλείο, η τράπεζα χρόνου και λοιπά.

Οι δομές αυτές είναι γνωστό ότι δημιουργήθηκαν σε συνθήκες καπιταλιστικής κρίσης, για να διαχειριστούν τη φτώχεια του λαού μας, φτώχεια που διευρύνθηκε, που οξύνθηκε από τις πολιτικές που εφαρμόστηκαν και εφαρμόζονται από τα κόμματα που κυβέρνησαν και κυβερνούν και φορτώνουν την κρίση στις πλάτες των εργαζομένων, των φτωχών αγροτών, των αυτοαπασχολουμένων.

Μέσα σε δύο χρόνια από την έναρξη λειτουργίας τους, πάνω από εκατόν είκοσι χιλιάδες άνθρωποι έχουν απευθυνθεί σε αυτές τις δομές. Είναι γνωστό ότι ο δείκτης φτώχειας αυξήθηκε σύμφωνα με σημερινά δημοσιεύματα κατά 8% το 2015.

Το μέγεθος του προβλήματος είναι μεγάλο. Αν πάρουμε υπ’ όψιν μας ότι δεν υπάρχει άλλο μέτρο που θα στηρίξει ουσιαστικά αυτούς που έχουν ανάγκη, προκύπτει η ανάγκη διασφάλισης της λειτουργίας αυτών των δομών, έτσι ώστε να υπάρξει ανακούφιση από τα μεγάλα προβλήματα που αντιμετωπίζουν αυτοί οι άνθρωποι, προβλήματα επιβίωσης.

Οι εργαζόμενοι σε αυτές τις δομές δουλεύουν με αυταπάρνηση, κάτω από δύσκολες συνθήκες, απέναντι σε απελπισμένους ανθρώπους, ξεπερνώντας τον εαυτό τους. Πολλοί από αυτούς είναι απλήρωτοι από τον Οκτώβρη του 2015, κυρία Υπουργέ.

Είναι τα θύματα των διαφόρων ΜΚΟ, που λυμαίνονται τα όποια κονδύλια. Πρόκειται για ΜΚΟ που λειτουργούν με ευθύνη του Υπουργείου Εργασίας ως διαμεσολαβητές, όσον αφορά την πρόσληψη των εργαζομένων και την εργασιακή τους υπόσταση. Παρά την τυπική παράταση των προγραμμάτων, πολλές ΜΚΟ, επικαλούμενες την καθυστέρηση των πληρωμών, εγκατέλειψαν τα προγράμματα, απέλυσαν τους εργαζόμενους, κυρία Πρόεδρε, και πολλοί από αυτούς δεν έχουν πληρωθεί για μήνες, αντιμετωπίζοντας προβλήματα επιβίωσης.

Το Υπουργείο, με πρόσφατο έγγραφό του προς τις περιφέρειες, κυρία Υπουργέ, προβλέπει τη συνέχιση των προγραμμάτων μέσω των μη κυβερνητικών οργανώσεων. Αυτό σημαίνει ότι θα διαιωνίζεται το καθεστώς της απληρωσιάς των εργαζομένων και των άθλιων εργασιακών σχέσεων που υπάρχουν.

Αρκετές δομές τις οποίες λειτουργούν οι δήμοι, με αυτόν τον τρόπο θα οδηγούνται σε αδυναμία λειτουργίας και στο τέλος θα αναλαμβάνουν εξ ολοκλήρου τη διαχείριση των όποιων προγραμμάτων και των όποιων κονδυλίων οι λεγόμενες εθελοντικές οργανώσεις και οι μη κυβερνητικές οργανώσεις.

Αυτό που ρωτάμε εμείς, κυρία Υπουργέ, είναι τι μέτρα θα πάρει η Κυβέρνηση, ώστε να εξασφαλιστούν οι θέσεις εργασίας και οι μισθοί των εργαζομένων σε αυτές τις δομές και να αναλάβει το κράτος τη λειτουργία και τη χρηματοδότησή τους, βάζοντας τέρμα στην εμπλοκή των διαφόρων ΜΚΟ, ώστε να μη λείψουν ακόμη και αυτά τα ψίχουλα από εκείνους που τα έχουν πραγματικά ανάγκη.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει η κ. Χριστοφιλοπούλου, επίσης για δύο λεπτά, για να αναπτύξει την ερώτησή της.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Ευχαριστώ, κυρία Πρόεδρε.

Κυρία Υπουργέ, όντως η φτώχεια αυξήθηκε κατά τι, δηλαδή από το 7,1% η σχετική φτώχεια το 2015 αυξήθηκε στο 8%. Αυτό σημαίνει ότι η Κυβέρνηση πρέπει να στραφεί επιτέλους και στο κομμάτι της ανάπτυξης, των επενδύσεων, των νέων θέσεων εργασίας αλλά βεβαίως και στο κομμάτι της κοινωνικής υποστήριξης.

Σας είχαμε καταθέσει μια ερώτηση ήδη από τον Νοέμβριο, κυρία Υπουργέ, η οποία σήμερα καθίσταται επικαιρότατη, σαν να την είχα καταθέσει πριν από μια εβδομάδα. Το πρόβλημα έχει παραμείνει. Το είχαμε εντοπίσει από τον Νοέμβριο και σας ρωτούσαμε γιατί οι χίλιοι εκατό περίπου εργαζόμενοι στα κοινωνικά παντοπωλεία, στα κοινωνικά φαρμακεία, στους λαχανόκηπους –που και αυτοί παίζουν έναν αξιοσημείωτο ρόλο, όπως λέει και μια έκθεση αξιολόγησης που εσείς έχετε παραγγείλει- είναι απλήρωτοι.

Δώσατε μια παράταση μέχρι τις 30 Ιουνίου. Πώς διασφαλίζετε όχι μόνο ότι αυτοί οι άνθρωποι θα πληρωθούν, αλλά και ότι θα συνεχίσουν αυτοί και άλλοι ακόμα σε ένα δίκτυο που μπορεί να υπάρχει σε τοπικό επίπεδο να παρέχουν πολύτιμες υπηρεσίες σε δύο κατευθύνσεις; Έχει αποδειχθεί αυτό και έχει αξιολογηθεί.

Η μια κατεύθυνση είναι ότι αυτοί οι άνθρωποι βοηθούν μέσα και από την προσέλκυση χορηγιών να υπάρχουν κάποια αγαθά, όπως τα κοινωνικά παντοπωλεία ή τα φάρμακα. Από την άλλη παίζουν και έναν σημαντικότατο ρόλο ψυχοκοινωνικής υποστήριξης στους συνανθρώπους μας εκείνους που έχει πλήξει περισσότερο η κρίση. Αυτό είναι επίσης ένα πολύ μεγάλο κεκτημένο, το οποίο, εάν και εφόσον συνδεθεί, όπως υπήρχε σχεδιασμός, με τις ευκαιρίες για απασχόληση και κοινωνική ένταξη, θα μπορέσει βεβαίως να αποδώσει καρπούς.

Κυρία Υπουργέ, εγώ δεν ρωτώ μόνο τι θα κάνετε με τους ανθρώπους που σήμερα εργάζονται, που είναι πολύ σημαντικό. Ποιο είναι όμως το σχέδιό σας για αυτές τις δομές, που μπορούν να χρηματοδοτηθούν μέσα από την περιφέρεια και το γνωρίζετε;

Θέλω να ακούσω, λοιπόν, από εσάς τι θα γίνει, γιατί μέσα από τον κοινοβουλευτικό έλεγχο θα ακούσουν και οι δήμαρχοι και οι εργαζόμενοι που είναι πάνω από εκατό χιλιάδες –εκατόν δεκαοκτώ χιλιάδες είναι το νούμερο που έχω στη διάθεσή μου, μπορεί εσείς να έχετε ένα άλλο στοιχείο-, αλλά και οι ωφελούμενοι μέχρι στιγμής από το 2013, που ξεκίνησε αυτό το πρόγραμμα και είναι ομολογουμένως ένα επιτυχημένο πρόγραμμα.

Λάθη ή αστοχίες μπορεί να υπάρχουν σε πολλά επίπεδα. Έλεγχοι πρέπει να γίνουν και διαφάνεια πρέπει να υπάρξει. Όμως, υπάρχει μια κοινή ομολογία και δική σας –των αξιολογητών στους οποίους εσείς δώσατε την εντολή να γίνει- ότι αυτό είναι πετυχημένο πρόγραμμα. Ποιο είναι το σχέδιό σας;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε, κυρία Χριστοφιλοπούλου.

Κυρία Υπουργέ, έχετε τον λόγο για έξι λεπτά.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κυρίες και κύριοι συνάδελφοι, νομίζω ότι είναι εξαιρετική ευκαιρία που και οι δύο μαζί κάνετε αυτή την ερώτηση και μου δίνετε την ευκαιρία να απαντήσω σε όλο το πλέγμα των ερωτημάτων που βάλατε.

Κατά τη άποψή μου, θέσατε τρία ερωτήματα. Το πρώτο είναι τι συμβαίνει με τις δομές φτώχειας του προηγούμενου ΕΣΠΑ, που έληξαν τον Σεπτέμβριο του 2015. Τι συμβαίνει με αυτούς τους ανθρώπους; Πόσοι είναι αυτοί οι άνθρωποι; Τι έχετε κάνει για αυτούς τους ανθρώπους; Τους έχετε αφήσει στον αέρα, είναι απλήρωτοι και λοιπά.

Η δεύτερη ερώτηση είναι η εξής: Σχεδιάσατε το νέο ΕΣΠΑ και τι θα κάνετε για αυτό το νέο ΕΣΠΑ; Πώς ακριβώς θα λειτουργήσει και σε ποια περιεχόμενα; Από πότε νομίζετε ότι θα αρχίσει; Ρωτάω τον εαυτό μου. Νομίζω ότι αυτά τα ερωτήματα μου απευθύνατε.

Η τρίτη ερώτηση είναι τι γίνεται στην ενδιάμεση κατάσταση και πώς πάει η αποπληρωμή των ανθρώπων που ήδη δουλεύουν σ’ αυτές τις δομές.

Όσον αφορά την πρώτη ερώτηση, όπως ξέρετε και οι δύο σας πολύ καλά, οι δομές φτώχειας σχεδιάστηκαν για το ΕΣΠΑ 2007-2013. Αυτές οι δομές ήταν –μερικά από αυτά τα αναφέρατε– τα κοινωνικά παντοπωλεία, τα κέντρα ημερήσιας υποδοχής αστέγων, τα υπνωτήρια, οι δομές παροχής συσσιτίων, τα κοινωνικά φαρμακεία, ο δημοτικός λαχανόκηπος, η τράπεζα χρόνου και το γραφείο διαμεσολάβησης. Ας τα ακούσει ο κόσμος.

Ξεκίνησαν διακόσιες πενήντα έξι δομές με χίλιους εκατόν δεκαπέντε εργαζόμενους και κατέληξαν τον Σεπτέμβριο του 2015 διακόσιες τέσσερις δομές με εννιακόσιους έξι εργαζόμενους.

Πράγματι αξιολογήθηκαν -διότι, όπως ξέρετε, τα ΕΣΠΑ αποκτούν αξιολόγηση- και η αξιολόγηση έβγαλε ότι μερικές από αυτές τις δομές δεν ήταν επιτυχείς.

Εμείς, μόλις ήρθαμε τη δεύτερη φορά μετά τις εκλογές, με πράξη νομοθετικού περιεχομένου στις 8 Οκτωβρίου, δηλαδή μόλις ακριβώς είχε ορκιστεί η Κυβέρνηση, με αναδρομικής ισχύος πράξη περάσαμε την επέκταση των δομών μέχρι 31-12-2015 και βρήκαμε 3 εκατομμύρια από τον κρατικό προϋπολογισμό, γιατί τα ΕΣΠΑ είχαν τελειώσει, για να πληρωθούν οι εργαζόμενοι, από τη μια, αλλά και συγχρόνως να συνεχίσουν οι δομές φτώχειας, τις οποίες εμείς εκτιμούμε ως εξαιρετικά σημαντικές και για τη συγκεκριμένη συγκυρία μεγάλης σημασίας για την πολιτική των δήμων αλλά και για τη δική μας πολιτική.

Όπως ξέρετε και οι δυο σας, όταν σταματά ένα ΕΣΠΑ και μπαίνουν χρήματα από τον κρατικό προϋπολογισμό, υπάρχει μια τεράστια διαδικασία. Από τον Σεπτέμβριο μέχρι σήμερα δεν έχουν πληρωθεί. Πού βρίσκονται τα λεφτά; Για να τελειώσω αυτό το κομμάτι, πού βρίσκεται αυτή η κατάσταση; Μετά θα σας πω τι σχεδιάζω για το μέλλον.

Βρίσκεται στο εξής: Πρώτον, είκοσι έξι φορείς, όπως ξέρετε, είναι αυτοί στους οποίους δουλεύουν αυτοί οι εργαζόμενοι για τους οποίους μιλάμε και παρέχουν αυτές τις υπηρεσίες. Από αυτούς τους είκοσι έξι φορείς απαιτούνται τριάντα επτά πράξεις για να πληρωθούν. Όπως ξέρετε, τα λεφτά τα μεταφέραμε στην Τράπεζα της Ελλάδος, δηλαδή είναι έτοιμα για να πληρωθούν τα πάντα. Όμως, χρειάζεται οι αρμόδιοι φορείς, αυτοί δηλαδή που έχουν τους εργαζόμενους, να φέρουν τα δικαιολογητικά πληρωμής. Μέχρι στιγμής, μέχρι τώρα που μιλάμε, στο Υπουργείο μας έχουν έρθει οκτώ πράξεις πληρωμής, αυτές έχουν πιστωθεί και ανοίγουν σήμερα. Άρα όσοι φέρνουν τα δικαιολογητικά από τους φορείς πληρώνονται αμέσως, με τις τρέχουσες διαδικασίες.

Επομένως, όπως βλέπετε, για το διάστημα μέχρι 31-12-2015 και τα χρήματα είναι στη θέση τους και εκταμιεύονται με τις νόμιμες διαδικασίες, μόλις οι φορείς φέρνουν τα απαιτούμενα δικαιολογητικά. Λυπάμαι που δεν τα φέρνουν πιο γρήγορα, για να έχουμε πραγματικά αυτή τη δυνατότητα, ώστε να αποπληρωθούν.

Όταν γυρίσαμε, λοιπόν, τον Οκτώβρη, κυρία Χριστοφιλοπούλου, ανακαλύψαμε ότι δεν είχε σχεδιαστεί τίποτα για το ΕΣΠΑ 2014-2020 πάνω σε αυτόν τον τομέα, απολύτως τίποτα για ένα ΕΣΠΑ το οποίο ονομαστικά καλύπτει έξι χρόνια. Καθίσαμε τότε, όπως έπρεπε να γίνεται πάντα, με τον κ. Χαρίτση, που είναι ο αρμόδιος Υφυπουργός για θέματα ΕΣΠΑ, αλλά και με τους δεκατρείς περιφερειάρχες -γιατί, όπως ξέρετε, τα ΕΣΠΑ κοινωνικής προστασίας ανήκουν σήμερα στις περιφέρειες, αυτοί έχουν τα λεφτά, δεν τα έχουμε εμείς- και καθίσαμε όλοι μαζί να σχεδιάσουμε ξανά το τοπίο που έπρεπε να ισχύσει από εδώ και ύστερα.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Αναπληρώτριας Υπουργού)

Θέλετε να τα πω στη δεύτερη φάση; Διότι μπορώ να συνεχίσω αυτήν τη συζήτηση, πώς τα σχεδιάσαμε και πώς τα έχουμε κάνει. Ό,τι θέλετε, κυρία Πρόεδρε.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Εγώ δεν έχω αντίρρηση, κυρία Πρόεδρε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Αν θέλετε, για να ολοκληρώσετε…

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Αν θέλετε να σας πω όλον τον σχεδιασμό, ώστε να είστε έτοιμοι να απαντήσετε τώρα, τη δεύτερη φορά και απαντώ ξανά, πολύ ευχαρίστως θα τα πω τώρα.

Συνεχίζω, λοιπόν: Τι κάναμε στο νέο ΕΣΠΑ σε συνεννόηση με τους δεκατρείς περιφερειάρχες; Είπαμε σχετικά με όλες αυτές τις δομές για έναν νέο τρόπο σύμπτυξης ορισμένων, των κοινωνικών παντοπωλείων, παραδείγματος χάριν, με τα συσσίτια. Είπαμε να κάνουμε μια δομή, η οποία μπορεί να αλληλοβοηθιέται, γιατί είδαμε ότι αυτή είναι καλύτερη. Αλλά θα είναι ξεχωριστά τα κοινωνικά φαρμακεία. Όλες οι άλλες κρατιούνται, λοιπόν: κέντρα ημερήσιας υποδοχής αστέγων, υπνωτήρια, δομές τροφής, κοινωνικό φαρμακείο κ.λπ..

Συνολικά διακόσιες δεκαέξι δομές σχεδιάσαμε, παραπάνω από όσες ήταν πριν δηλαδή, από όσες παραλάβαμε στις 30 Σεπτεμβρίου, με συνολικά εξακόσιους ογδόντα επτά εργαζόμενους σε αυτές.

Όμως, παράλληλα, σκεφτήκαμε ότι όλα αυτά τα προγράμματα και όλη αυτή η τεχνογνωσία που αποκτιέται, αν δεν επικοινωνείται στην τοπική κοινωνία, πάει χαμένη. Γι’ αυτό σχεδιάσαμε τα κέντρα κοινότητας, που είχε την ευκαιρία η Βουλή πριν δυο-τρεις μέρες να ψηφίσει. Το ΚΚΕ ψήφισε «παρών». Τα ψήφισε η Δημοκρατική Συμπαράταξη, ως γνωστόν, μαζί με τους ΑΝΕΛ και τον ΣΥΡΙΖΑ.

Λοιπόν, τι είναι τα κέντρα κοινότητας και πόσα είναι; Είναι διακόσια πενήντα τέσσερα αυτά που σχεδιάσαμε σε όλους τους δήμους με πάνω από δέκα χιλιάδες κατοίκους. Οι δήμοι συνολικά είναι τριακόσιοι είκοσι πέντε. Πόσοι άνθρωποι είναι; Είναι επτακόσιοι εξήντα δύο.

Άρα στο νέο ΕΣΠΑ οι δομές φτώχειας με τα κέντρα κοινότητας συνολικά θα έχουν χίλιους τετρακόσιους σαράντα εννιά εργαζόμενους. Είναι περισσότεροι. Όπως βλέπετε, υπερκαλύπτονται οι εννιακόσιοι έξι που υπάρχουν σήμερα. Και θα υπάρχει σύνολο τετρακοσίων εβδομήντα δομών πάνω σε αυτόν τον τομέα, έναντι των διακοσίων τεσσάρων που λειτουργούν σήμερα.

Πιστεύουμε ότι με αυτόν τον τρόπο, με διαφάνεια, όπως το σχεδιάσαμε, εγκαίρως θα ειδοποιηθούν όλοι. Ήδη θα ξέρουν όλοι ότι πάνε να προκηρυχθούν αυτά τα ΕΣΠΑ.

Αυτά τα ΕΣΠΑ έχουν ισοκατανομή στην Ελλάδα. Δεν θα υπάρξει ξανά το παράδειγμα δήμου στη Μακεδονία που πήρε στο προηγούμενο ΕΣΠΑ πέντε ΚΗΦΗ, κέντρα ημερήσιας φροντίδας ηλικιωμένων. Πρόκειται για δομή πανάκριβη, μόνο για τους ηλικιωμένους. Στοιχίζει 200.000 ευρώ τον χρόνο. Δηλαδή έπαιρνε επί επτά χρόνια 1 εκατομμύριο ευρώ τον χρόνο ένας δήμος δεκαοκτώ χιλιάδων κατοίκων, όταν τα ΚΗΦΗ σε όλη την Ελλάδα ήταν εβδομήντα!

Αυτό τι σημαίνει; Αυτό σημαίνει ότι όλα τα ΕΣΠΑ έτσι τρωγόντουσαν μέχρι σήμερα. Δηλαδή σχεδιάζονταν μυστικά, τελευταία στιγμή βγαίνανε και τα ήξεραν μόνο οι ημέτεροι. Υπέβαλαν, λοιπόν, οι ημέτεροι και έπαιρναν.

Πρέπει να δείτε τον χάρτη του προηγούμενου ΕΣΠΑ –γιατί σήμερα έχω πια όλο τον χάρτη του προηγούμενου ΕΣΠΑ- και πώς σχεδιάσαμε εμείς το καινούριο ΕΣΠΑ, ώστε να έχει ισοκατανομή. Εμείς δεν έχουμε πελατειακές σχέσεις. Δεν έχουμε κανέναν δήμο δικό μας και ντε και καλά να του δώσουμε, ας πούμε, τα ΕΣΠΑ.

Θα έρθει η ώρα στη συνέχεια, κύριε Κατσώτη, να πούμε αναλυτικά για τα ΕΣΠΑ, πώς λειτουργούν, με ποια μοριοδότηση γίνονται, πώς πρέπει να είναι διαφανή. Και ναι, δεν είναι λεφτά από τον κρατικό προϋπολογισμό, αλλά είναι κρατικά λεφτά, με την έννοια ότι είναι συγχρηματοδοτούμενα προγράμματα από την Ευρωπαϊκή Ένωση. Συνολικά υπολογίζουμε ότι μέσα σε έναν χρόνο θα απαιτηθούν 150 εκατομμύρια ευρώ για όλες αυτές τις δομές, από τη στιγμή που θα αρχίσουν να λειτουργούν.

Ήδη τα ΕΣΠΑ είναι στην Ευρωπαϊκή Ένωση. Ήδη εντός των ημερών περιμένουμε απάντηση έγκρισής τους και θα προβούμε σε όλες τις πράξεις. Και εδώ ερχόμαστε να σας πω ότι με την ΚΥΑ που θα ορίζουμε, δεν θα είναι μόνο οι ΜΚΟ δικαιούχες, αλλά θα είναι και οι ίδιοι οι δήμοι, θα είναι και η ΚΟΙΝΣΕΠ εργαζομένων, που θα μπορούν να πάρουν αυτές τις δουλειές.

Και θα μοριοδοτηθούν με συγκεκριμένα μόρια όλοι αυτοί που δούλευαν στην προϋπάρχουσα κατάσταση και όχι σε κατάσταση ή μοριοδότηση, ώστε να είναι ελάχιστη γι’ αυτούς που είχαν τη εμπειρία σε σχέση με τους άνεργους. Γιατί είναι και αυτό κάτι που συζητήσαμε με τους εργαζόμενους μαζί. Και ανοικτά θα σχεδιάσουμε όλη αυτή την ιστορία και τη μοριοδότηση.

Στις 30 Ιουνίου του 2016 –ελπίζουμε και πιο νωρίς- θα αρχίσει να εφαρμόζεται το νέο ΕΣΠΑ, το ΕΣΠΑ 2014-2020.

Ευχαριστώ, κυρία Πρόεδρε, νομίζω ότι είπα τα περισσότερα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ορίστε, κύριε Κατσώτη, έχετε τον λόγο για τρία λεπτά.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κυρία Πρόεδρε.

Η κυρία Υπουργός μίλησε εδώ για τον συνολικό σχεδιασμό του Υπουργείου μέχρι το 2020, για τις δομές που δημιουργούνται και για τους νέους εργαζόμενους που θα πάρει για να μπορούν να λειτουργήσουν. Και βέβαια, είπε ότι πέρα από τις ΜΚΟ, θα είναι και οι δήμοι, καθώς επίσης και οι ΚΟΙΝΣΕΠ, που θα δημιουργηθούν από τους εργαζόμενους που ήδη λειτουργούν σε αυτές τις δομές.

Εμείς, κυρία Υπουργέ, έχουμε μια εντελώς διαφορετική αντίληψη. Λέμε ότι η φτώχεια και η εξαθλίωση του πληθυσμού δημιουργείται επειδή αυτό το σύστημα είναι βάρβαρο, επειδή ο τρόπος παραγωγής είναι τέτοιος που δεν μπορεί να ικανοποιήσει τις ανάγκες των εργαζομένων και του λαού. Η ανεργία είναι σύμφυτη με αυτό το σύστημα, όπως και η μείωση των μισθών και των συντάξεων, γιατί ο βιομήχανος, ο εφοπλιστής, ο τραπεζίτης, ο έμπορος και ο ξενοδόχος έχουν ανάγκη να έχουν φθηνό εργατικό δυναμικό για να κερδίζουν ακόμα περισσότερο.

Ακριβώς αυτός ο τρόπος, αλλά και η όλο και βαθύτερη κρίση που έχουμε κάθε τόσο φορτώνονται στις πλάτες των εργαζομένων και του λαού και, δυστυχώς, πάντα θα έχουμε τέτοια προβλήματα.

Αυτά δεν μπορούν να αντιμετωπίζονται πάντα μέσα από τέτοια προγράμματα, τα οποία είτε θα είναι πρόχειρα, όπως ήταν τα προηγούμενα, είτε δεν θα έχουν σχεδιαστεί καλά, είτε ακόμα θα έχουν και έναν καλό σχεδιασμό, όπως λέτε.

Κατά τη γνώμη μας, αυτό αντιμετωπίζεται με άλλη μορφή οργάνωσης της οικονομίας, με την οποία θα σταματήσει η εκμετάλλευση ανθρώπου από άνθρωπο. Έτσι μπορεί να αντιμετωπιστεί οριστικά η φτώχεια, έτσι μπορούν πράγματι να έχουν όλοι δουλειά, υγεία, παιδεία, να έχουν όλοι το φάρμακο και να μη λείπουν από κάποιον εργαζόμενο και άνθρωπο αυτής της κοινωνίας τα βασικά, αυτά που πρέπει να υπάρχουν, για να μπορεί η ζωή του καθενός να είναι έτσι όπως πρέπει να είναι.

Όμως, κυρία Υπουργέ, λέτε ότι με βάση τη δική σας δραστηριότητα όλα είναι εντάξει, αλλά ότι αυτοί δεν έχουν τις πράξεις εδώ για να πληρωθούν. Μόνο οι οκτώ από τους είκοσι έξι φορείς έχουν φέρει πράξεις για να πληρωθούν και οι υπόλοιποι καθυστερούν. Ναι, αλλά οι εργαζόμενοι τι φταίνε σε αυτό; Νομίζω ότι μπορείτε να ψάξετε να βρείτε έναν άλλο τρόπο, ώστε πέρα από την αμοιβή των ΜΚΟ, οι οποίες παίρνουν τα πολύ χοντρά λεφτά –και επιτρέψτε μου την έκφραση, γιατί τα χοντρά λεφτά δεν τα παίρνουν οι εργαζόμενοι, αλλά οι ΜΚΟ- να πληρωθούν τουλάχιστον οι εργαζόμενοι. Λέω ότι πρέπει να βρεθεί τρόπος, ώστε προς το παρόν αυτοί οι εργαζόμενοι να πληρωθούν.

Και έρχομαι στο δεύτερο ζήτημα. Εμείς δεν συμφωνούμε με τις ΚΟΙΝΣΕΠ, γιατί και αυτές θα είναι μια άλλη μορφή ΜΚΟ. Εντάξει, δεν θα είναι σαν αυτήν τη ΜΚΟ που ξέρουμε και, αν θέλετε, έχει ένα κακό όνομα που έχει δημιουργηθεί από διάφορα «τρωκτικά» που λυμαίνονται τα όποια κονδύλια, αλλά και οι ΚΟΙΝΣΕΠ θα λειτουργούν με βάση έναν σχεδιασμό που θα κάνουν αυτοί οι εργαζόμενοι για να βρουν μια δουλειά. Και θα προσπαθούν μέσα από την ΚΟΙΝΣΕΠ που θα κάνουν να έχουν τις υπηρεσίες εκείνες με τη λιγότερη δαπάνη, για να μπορούν να έχουν τον μισθό τους, το μεροκάματό τους. Πώς θα γίνει αυτό; Δεν θα υπάρχουν προβλήματα; Έχουμε ήδη προβλήματα, σοβαρά ζητήματα λειτουργίας με αυτές τις ΚΟΙΝΣΕΠ, οι οποίες έχουν δημιουργηθεί.

Άρα, λοιπόν, δεν είναι λύση οι ΚΟΙΝΣΕΠ. Η λύση είναι αυτές οι δομές να είναι κάτω από δημόσιο έλεγχο, να χρηματοδοτούνται από το κράτος -τώρα λέτε ότι τα ΕΣΠΑ είναι στις περιφέρειες-, από τις περιφέρειες εν πάση περιπτώσει και να υπάρχει έλεγχος όσον αφορά την ποιότητα των υπηρεσιών που παρέχουν στον κόσμο, που τις έχει ανάγκη αλλά και όσον αφορά βέβαια και τις ίδιες τις εργασιακές σχέσεις, που έχουν οι εργαζόμενοι που προσφέρουν αυτές τις υπηρεσίες.

Εμείς πιστεύουμε ότι μέχρι ο ίδιος ο λαός να αποφασίσει πότε θα ανατρέψει αυτήν τη βαρβαρότητα, μπορούν να ωφεληθούν με αυτήν τη λογική όσοι έχουν σήμερα ανάγκη, ακόμα και με αυτό το σχεδιασμό που λέτε, αλλά με τον έλεγχο του δημοσίου και με την αμοιβή των εργαζομένων και τις εργασιακές σχέσεις που πρέπει να έχουν. Γιατί χωρίς τέτοιες εργασιακές σχέσεις και χωρίς αμοιβή, ποιες θα είναι οι παρεχόμενες υπηρεσίες;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρία Χριστοφιλοπούλου, έχετε τον λόγο για τρία λεπτά.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Κυρία Πρόεδρε, απευθύνομαι σε σας αρχικά πριν πάω στην κ. Φωτίου. Και θα δείτε γιατί.

Ακούσαμε εδώ από την κυρία Υπουργό ότι στις 8 Οκτωβρίου πέρασε μια πράξη νομοθετικού περιεχομένου –μάλιστα λέει ότι είχε αναλάβει η Κυβέρνηση- για την επέκταση των δομών.

Δεν θα πω τίποτα, κυρία Πρόεδρε, παραπάνω απ’ όσα λέγατε εσείς και το κόμμα, στο οποίο ανήκετε, όταν πέρναγαν ΠΝΠ, οι οποίες είχαν να κάνουν με λήξεις προθεσμιών για τη χώρα και τις δεσμεύσεις, που αναλάβατε κι εσείς.

Η ΠΝΠ, λοιπόν, αυτή πέρασε σε μια Κυβέρνηση που ήταν και πριν κυβέρνηση. Δεν άλλαξε η Κυβέρνηση. Ο ελληνικός λαός ξαναψήφισε την ίδια Κυβέρνηση. Στις 8 Οκτωβρίου, λοιπόν, ήταν μια καινούρια Κυβέρνηση, που ήταν η προηγούμενη. Άρα από το τέλος Ιανουαρίου, που ανέλαβε και τις προγραμματικές δηλώσεις του Φεβρουαρίου πέρασε τουλάχιστον ένα δεκάμηνο. Και φτάσαμε στον Οκτώβρη. Πέρασαν δέκα μήνες; Πέρασαν εννιά μήνες; Πέρασαν οκτώ μήνες; Πείτε ότι ο πρώτος μήνας είναι ο αναγνωριστικός μήνας των Υπουργών. Και έπρεπε να φτάσουμε σε εκείνο τον μήνα;

Και για να δώσετε παράταση, κυρία Υπουργέ, έπρεπε στις 2 Φεβρουαρίου να έρθουν οι εργαζόμενοι έξω από τα γραφεία του ΣΥΡΙΖΑ και έξω από το Υπουργείο; Εμείς λυπούμαστε γι’ αυτό που έγινε. Λυπούμαστε που έφτασαν οι εργαζόμενοι στο σημείο αυτό. Θέλω πραγματικά να σας πω να κατεβάσετε λίγο τη δημαγωγία και τον λαϊκισμό.

Και έρχομαι στο ΕΣΠΑ.

Το ΕΣΠΑ 2014-2020, κυρία Υπουργέ, ήταν σχεδιασμένο. Και μάλιστα στον θεματικό στόχο 9 είχαν ενταχθεί όλες οι δομές. Και υπήρχε και έτοιμο σχέδιο νόμου για τις κοινωνικές συμπράξεις και είχαν ενταχθεί και τα κοινωνικά παντοπωλεία, και όλα αυτά όχι ως πράξεις. Προσέξτε. Είχαν ενταχθεί ως σχεδιασμός. Διότι, όπως ίσως γνωρίζετε, η κυβέρνηση σχεδιάζει. Υπήρχαν. Δεν ανακαλύψατε εσείς τον τροχό. Απλώς αργήσατε να καταλάβετε. Είχαν γίνει και πριν και συνεδριάσεις με τους περιφερειάρχες και όλα αυτά που είπατε πομπωδώς. Είχαν ξαναγίνει. Πολύ καλώς τα κάνατε. Και εσείς, ως Κυβέρνηση, θέλατε να επανασχεδιάσετε. Όμως, μην μας πουλάτε το «πρώτη φορά», διότι ο κόσμος έχει καταλάβει. Αφήστε τα, λοιπόν. Είχε γίνει και σχεδιασμός και όλα αυτά.

Επειδή, όμως, μας ακούνε και δήμαρχοι και οι εργαζόμενοι και άνθρωποι που έχουν δουλέψει σε αυτές τις δομές ή έχουν ωφεληθεί, τουλάχιστον αυτοί γνωρίζουν ότι τα ΠΕΠ αυτήν τη στιγμή δεν έχουν καν ενταγμένα έργα. Ποιος ευθύνεται; Έχει περάσει ένας ολόκληρος χρόνος και σε αυτόν τον θεματικό στόχο δεν έχει γίνει τίποτε απολύτως. Τελευταία στιγμή κάνατε κάτι με τον κ. Χαρίτση. Και όλα αυτά μετά τις εκλογές του Σεπτέμβρη. Από τον Γενάρη ως τον Σεπτέμβρη διαπραγματευόμασταν με τον κ. Βαρουφάκη, στραγγίζαμε τα αποθεματικά του κράτους, βάλαμε capital controls, κλείσαμε τις τράπεζες, τώρα έχουμε κλείσει και τους δρόμους και τα σύνορα. Και να δούμε τι άλλο θα κλείσουμε! Αυτά κάνατε! Ξυπνήσατε!

Πάω, όμως, στην ουσία, κυρία Υπουργέ. Μια που ξυπνήσατε…

Μην γελάτε. Και λίγο κατεβάστε αυτήν την υπερηφάνεια για όσα κάνατε, γιατί αυτά ήταν σχεδιασμένα. Και θέλω να απαντήσετε.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Να μας τα φέρετε εδώ να τα δούμε.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Επτακόσια εκατομμύρια ευρώ είχαν εμπροσθοβαρώς ενταχθεί αυτήν τη φορά για τους ανέργους, κυρία Φωτίου. Εκπροσωπείτε όλο το Υπουργείο αυτήν τη στιγμή. Τι κάνατε για αυτά τα επτακόσια εκατομμύρια ευρώ που είχαν ενταχθεί ήδη; Και μάλιστα, παραλάβατε και μία προκήρυξη έτοιμη για την κοινωφελή εργασία, την οποία κάνατε οκτώ μήνες να ενεργοποιήσετε παρ’ ό,τι ήταν πανέτοιμη! Την αλλάξατε.

Εγώ δεν είμαι ιδεοληπτική όπως εσείς. Είσαστε Κυβέρνηση. Θέλατε να την επανασχεδιάσετε. Καλά κάνατε. Οκτώ μήνες; Έτοιμο το παραλάβατε. Μπορούσατε να αλλάξετε αυτό που αφορούσε τη δική σας πολιτική, τις δικές σας επιλογές ή της κ. Αντωνοπούλου, του κ. Κατρούγκαλου, κ.λπ.. Όμως εκεί κάτω υπήρχε κόσμος, ο οποίος θα μπορούσε να έχει ωφεληθεί από όλα αυτά. Περιμένω απαντήσεις ουσίας λοιπόν.

Πάω τώρα στα κέντρα κοινότητας. Είπαμε «ναι». Και τα ψηφίσαμε για να σας βοηθήσουμε ως Αντιπολίτευση. Γιατί εμείς δεν είμαστε ούτε ιδεοληπτικοί ούτε δημαγωγοί. Ούτε λαϊκίζουμε ούτε λέμε ψέματα. Τα ψηφίσαμε διότι συνεννοηθήκαμε μαζί σας. Δεχθήκατε. Και αυτό δείχνει ότι μπορούμε να συνεννοηθούμε Κυβέρνηση και Αντιπολίτευση, εάν το θέλουμε και οι δύο πλευρές. Θεωρούμε ότι η σύνδεση με τις κοινωνικές υπηρεσίες των δήμων είναι μια σύνδεση λειτουργική για τα κέντρα κοινότητας και αυτό μας επέτρεψε, κυρία Πρόεδρε, να ψηφίσουμε το άρθρο, για να στηρίξουμε την Κυβέρνηση. Εμείς. Και η Κυβέρνηση λέει όλα αυτά.

Με συγχωρείτε, θα απολογηθώ εγώ; Ποιος δήμος είναι αυτός; Και επειδή είπατε ψέματα ότι όλα αυτά ήταν εν κρυπτώ στο ΕΣΠΑ, θα σας πω ότι όλες οι πράξεις του ΕΣΠΑ ανεβαίνουν στη «ΔΙΑΥΓΕΙΑ», την οποία «ΔΙΑΥΓΕΙΑ» εσείς καταψηφίσατε. Πώς ήταν εν κρυπτώ, δηλαδή;

Γιατί κάνετε έτσι; Ο ΣΥΡΙΖΑ το καταψήφισε. Ο κ. Τσίπρας από τα έδρανα εκεί μύδρους εξαπέλυε κατά της «ΔΙΑΥΓΕΙΑΣ». Θέλετε να δείτε τα Πρακτικά της Βουλής; Το καταψηφίσατε και αφού το καταψηφίσατε αρχίζετε τώρα και μας λέτε ότι το ΕΣΠΑ γίνεται εν κρυπτώ. Δεν γίνονται εν κρυπτώ, γιατί όλα βγαίνουν στη «ΔΙΑΥΓΕΙΑ». Όλα. Οι πράξεις, οι εντολές, οι προσκλήσεις, όλα. Όλα, όλα! Μπορώ να σας πω ότι δεν υπάρχει ένα έγγραφο. Τώρα, αν καταργήσετε τη «ΔΙΑΥΓΕΙΑ», αυτό είναι δικό σας θέμα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρία Υπουργέ, για λόγους ισοτιμίας, θα σας δώσω τρία λεπτά. Ορίστε, έχετε τον λόγο.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Απαντώ και στους δύο, κυρία Πρόεδρε.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Μιλήσατε δώδεκα λεπτά.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κι εσείς πέντε και άλλα τέσσερα στην πρωτολογία σας.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Εξαντλήσατε τον χρόνο ομιλίας σας. Οι δύο συνάδελφοι τον υπερέβησαν και γι’ αυτό σας δίνω επιπλέον τρία λεπτά.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Να είστε καλά, κυρία Πρόεδρε.

Κύριε Κατσώτη, δεν υπάρχει αμφιβολία ότι σε εκείνο το όραμα του σοσιαλισμού, όλα θα γίνονται δημόσια, μέσα από τον δημόσιο χώρο και όπως τον μεταφράζει κανείς μέσα στο όραμά του και στο σχέδιο του. Μέχρι τότε είμαστε υποχρεωμένοι αυτά τα χρήματα, τα οποία παίρνουμε από την Ευρωπαϊκή Ένωση, να τα διαχειριστούμε με τον καλύτερο δυνατό τρόπο, με διαφανείς διαδικασίες και διαδικασίες ελέγχου. Έχετε πολύ δίκιο όσον αφορά στον έλεγχο. Θα σας πω λοιπόν, ότι για πρώτη φορά εμείς…

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Μας πάτε στον απόλυτο κρατισμό. Αυτό είναι το όραμά σας. Τι είναι αυτά που λέτε;

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Βεβαίως, κυρία Χριστοφιλοπούλου. Εμείς δεν απεμπολούμε το όραμά μας για τον σοσιαλισμό. Αν νομίζετε ότι το απεμπολούμε, κάνετε μεγάλο λάθος.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Ξεκαθαρίστηκε πού μας πάτε! Αφήστε, κυρία Πρόεδρε, είναι σαφές πλέον και να το ακούσει ο ελληνικός λαός.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρία Χριστοφιλοπούλου, ηρεμήστε τώρα. Δεν ακούγεστε κατ’ αρχάς. Οπότε τι νόημα έχει να φωνάζετε; Δεν έχει νόημα.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κάνετε πολύ μεγάλο λάθος. Τι πάθατε με τον σοσιαλισμό; Δεν ξέρω. Σοσιαλιστικό κόμμα δεν ήταν το ΠΑΣΟΚ, κυρία Πρόεδρε;

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Η σοσιαλδημοκρατία και ο σοσιαλισμός δεν έχει καμμία σχέση με αυτά που λέτε. Αφήστε τα αυτά.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Αυτό λέω κι εγώ. Κανένα. Γιατί η σοσιαλδημοκρατία μπήκε μέσα στον νεοφιλελευθερισμό.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Έτσι λέτε εσείς.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Πάμε όμως, κυρία Πρόεδρε, να πω κάτι κι εγώ. Ή θέλουμε τώρα ένα επεισόδιο για τα μίντια;

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Ποια μίντια; Εσείς πάτε από τηλεόραση σε τηλεόραση. Αστειεύεστε;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρία Χριστοφιλοπούλου, σας παρακαλώ. Τώρα ξέρετε ότι είστε εκτός του Κανονισμού της Βουλής. Παρεμβαίνετε.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Δεν πρόκειται να σιωπήσω.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Δεν ακούγεστε εν τω μεταξύ, οπότε δεν έχει και νόημα.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Μια χαρά ακούγομαι.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ορίστε, κυρία Φωτίου.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Όμως, κύριε Κατσώτη, για πρώτη φορά εμείς υποβάλαμε και στην Ευρωπαϊκή Ένωση, αλλά και σχεδιάζουμε έναν μηχανισμό παρακολούθησης, αξιολόγησης και ελέγχου όλων αυτών των δομών και όχι μόνο, όλων των προγραμμάτων της εθνικής στρατηγικής για την κοινωνική ένταξη. Αυτός ο μηχανισμός θα εγκριθεί κι αυτός επί των ημερών μας και θα παρακολουθεί από το Υπουργείο, με ακροτελεύτιο όργανο, το οποίο παρακολουθεί την κοινωνία, τα κέντρα κοινότητος. Θα είναι όλο σε πληροφοριακό ενιαίο σύστημα, θα υπάρχει στις Υπηρεσίες μας μέσα στο Υπουργείο και, βεβαίως, θα μπορούμε έτσι να βλέπουμε τον ωφελούμενο, αν τελικά ωφελήθηκε πράγματι, γιατί θα υπάρχει πλατφόρμα ηλεκτρονική στα κέντρα κοινότητας, που θα διασυνδέει τον επωφελούμενο με όλα τα προγράμματα που συμβαίνουν γύρω στην περιφέρειά του, είτε αυτό λέγεται πρόγραμμα ανέργων είτε λέγεται πρόγραμμα κοινωνικής φροντίδας είτε οτιδήποτε. Είναι ΤΕΦΑ, είναι για την ανθρωπιστική κρίση κ.ο.κ.. Άρα όλοι θα μπορούν να ξέρουν ανά πάσα στιγμή όλους.

Όταν λοιπόν μια οργάνωση δεν πληρώνει ή δεν φέρνει τα χαρτιά εγκαίρως, θα το ξέρουμε εγκαίρως. Αυτά τα πράγματα δεν τα ξέραμε μέχρι στιγμής. Αυτό είναι το ένα.

Για όσους λένε ότι είχαν σχεδιάσει τα ΕΣΠΑ, ας μας τα φέρουν να τα δούμε.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Φυσικά.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Αυτά που λένε είναι άνθρακες ο θησαυρός! Πρέπει να μας φέρουν ένα χαρτί. Δεν υπάρχει ούτε μισό χαρτί.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Βεβαίως! Όσα χαρτιά θέλετε!

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Αντιθέτως, ποιος δεν ξέρει στην ελληνική κοινωνία πώς «φαγώθηκαν» τα ΕΣΠΑ μέχρι σήμερα; Ποιος δεν το ξέρει ότι δεν έμεινε τίποτα στον έρμο τον λαό; Τίποτα δεν έμεινε. Γιατί; Τα ΕΣΠΑ, κύριε Κατσώτη, λέει η Ευρωπαϊκή Ένωση ότι είναι πιλοτικά προγράμματα για να εφαρμοστούν για έξι-επτά χρόνια και μετά, αφού τα αξιολογήσεις και δεις αν πήγαν καλά ή όχι, να τα ενσωματώνει το κράτος.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Δεν είναι πιλοτικά.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Τι να ενσωματώσει το κράτος, όταν η κατανομή μέσα στη χώρα δεν επέτρεπε, ας πούμε, να βγάλεις συμπεράσματα; Δεν επιτρέπεται να βγάζεις συμπεράσματα όταν είναι όλα αυτά ανισοκατανεμημένα. «ΔΙΑΥΓΕΙΑ»; Βεβαίως, «ΔΙΑΥΓΕΙΑ», αλλά όταν βγαίνει ένα πρόγραμμα στη «ΔΙΑΥΓΕΙΑ» και πρέπει οι ωφελούμενοι μέσα ή οι πάροχοι των υπηρεσιών να υποβάλουν μέσα σ’ έναν μήνα, αν δεν το ξέρεις από πιο μπροστά, αν δεν στο έχουν πει, είναι αδύνατον. Νοικιάζεις εταιρείες ειδικές γι’ αυτά και σου τα φτιάχνουν. Είναι αδύνατο να το υποβάλεις. Έτσι βρέθηκαν τα ΕΣΠΑ και μ’ αυτόν τον τρόπο «φαγώθηκαν». Όποιος δεν το ξέρει, μπορεί να συνεχίσει να πιστεύει ότι ήταν μια χαρά. Αυτό έχω να πω.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Κυρία Πρόεδρε, δεν έχω τον λόγο, αλλά ψευδόμεθα ασυστόλως.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Το τρίτο και καλό…

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Τα ψεύδη πρέπει να σταματήσουν!

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τώρα, πολύ πάθος έχετε. Σας παρακαλώ.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Πονάει αυτό και το ξέρει η ελληνική κοινωνία.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Ψεύδεστε ασυστόλως!

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Παρακαλώ, σταματήστε. Αφήστε την Υπουργό να ολοκληρώσει. Δεν γίνεται έτσι.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Η ελληνική κοινωνία ξέρει πολύ καλά τι έγινε με τα ΕΣΠΑ. Αν αυτό…

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Πέντε λεπτά πανηγυρικός ψεμάτων! Φτάνει!

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Δεν γίνεται έτσι. Σας παρακαλώ. Πάρα πολύ πάθος διακρίνω.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Παραπέμπω στο «Βαλκανιζατέρ». Να δει, λοιπόν, αυτό το φιλμ. Είναι εκπληκτικό φιλμ.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Κυρία Πρόεδρε…

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τι νόημα έχει όλο αυτό;

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Έχει νόημα.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Τι να κάνουμε; Έτσι «φαγώθηκαν» τα ΕΣΠΑ. Αν δείτε το «Βαλκανιζατέρ», είναι μία έκφραση τέχνης, είναι ένα φιλμ, το οποίο δείχνει με τον καλύτερο τρόπο τι συνέβη ακριβώς με τα ΕΣΠΑ στην Ελλάδα. Εγώ σας λέω να το δείτε.

Τώρα, οι ΠΝΠ είναι κακό πράγμα. Εμείς δεν τις θέλαμε και δεν τις θέλουμε, αλλά πράγματι όταν στις 30 Σεπτεμβρίου βρίσκουμε…

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Δεν τις θέλετε; Κάθε μήνα ΠΝΠ έχουμε. Δεν ντρέπεστε λίγο; Πάλι οι άλλοι φταίνε και για τις ΠΝΠ;

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Τι να κάνω, κυρία; Τόσο πάθος πια;

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Κυρία Πρόεδρε, μιλάει έξι λεπτά εκτός Κανονισμού και απαντώ κι εγώ εκτός Κανονισμού.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρία Χριστοφιλοπούλου, μπορεί να γίνει έτσι συνεδρίαση; Υποβάλατε μια ερώτηση. Θέλετε απάντηση ή θέλετε τώρα να κάνετε φασαρία έτσι, για να καταγραφεί; Τι είναι αυτό το πράγμα; Είναι πρωτάκουστο.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Δεν λέει τίποτα επί της ουσίας η Υπουργός! Μιλάει εκτός Κανονισμού και θα μιλώ κι εγώ εκτός Κανονισμού.

**ΑΝΔΡΕΑΣ ΞΑΝΘΟΣ (Υπουργός Υγείας):** Τι σόου είναι αυτό; Θα τελειώσετε; Φτάνει πια!

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Αυτό που σας λέω. Αντί να απαντήσει η Υπουργός επί της ουσίας…

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τι λέτε τώρα; Είναι δυνατόν;

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Όχι, δεν είναι δυνατόν. Δεν είναι δυνατόν να τα ακούμε αυτά. Δεν δίνει απαντήσεις επί της ουσίας η Υπουργός. Για το «Βαλκανιζατέρ» θα λέμε εδώ;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Υποβάλατε μια ερώτηση. Δεν θέλετε να απαντήσει η Υπουργός; Θέλετε να απαντήσει αυτά που θέλετε εσείς; Είναι δυνατόν; Και μιλάτε για δημοκρατία και για διάλογο; Σας παρακαλώ. Αν δεν μπορείτε να ακούσετε, μην υποβάλετε ξανά ερωτήσεις. Αφήστε να ολοκληρώσει. Αυτό δεν είναι διαδικασία. Κι άλλοι υποβάλλουν ερωτήσεις. Μόνο εσείς αγανακτείτε; Δεν κατάλαβα.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Ναι, μόνο εγώ αγανακτώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Να σκεφτείτε, λοιπόν, το γιατί.

Ολοκληρώστε, κυρία Φωτίου.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Έχω τελειώσει, κυρία Πρόεδρε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Εντάξει.

Πάμε τώρα στις επόμενες ερωτήσεις.

Συνεχίζουμε με την έκτη με αριθμό 481/2-2-2016 επίκαιρη ερώτηση δευτέρου κύκλου του Βουλευτή Τρικάλων του Συνασπισμού Ριζοσπαστικής Αριστεράς κ. Αθανασίου Παπαδόπουλουπρος τον Υπουργό Υγείας,σχετικά με την εφαρμογή και τον εκσυγχρονισμό του αναγκαίου θεσμικού πλαισίου για την ταχύτερη ανταπόκριση των δημοσίων υπηρεσιών, προκειμένου να δοθούν κίνητρα για την προσέλκυση κλινικών μελετών στη χώρα μας.

Στην επίκαιρη ερώτηση θα απαντήσει ο Υπουργός Υγείας κ. Ανδρέας Ξανθός.

Ορίστε, κύριε Παπαδόπουλε, έχετε το λόγο για δυο λεπτά.

**ΑΘΑΝΑΣΙΟΣ ΠΑΠΑΔΟΠΟΥΛΟΣ:** Είναι πάρα πολύ σημαντικό, κύριε Υπουργέ, να ενθαρρύνουμε τους γιατρούς του Εθνικού Συστήματος Υγείας, στα νοσοκομεία, στις μονάδες πρωτοβάθμιας φροντίδας υγείας, να συμμετέχουν στις κλινικές μελέτες, που είναι μια πολύ σημαντική πλευρά και για την εξέλιξη της ιατρικής επιστήμης, για το προχώρημα των ερευνών στη χώρα, κάτι που συμβάλλει και στην ενίσχυση των οικονομικών της εθνικής μας οικονομίας.

Όπως γνωρίζετε, από τα 27 δισεκατομμύρια ευρώ που επενδύονται για κλινικές μελέτες η Ελλάδα παίρνει ένα πάρα πολύ μικρό τμήμα και αυτό οφείλεται στο ότι το θεσμικό πλαίσιο εδώ δεν ενθαρρύνει τους γιατρούς μας να συμμετέχουν, καθώς δεν τους έχει δοθεί μια σειρά κινήτρων που θα βοηθούσαν να μπορέσουν να μπουν σε όλο αυτό τον χώρο που είναι κρίσιμος για το δημόσιο σύστημα υγείας.

Νομίζω ότι πρέπει να δούμε στην απάντησή σας τους τρόπους με τους οποίους μπορούν να βοηθηθούν οι γιατροί του ΕΣΥ να προχωρήσουν σε κλινικές μελέτες.

Σας ευχαριστώ πολύ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ορίστε, κύριε Υπουργέ, έχετε τον λόγο για τρία λεπτά.

**ΑΝΔΡΕΑΣ ΞΑΝΘΟΣ (Υπουργός Υγείας):** Αγαπητέ συνάδελφε, νομίζω ότι είναι μια σημαντική ερώτηση αυτή. Είναι ένα κρίσιμο έλλειμμα σήμερα στην ανάπτυξη της έρευνας και στη λειτουργία του συστήματος υγείας στη χώρα μας.

Έχουν γίνει μικρές βελτιώσεις το τελευταίο διάστημα, αλλά σίγουρα όλη η αλυσίδα που ξεκινάει από τον ΕΟΦ, από το Τμήμα Κλινικών Μελετών του ΕΟΦ, μέχρι την Επιτροπή Δεοντολογίας για τις κλινικές δοκιμές, μέχρι τις υγειονομικές περιφέρειες, τα νοσοκομεία, όλο αυτό το σύστημα χρειάζεται να επαναθεσπιστεί, να υπάρξει μια επικαιροποιημένη λειτουργία όλου αυτού του πλαισίου. Και σε αυτό μας βοηθάει πάρα πολύ η ενσωμάτωση ενός καινούργιου ευρωπαϊκού κανονισμού. Υπάρχει ο Ευρωπαϊκός Κανονισμός 536/2014, ο οποίος είναι εφαρμοστέος στη χώρα μας, ξεκινάει φέτος η εφαρμογή του πιλοτικά και θα ολοκληρωθεί μέσα στο 2017. Είναι ένας σημαντικός εκσυγχρονισμός αυτού του συστήματος, θα υπάρχει μια κοινή πύλη για την υποβολή αιτήσεων από τις φαρμακευτικές εταιρείες προς όλες τις χώρες που μπορούν να αναλαμβάνουν κλινικές δοκιμές, διευκολύνει τις διαδικασίες, επιταχύνει όλο το σύστημα και αυτό θα είναι υποβοηθητικό και για τη χώρα μας.

Εμείς έχουμε συστήσει, με πρωτοβουλία του ΕΟΦ έχει συσταθεί μια ομάδα εργασίας, η οποία αποτελείται από ειδικούς επιστήμονες του ΕΟΦ, από εκπροσώπους της φαρμακοβιομηχανίας και από την 1η ΥΠΕ, επειδή εδώ είναι και τα μεγάλα νοσοκομεία, τα οποία μπορούν να πραγματοποιήσουν κλινικές μελέτες και φυσικά θα υπάρξει συνεργασία και με τις υπόλοιπες υγειονομικές περιφέρειες. Αυτή, λοιπόν, η ομάδα εργασίας επεξεργάζεται ένα σχέδιο -διότι ο κανονισμός προβλέπει και εθνικού χαρακτήρα ρυθμίσεις- το οποίο θα μας το φέρει για έγκριση μέσα στο επόμενο διάστημα, στο επόμενο δίμηνο το αργότερο, με βάση το οποίο θα ξαναμπούν οι βάσεις για να λειτουργήσει καλύτερα όλη αυτή η διαδικασία.

Είναι προφανές ότι έχει πολύ μεγάλη αξία η προώθηση των κλινικών ερευνών και για την προώθηση νέων καινοτόμων φαρμάκων, τα οποία έχουν και καλύτερο θεραπευτικό αποτέλεσμα και βελτιώνουν την ποιότητα ζωής των ασθενών, έχει προφανή θετική επίπτωση στην αναπτυξιακή λειτουργία του συστήματος υγείας και της οικονομίας γενικότερα, συμβάλλει στη βελτιστοποίηση των ερευνητικών λειτουργιών στο σύστημα υγείας, στην απόκτηση εμπειρίας από στελέχη του συστήματος υγείας και φυσικά προσφέρει επιπλέον πόρους και στα νοσοκομεία και στις υγειονομικές περιφέρειες, αλλά δίνει και τη δυνατότητα ενός συμπληρωματικού εισοδήματος για το ανθρώπινο δυναμικό του συστήματος. Άρα, με αυτήν την έννοια, είναι απολύτως αποδεκτές.

Βεβαίως, πρέπει να είμαστε σαφείς ότι η αναγκαία ευελιξία, που πρέπει να υπάρξει και η επιτάχυνση των διαδικασιών, έτσι ώστε να μην καθυστερεί η έγκριση των αιτήσεων και να μην είναι αποτρεπτική η χώρα μας στο να προωθούνται τέτοιες κλινικές δοκιμές, δεν πρέπει να έχει αρνητική παρέμβαση στην ανάγκη και προστασίας της ασφάλειας των ασθενών και προστασίας της δημόσιας υγείας και προστασίας του δημόσιου συμφέροντος.

Να πω ότι τα στοιχεία από τον ΕΟΦ λένε ότι μέσα στο 2015 έχουμε εκατόν είκοσι οκτώ αιτήσεις για κλινικές δοκιμές συνολικού οφέλους για το σύστημα υγείας 60 εκατομμυρίων ευρώ. Από αυτές είναι σημαντικό ότι τρεις αφορούν τη φάση «1», δηλαδή την πρώιμη φάση, την ερευνητική -που είναι και η πιο απαιτητική, γιατί γίνεται σε υγιείς εθελοντές- τριάντα δύο είναι φάση «2», ογδόντα είναι φάση «3» και δεκατρείς για τη φάση «4», τη μετεγκριτική.

Άρα ο ΕΟΦ θεωρώ ότι έχει μια σημαντική τεχνογνωσία. Υπάρχει εξαιρετικό ανθρώπινο δυναμικό και στον ΕΟΦ αλλά και ερευνητικό δυναμικό στις υπηρεσίες, στους φορείς, στα νοσοκομεία, στα πανεπιστήμια, στα πανεπιστημιακά εργαστήρια, στα ινστιτούτα κ.λπ.. Νομίζω, λοιπόν, ότι με μία λογική καλύτερης λειτουργίας όλου του συστήματος και ενσωμάτωσης των νέων ευρωπαϊκών κατευθύνσεων μπορούμε να έχουμε ένα πολλαπλασιαστικό θετικό αποτέλεσμα για τη χώρα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Παπαδόπουλε, έχετε τον λόγο για τρία λεπτά.

**ΑΘΑΝΑΣΙΟΣ ΠΑΠΑΔΟΠΟΥΛΟΣ:** Το κρίσιμο μέγεθος, αγαπητέ Υπουργέ, είναι το ζήτημα της ενθάρρυνσης των Ελλήνων ιατρών του Εθνικού Συστήματος Υγείας να συμμετέχουν εξαφανίζοντας τα αντικίνητρα που υπάρχουν σήμερα στο θεσμικό πλαίσιο. Γι’ αυτό όλη αυτή η αναπροσαρμογή της εθνικής νομοθεσίας για τις κλινικές μελέτες πρέπει να προσπαθήσει να δώσει σαφή κίνητρα στους ιατρούς μας, προκειμένου το δημόσιο σύστημα υγείας να συμβάλει ουσιαστικά στην αξιοποίηση των κλινικών μελετών. Αυτό νομίζω ότι είναι ένα κεντρικό ζήτημα της ερώτησης που κάνω, ώστε να ληφθεί υπ’ όψιν. Όλα τα αντικίνητρα, που υπάρχουν σήμερα, να εξαφανιστούν, προκειμένου να μπουν πιο μαζικά οι Έλληνες ιατροί του δημόσιου συστήματος υγείας σε όλη αυτή την προσπάθεια, που, όπως είπατε και εσείς, έχει εθνική εμβέλεια.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Ξανθέ, έχετε τον λόγο.

**ΑΝΔΡΕΑΣ ΞΑΝΘΟΣ (Υπουργός Υγείας):** Δυο λόγια θα ήθελα να πω ακόμα.

Το πεδίο είναι πολύ ανοιχτό, ιδιαίτερα για την εγχώρια παραγωγική βιομηχανία της χώρας μας. Έχει πολύ μεγάλο ενδιαφέρον η διευκόλυνση των κλινικών μελετών, διότι αφορά και μελέτες βιοϊσοδυναμίας για γενόσημα φάρμακα, που είναι φάση «1», και είναι πολύ σημαντικό να έχουμε τη θεσμική δυνατότητα αλλά και την τεχνική υποστήριξη αυτών των μελετών που είναι πολύ αποδοτικές. Άρα επί της ανάγκης δεν διαφωνούμε.

Υπάρχει μια προσπάθεια από τον ΕΟΦ και προωθούνται ορισμένες κρίσιμες καινοτομίες, όπως είναι για παράδειγμα το Εθνικό Μητρώο Κλινικών Μελετών και Ερευνητών, δηλαδή να ξέρουμε ποιες είναι οι μελέτες που έχουν υποβληθεί και πού έχουν εγκριθεί, ποιοι είναι οι ερευνητές που ασχολήθηκαν, ποια είναι τα ερευνητικά κέντρα και ποια είναι η πιστοποίησή τους γι’ αυτή τη δυνατότητα.

Επίσης, θα υπάρχει Μητρώο Κλινικών Μελετών ανά νοσοκομείο, στο οποίο θα δημοσιεύονται στο διαδίκτυο τα αποτελέσματα των κλινικών μελετών, οι συμμετέχοντες και φυσικά τα έσοδα που έχει το νοσοκομείο ή η υγειονομική περιφέρεια –γιατί παίρνει ένα ποσοστό και το ένα και το άλλο από τις κλινικές μελέτες-, έτσι ώστε να έχουμε διαφανή διαχείριση αυτών των πόρων. Και φυσικά είναι πολύ κρίσιμο να υπάρχει μια καλή ενημέρωση και των ασθενών, των πολιτών και της κοινωνίας για τα οφέλη από αυτή τη λειτουργία.

Νομίζω λοιπόν ότι με τον τρόπο αυτό ενισχύουμε και την πιστοποίηση και την αξιολόγηση και τον κοινωνικό έλεγχο όλης αυτής της διαδικασίας. Αυτό είναι ένα στοιχείο που νομίζω ότι ενθαρρύνει και ενισχύει την ολοκλήρωση αυτού του σχεδίου.

Είναι σημαντικοί όλοι οι κρίκοι, όπως είπαμε πριν: ο ΕΟΦ, η Επιτροπή Δεοντολογίας, που γίνεται μια προσπάθεια να υποστηριχθεί γραμματειακά καλύτερα -από τον ΕΟΦ υποστηρίζεται- και να διεκπεραιώνει πιο γρήγορα την εξέταση των υποθέσεων. Ο ΕΟΦ είναι δεσμευμένος μέσα σε δυο μήνες, σε εξήντα μέρες μέρες να απαντά πάνω στα αιτήματα. Στη συνέχεια οι ΥΠΕ και τα νοσοκομεία να μπορούν, σ’ αυτή τη δύσκολη φάση, με στενότητα ανθρώπινου δυναμικού που υπάρχει και με την εργασιακή πίεση και την αυξημένη ζήτηση λόγω της φτωχοποίησης της κοινωνίας που υπάρχει στο σύστημα υγείας, να ασκούν κι αυτό το πολύ σημαντικό έργο.

 **ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας» που οργανώνει το Ίδρυμα της Βουλής, δεκαεπτά μαθήτριες και μαθητές και δυο συνοδοί εκπαιδευτικοί από το 10ο Δημοτικό Σχολείο Χαλανδρίου.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Η πρώτη με αριθμό 575/23-2-2016 επίκαιρη ερώτηση πρώτου κύκλου του Βουλευτή Α΄ Θεσσαλονίκης του Συνασπισμού Ριζοσπαστικής Αριστεράς κ. Αλέξανδρου Τριανταφυλλίδη προς τον Υπουργό Οικονομικών**,** σχετικά με την επιστροφή δανείων που έχουν χορηγηθεί στα κόμματα Νέα Δημοκρατία και ΠΑΣΟΚ, δεν συζητείται λόγω κωλύματος του κυρίου Υπουργού.

Η δεύτερη με αριθμό 564/22-2-2016 επίκαιρη ερώτηση πρώτου κύκλου του Βουλευτή Φθιώτιδας της Νέας Δημοκρατίας κ. Χρήστου Σταϊκούρα προς τον Υπουργό Οικονομικών**,** σχετικά με την αποτίμηση των νέων δημοσιονομικών μέτρων για την περίοδο 2015-2016, δεν συζητείται λόγω κωλύματος του κυρίου Υπουργού.

Η τρίτη με αριθμό 568/22-2-2016 επίκαιρη ερώτηση πρώτου κύκλου του Βουλευτή Ηλείας της Δημοκρατικής Συμπαράταξης ΠΑΣΟΚ–ΔΗΜΑΡ του κ. Ιωάννη Κουτσούκου προς τον Υπουργό Αγροτικής Ανάπτυξης και Τροφίμων**,** σχετικά με την καταβολή των οφειλόμενων αποζημιώσεων και ενισχύσεων στους αγρότες της Ηλείας, δεν συζητείται λόγω κωλύματος του κυρίου Υπουργού.

Η τέταρτη με αριθμό 578/23-2-2016 επίκαιρη ερώτηση πρώτου κύκλου του Βουλευτή Β΄ Θεσσαλονίκης του Κομμουνιστικού Κόμματος Ελλάδας κ. Σάκη Βαρδαλή προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την απόλυση εργαζόμενου στο εργοστάσιο της «Κ.Ε. ΚΑΛΑΜΑΡΑΚΗΣ – ΚΑΛΑΣ Α.Ε. - ΑΝΩΝΥΜΗ ΒΙΟΜΗΧΑΝΙΚΗ ΚΑΙ ΕΜΠΟΡΙΚΗ ΕΤΑΙΡΕΙΑ ΑΛΑΤΟΣ» στη Βιομηχανική Περιοχή της Σίνδου, στη Περιφερειακή Ενότητα Θεσσαλονίκης, δεν συζητείται λόγω κωλύματος του κυρίου Υπουργού.

Επειδή είναι πολλές, θα πάμε πάλι στη δεύτερη ερώτηση προς τον Υπουργό Υγείας, για να μην καθυστερούν οι συνάδελφοι.

Θα συζητηθεί η έβδομη με αριθμό 511/9-2-2016 επίκαιρη ερώτηση δευτέρου κύκλου της Βουλευτού Α΄ Θεσσαλονίκης της Νέας Δημοκρατίας κ. Έλενας Ράπτη προς τον Υπουργό Υγείας,σχετικά με την ανάκληση των αποφάσεων που απαξιώνουν καινοτόμες υπηρεσίες του Ινστιτούτου Υγείας του Παιδιού.

Θα απαντήσει ο παρών Υπουργός, κ. Ανδρέας Ξανθός.

Κυρία Ράπτη, έχετε το λόγο για δυο λεπτά.

**ΕΛΕΝΑ ΡΑΠΤΗ:** Κυρία Πρόεδρε, κύριε Υπουργέ, εδώ και τρεις μήνες για ανεξήγητους λόγους και με ταχείς ρυθμούς, συντελείται μια απαξίωση σημαντικών και καινοτόμων υπηρεσιών του Ινστιτούτου Υγείας του Παιδιού.

Η διοίκηση του ινστιτούτου, εντελώς προσχηματικά, αποφάσισε να μην ανανεώσει καμμία σύμβαση του εξειδικευμένου επιστημονικού και υλικού προσωπικού τινάζοντας στον αέρα προγράμματα, όπως το εθνικό αρχείο αναφοράς κρουσμάτων κακοποίησης-παραμέλησης παιδιών, την εθνική τηλεφωνική γραμμή για τον μητρικό θηλασμό και άλλα ανάλογου περιεχομένου προγράμματα. Αυτή η τακτική αναμένεται να επηρεάσει την αναστολή εφαρμογής κι άλλων καινοτόμων προγραμμάτων, σχετικών με το trafficking ανηλίκων, την αποϊδρυματοποίηση δομών παιδικής φιλοξενίας, την εκπαίδευση επαγγελματιών υγείας στην πρωτοβάθμια φροντίδα των παιδιών και άλλα.

 Είναι δε εντυπωσιακό πως τερματίζεται η θητεία στελεχών, για τα οποία έχουν εξασφαλιστεί οι πιστώσεις συνέχισης της απασχόλησής τους, χωρίς την επιβάρυνση του κρατικού προϋπολογισμού.

Με γραφειοκρατικές, λοιπόν, διαδικασίες αποψιλώνετε το Ινστιτούτο Υγείας του Παιδιού από τη δύναμη των στελεχών του, σε μια εποχή μάλιστα που τα παιδιά είναι ευάλωτα σε ένα περιβάλλον γεμάτο προκλήσεις, κάτι που θα επέβαλλε την ενίσχυση του ινστιτούτου και όχι τη συστηματική του απαξίωση. Πόσω μάλλον, όταν ένα μεγάλο μέρος των καινοτόμων δράσεών του υποστηρίζεται από εξωτερική χρηματοδότηση, κύριε Υπουργέ, χρηματοδότηση που εξασφάλισαν οι διευθύνσεις του ινστιτούτου.

Πάντως η λογική της παρούσας διοίκησης να εξασφαλίζουν οι διευθύνσεις του ινστιτούτου επιχορηγήσεις πέρα από την κρατική χρηματοδότηση και να μην μπορούν για τυπικούς λόγους να τις διαχειριστούν οι ίδιες αλλά να τις διαθέτουν σε ιδιωτικές εταιρείες ή μη κυβερνητικές οργανώσεις στις οποίες θα ανατεθεί πλέον η συνδιαχείριση των καινοτόμων προγραμμάτων, περιορίζοντας ουσιαστικά τον ρόλο των διευθύνσεων σε μονάδες εξεύρεσης πόρων και όχι υλοποίησης έργου, συνιστά -αν μη τι άλλο- μια περίεργη αντίληψη περί δημόσιας υγείας.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Ολοκληρώνω, κυρία Πρόεδρε.

Θέλω να σας ρωτήσω, κύριε Υπουργέ, αν μπορείτε να φροντίσετε να ανακληθούν οι αποφάσεις αναστολής των καινοτόμων υπηρεσιών και να αξιοποιηθεί η ευελιξία του Ινστιτούτου Υγείας του Παιδιού ως νομικό πρόσωπο ιδιωτικού δικαίου για την απευθείας απορρόφηση πόρων και την εκτέλεση καινοτόμων υπηρεσιών από τις ίδιες τις υπηρεσίες τους, κάτι που μέχρι σήμερα η ίδια η διοίκηση του ινστιτούτου για ανεξήγητους λόγους αποτρέπει και επίσης αν μπορείτε να εξασφαλίσετε πως δεν θα απολυθούν οι συμβασιούχοι που είναι απαραίτητοι, προκειμένου να συνεχίσουν οι καινοτόμες δράσεις του ινστιτούτου, όταν μάλιστα θα μπορούσαν να παραμείνουν χωρίς επιβάρυνση του κρατικού προϋπολογισμού.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ορίστε, κύριε Υπουργέ, έχετε τον λόγο για τρία λεπτά.

**ΑΝΔΡΕΑΣ ΞΑΝΘΟΣ (Υπουργός Υγείας):** Κυρία συνάδελφε, είναι ευκαιρία- νομίζω- με την ερώτηση, να επισημάνουμε τον πολύ σημαντικό ρόλο που έχει επιτελέσει διαχρονικά το Ινστιτούτο Υγείας του Παιδιού, από το ’79 που ιδρύθηκε. Είναι ταυτισμένο με το γνωστό screening test των νεογνών που ελέγχει τέσσερις συγγενείς παθήσεις, την έλλειψη του G6PD, τον συγγενή υποθυρεοειδισμό, τη γαλακτοζαιμία και τη φαινυλκετονουρία.

Είναι ένα ινστιτούτο το οποίο επιτέλεσε κι επιτελεί και σήμερα ένα πολύ κρίσιμο ρόλο και στον τομέα της πρόληψης, της πρώιμης διάγνωσης νοσημάτων -ιδιαίτερα των μεταβολικών νοσημάτων, όπου έχει και μια πολύ μεγάλη και συσσωρευμένη εμπειρία- και της κλινικής παρακολούθησης παιδιών που έχουν προβλήματα τέτοιου τύπου αλλά και της έρευνας και της ενσωμάτωσης επιστημονικών εξελίξεων και καινοτομιών που μπορούν με αυτόν τον τρόπο να ενισχύουν τη λειτουργία του συστήματος υγείας στη χώρα μας.

Υπήρξε, όντως, τα τελευταία χρόνια μια πολύ σημαντική αναπτυξιακή προσπάθεια από επιστημονικά στελέχη και ερευνητές του ινστιτούτου, που αξιοποίησαν ευρωπαϊκούς πόρους, κατάφεραν να χρηματοδοτήσουν προγράμματα που είχαν στοιχεία καινοτομίας και αναδείκνυαν κρίσιμα κοινωνικά προβλήματα, όπως για παράδειγμα η κακοποίηση των παιδιών, το παιδικό trafficking, θέματα που έχουν σχέση με το μητρικό θηλασμό, με παιδοψυχιατρική φροντίδα κ.λπ..

Δεν υπάρχει αλλαγή πολιτικής ως προς αυτό. Απλώς αυτό το οποίο έχει συμβεί, είναι ότι πολλά από αυτά τα προγράμματα έληξαν την προηγούμενη περίοδο, ολοκληρώθηκε, δηλαδή, η υλοποίησή τους και με αυτήν την έννοια δεν υπήρχε η δυνατότητα παράτασης. Όπου δεν είχε ολοκληρωθεί ή υπήρχαν εκκρεμότητες, η διοίκηση του ινστιτούτου πήρε αποφάσεις -και μπορώ να καταθέσω στα Πρακτικά πέντε πρόσφατες αποφάσεις από τον Νοέμβρη και μετά- όπου δόθηκε η δυνατότητα ολιγόμηνης παράτασης και στις συμβάσεις του προσωπικού, το οποίο εργαζόταν εκεί, του επιστημονικού προσωπικού, για να ολοκληρωθεί το πρόγραμμα. Το μόνο πρόγραμμα που σταμάτησε και δεν δόθηκε δυνατότητα παράτασης, ήταν το πρόγραμμα με τίτλο: «Ολοκληρωμένη προσέγγιση για τη διερεύνηση, διάγνωση και διαχείριση περιστατικών κακοποίησης και παραμέλησης παιδιών», στο οποίο από τις 30/10 είχε υποβληθεί η ολοκλήρωση της υλοποίησης του φυσικού αντικειμένου. Με βάση τα ειωθότα στα ευρωπαϊκά προγράμματα, δεν υπήρχε καμμία δυνατότητα να παραταθεί η σύμβαση των εργαζομένων σε αυτό το πρόγραμμα.

 Άρα ούτε υπάρχει μια γραμμή που λέει ότι κόβουμε ευρωπαϊκά προγράμματα ούτε φυσικά υπάρχει γραμμή που λέει, ότι αποψιλώνουμε το ινστιτούτο από έμπειρα στελέχη. Οι εργαζόμενοι αυτοί ήταν πολύ αξιόλογοι επιστήμονες και μελετητές, τους οποίους το ινστιτούτο αξιοποίησε για να ολοκληρωθούν αυτά τα προγράμματα. Προφανώς, στο βαθμό που θα υπάρχει δυνατότητα στο νέο πλαίσιο το χρηματοδοτικό, στο ΣΕΣ 2014-2020, να ενταχθούν προγράμματα τέτοιου τύπου και να υλοποιηθούν, θα αξιοποιηθεί η εμπειρία τους και οι ίδιοι οι άνθρωποι θα μπορέσουν να ξανασυνεισφέρουν στη λειτουργία του ιδρύματος. Νομίζω, λοιπόν, ότι δεν υπάρχει επί της ουσίας αλλαγή κατεύθυνσης σε αυτήν τη γραμμή, η οποία ακολουθήθηκε όλα αυτά τα χρόνια.

Εμείς ως πολιτική ηγεσία του Υπουργείου στηρίζουμε το ινστιτούτο, είναι ένας εποπτευόμενος φορέας από εμάς, το χρηματοδοτούμε με 1,9 εκατομμύρια ευρώ τον χρόνο, διορίζουμε ένα μέρος της διοίκησής του κ.λπ.. Προφανώς έχουμε την πολιτική ευθύνη της καλής λειτουργίας και της επιτέλεσης των σκοπών του, που είναι όλα αυτά που είπαμε πριν, δηλαδή και η κλινική έρευνα και η πρόληψη και η αγωγή υγείας και η συμβολή σε μείζονα θέματα που αφορά ιδιαίτερα τον παιδικό πληθυσμό.

Αυτά ως πρώτη απάντηση.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρία Ράπτη, έχετε τον λόγο για τρία λεπτά.

**ΕΛΕΝΑ ΡΑΠΤΗ:** Κύριε Υπουργέ, νιώθω πως απαντήσατε στην ερώτηση αλλά δεν έχετε απαντήσει στο πρόβλημα.

Επαναλαμβάνω πως το θέμα είναι πολύ ξεκάθαρο και γι’ αυτό θα ήθελα μια ξεκάθαρη απάντηση από εσάς. Προτίθεστε να λύσετε το πρόβλημα ή θα το αφήσετε να αποτελέσει μέρος μιας γενικής κακής εικόνας των κοινωνικών πολιτικών της χώρας;

Θα επιμείνω, κύριε Υπουργέ, σε τρία σημεία, τα οποία θεωρώ κομβικά για το ζήτημα που συζητάμε και θα σας παρακαλούσα να μου δώσετε στη δευτερολογία σας μια ξεκάθαρη απάντηση. Λέτε ότι δεν υπάρχει αλλαγή πολιτικής κατεύθυνσης, όμως είναι σαφές, πως τα προγράμματα που αναφέρθηκαν, καταργήθηκαν. Διορθώστε με αν κάνω λάθος αλλά δεν διέγνωσα κάπου στο λόγο σας διάθεση να αλλάξετε κάτι και δεν έχω καταλάβει γιατί προγράμματα -και δεν αναφέρομαι σε όσα ολοκληρώθηκαν- για τα οποία υπάρχουν εξασφαλισμένες πιστώσεις για την αμοιβή των στελεχών που τα τρέχουν, σταματούν.

Πείτε μου, τουλάχιστον, αν το πρόγραμμα που καταργείτε για γραφειοκρατικούς λόγους από ό,τι φαίνεται, έχετε σκοπό να το αντικαταστήσετε με κάποιο άλλο ή τελικά νιώθετε, πως το να υπάρχει εθνικό αρχείο αναφοράς και εθνικό πρωτόκολλο διάγνωσης των κρουσμάτων κακοποίησης παιδιών, ακόμα και το να υπάρχει εθνική γραμμή για τον μητρικό θηλασμό, είναι ζητήματα δευτερεύουσας σημασίας και δεν είναι απαραίτητη η ύπαρξή τους;

Δεύτερο, κύριε Υπουργέ, και άμεσο σχετικά με το πρώτο. Η πολιτική αποψίλωσης των εξειδικευμένων στελεχών του ινστιτούτου που δεν αποδέχεστε, δεν έχω καταλάβει για ποιο λόγο συμβαίνει. Και το λέω αυτό, γιατί γνωρίζω πως η μισθοδοσία τους δεν βαρύνει τον κρατικό προϋπολογισμό. Γνωρίζω, επίσης, ότι είναι εξασφαλισμένη από εξωτερικές χρηματοδοτήσεις που έχουν επιτύχει οι ίδιες οι διευθύνσεις του ινστιτούτου. Γνωρίζω πως τα στελέχη αυτά έχουν ένα άθροισμα εμπειρίας και τεχνογνωσίας, που είναι κομβικής σημασίας για τον ευαίσθητο κοινωνικό τομέα που υπηρετούν.

Αν όλα αυτά συμβαίνουν, ποια είναι η λογική της απόφασης απομάκρυνσής τους; Σας ρωτώ. Προτίθεστε να κάνετε κάτι συγκεκριμένο για την άμεση επαναπρόσληψη τους, έτσι ώστε να λειτουργήσουν ξανά τα σταματημένα προγράμματα του ινστιτούτου, για τα οποία προβλέπεται ήδη χρηματοδότηση;

Τέλος, προκαλεί ιδιαίτερη εντύπωση το γεγονός, πως οι διευθύνσεις του ινστιτούτου εξασφαλίζουν εξωτερικές χρηματοδοτήσεις και στη συνέχεια με την επίκληση τυπικών λόγων αδυναμίας εμπλοκής τους στη διαχείριση των προγραμμάτων, τους προτείνετε να κληθούν ιδιωτικές εταιρείες ή ΜΚΟ για να διαχειριστούν την εφαρμογή των καινοτόμων προγραμμάτων.

Υπάρχει κάτι που δεν καταλαβαίνω ή προκρίνετε την ιδιωτική διαχείριση έναντι της δημόσιας; Γιατί αν συμβαίνει αυτό, κύριε Υπουργέ, νομίζω ότι το κάνετε σε λάθος χώρο. Αν θέλετε να δώσετε δείγματα ενίσχυσης της ιδιωτικής πρωτοβουλίας, υπάρχει μια λίστα αποκρατικοποιήσεων, η ελληνική επιχειρηματικότητα, οι ξένες επενδύσεις και άλλα πεδία δόξης λαμπρά!

Κλείνω με δύο - τρεις φράσεις, κύριε Υπουργέ. Είναι δυσάρεστες στο άκουσμά τους, όμως είναι καλό να ειπωθούν. Τον περασμένο Οκτώβρη του 2015, ένας πατέρας στα Χανιά αποκαλύφθηκε πως βίαζε επί δύο χρόνια την ανήλικη κόρη του. Τον Νοέμβρη του 2015, συνελήφθη ένας παιδεραστής που ασελγούσε σε μικρά κορίτσια.

 Τον Δεκέμβριο του 2015, ένας μαθητής κατήγγειλε πως τον βίασε ο θείος του. Τον Ιανουάριο του 2016, συνελήφθη ένας σαραντάχρονος πατέρας που ασελγούσε στην εξάχρονη φίλη της κόρης του. Αυτά είναι μόνο όσα μάθαμε.

Το ινστιτούτο, κύριε Υπουργέ, όχι μόνο απλά δεν πρέπει να αποδυναμωθεί αλλά πρέπει να διπλασιαστεί σε μέγεθος και επιχειρησιακή δυνατότητα. Σήμερα η ερώτηση μου έχει ένα και μόνο στόχο, την παράκληση να σκεφθείτε ξανά το θέμα.

Σας ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο Υπουργός Υγείας, κ. Ανδρέας Ξανθός.

**ΑΝΔΡΕΑΣ ΞΑΝΘΟΣ (Υπουργός Υγείας):** Κυρία συνάδελφε, νομίζω ότι προφανώς πρόκειται για παρανόηση. Δεν μπορώ να καταλάβω δηλαδή άλλου τύπου πολιτική επιχειρηματολογία.

Πρώτον, δεν υπάρχει σχέδιο ανάληψης από ΜΚΟ της διαχείρισης ευρωπαϊκών προγραμμάτων, που μέχρι τώρα διαχειριζόταν τις διευθύνσεις του Ινστιτούτου Υγείας του Παιδιού. Δεν υπάρχει τέτοιο ζήτημα ούτε υπάρχει τέτοια απόφαση της διοίκησης ούτε υπάρχει τέτοια βούληση. Αυτό, λοιπόν, περί ιδιωτικοποίησης κλείνει. Θεωρώ ότι είναι ενδεχομένως λαθεμένη εικόνα και πληροφόρηση που έχει δοθεί.

Δεύτερον, δεν πρόκειται για σχεδιασμό του Υπουργείου. Πρόκειται για σχεδιασμό που κάνει ένας φορέας αυτόνομος, ο οποίος είναι εποπτευόμενος φυσικά από εμάς και που εμείς επιδιώκουμε -και νομίζω έχουμε στείλει ήδη μία σαφή οδηγία προς όλους τους εποπτευόμενους φορείς του Υπουργείου- τα προγράμματα τα οποία θα προωθήσουν για ένταξη τη χρηματοδότηση από τα ευρωπαϊκά προγράμματα στο επόμενο διάστημα, να υπηρετούν ένα ενιαίο πολιτικό σχεδιασμό για τη δημόσια υγεία. Γι’ αυτό ζητάμε να έχουν και τις εγκρίσεις σκοπιμότητας από την πλευρά του Υπουργείου που πρέπει, και να μην προωθούμε προγράμματα τα οποία δεν έχουν συνοχή και δεν συγκλίνουν σ’ ένα στόχο, που είναι η αναβάθμιση και της δημόσιας περίθαλψης και των υπηρεσιών δημόσιας υγείας.

Τα προβλήματα τα κοινωνικά στα οποία αναφερθήκατε προφανώς είναι πολύ σημαντικά και πρέπει να εξαντλούμε κάθε περιθώριο, έτσι ώστε αυτές οι υπηρεσίες είτε σε ερευνητικό επίπεδο είτε σε επίπεδο δημιουργίας κοινωνικών δομών, που παρεμβαίνουν είτε προληπτικά είτε θεραπευτικά σ’ αυτά τα προβλήματα να είναι ενισχυμένες και να είναι θωρακισμένο και το κράτος και η κοινωνία μας.

Δεν υπάρχει ζήτημα διακοπής προγραμμάτων. Υπάρχει θέμα ολοκλήρωσης προγραμμάτων. Για όποια απ’ αυτά δεν έχουν εκκρεμότητες και δεν έχουν ολοκληρωθεί, δόθηκαν οι απαραίτητες παρατάσεις. Υπάρχουν τέσσερις - πέντε αποφάσεις της διοικούσας επιτροπής -που μπορώ να τις καταθέσω στα Πρακτικά και να τις αναζητήσετε- που δίνουν παρατάσεις σε συμβάσεις εργαζομένων μέχρι 31 Μαρτίου έχω εδώ μία. Από 23 Νοεμβρίου μέχρι 30 Απριλίου του 2016. Άλλο πρόγραμμα είναι αυτό που αφορά το trafficking και την προστασία των παιδιών, ιδιαίτερα στα σύνορα Ελλάδας Τουρκίας.

Δεν υπάρχει τέτοιο θέμα, όπως αυτό το οποίο θέσατε. Εμείς είμαστε, λοιπόν, ανοιχτοί στη συνεργασία όλου του επιστημονικού δυναμικού και του Ινστιτούτου Υγείας του Παιδιού και γενικότερα όλων των εποπτευόμενων φορέων από το Υπουργείο, για να έχουμε την καλύτερη δυνατή προετοιμασία για τη νέα χρηματοδοτική περίοδο, να υπάρξουν οι συνέργειες που πρέπει και κυρίως να έχουμε το καλύτερο κοινωνικό αποτέλεσμα. Αυτή είναι η βούλησή μας και προφανώς δεν έχει καμμία βάση μια κριτική που λέει, ότι συστηματικά απαξιώνουμε ή προσπαθούμε να εκχωρήσουμε σε ιδιωτικές επιχειρήσεις μια λειτουργία δημόσιου χαρακτήρα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Επόμενη είναι η όγδοη με αριθμό 537/15-2-2016 επίκαιρη ερώτηση δευτέρου κύκλου του Βουλευτή Λαρίσης των Ανεξαρτήτων Ελλήνων κ. Βασιλείου Κόκκαλη προς τον Υπουργό Υγείας, σχετικά με την ανάγκη προσαρμογής της νομοθεσίας που διέπει το καθεστώς των «επιμορφωτών» στα μεταβατικά σχολεία ενηλίκων του Κέντρου Θεραπείας Εξαρτημένων Ατόμων (ΚΕΘΕΑ)

Έχετε το λόγο για δύο λεπτά, κύριε Κόκκαλη.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ, κυρία Πρόεδρε.

Κύριε Υπουργέ, η επίκαιρη ερώτηση αφορά τα ΚΕΘΕΑ και τους εκπαιδευτικούς, οι οποίοι εργάζονται εκεί.

Το ΚΕΘΕΑ αποτελεί στη χώρα μας το σημαντικότερο και μεγαλύτερο δίκτυο, που παρέχει συντονισμένα υπηρεσίες για την απεξάρτηση και την κοινωνική επανένταξη πρώην χρηστών ψυχοτρόπων ουσιών.

Στη Λάρισα, όπου εκλέγομαι, λειτουργεί από το 1989. Ήδη από το 2000, ως εκπαιδευτική δομή, λειτουργεί το μεταβατικό σχολείο ενηλίκων Γ’ Γυμνασίου, Α’, Β’ και Γ’ Λυκείου, που απευθύνεται σε όλα τα μέλη των θεραπευτικών προγραμμάτων του ΚΕΘΕΑ.

Το μεταβατικό αυτό σχολείο ενηλίκων δίνει τη δυνατότητα στους μαθητές να ενταχθούν εκ νέου στην εκπαιδευτική διαδικασία και να αναβαθμιστούν. Πολλοί από αυτούς έχουν εισέλθει ήδη στην τριτοβάθμια εκπαίδευση. Είναι αξιοθαύμαστο το έργο, το οποίο επιτελεί το συγκεκριμένο σχολείο και οι εκπαιδευτικοί.

Τι ζητούν αυτοί οι άνθρωποι, οι οποίοι θεωρούνται επιμορφωτές; Με το ισχύον νομοθετικό πλαίσιο θέλουν να εξομοιωθούν, να αναγνωριστούν στο αυτονόητο νομικά, να είναι εκπαιδευτικοί, διότι το έργο που παρέχουν είναι πάρα πολύ σημαντικό: Κατεστραμμένους ανθρώπους τους οδηγούν πάλι στην κοινωνία.

Με τις συμβάσεις, όμως, μερικής απασχόλησης δεν καλύπτονται. Και ενημερώνουν τον Υπουργό ότι θέλουν να εξομοιωθούν με τους υπόλοιπους εκπαιδευτικούς, για να συνεχίσουν να παράγουν το έργο τους. Έχουν μια ιδιότυπη νομική ονομασία, «επιμορφωτές». Στην ουσία είναι εκπαιδευτικοί. Γνωρίζω ότι εμπλέκεται και το Υπουργείο Παιδείας.

Αυτοί οι άνθρωποι, λοιπόν, ζητούν να συνεχίσουν να παράγουν έργο και να βοηθούν κατεστραμμένα άτομα στην κοινωνία. Όπως προανέφερα, πολλοί από τους μαθητές τους έχουν περάσει στην τριτοβάθμια εκπαίδευση. Ο ισχύων νόμος, όμως, κύριε Υπουργέ, το ισχύον νομοθετικό πλαίσιο δεν τους ευνοεί.

Ερωτάσθε, λοιπόν: Σκοπεύετε να συμπεριλάβετε, σε ενδεχόμενη νέα νομοθετική ρύθμιση, την πλήρη απασχόληση των εν λόγω εκπαιδευτικών;

Δεύτερον, είναι στην πρόθεση του Υπουργείου, σε συνεργασία με το Υπουργείο Παιδείας, η μοριοδότηση της πολυετούς υπηρεσίας; Δεν αναγνωρίζεται αυτή η υπηρεσία για τους συγκεκριμένους ανθρώπους και είναι συγκεκριμένοι. Είναι δύο φιλόλογοι, ένας μαθηματικός, ένας φυσικός, ένας οικονομολόγος, ένας γυμναστής κι ένας καθηγητής καλλιτεχνικών.

Ευχαριστώ πολύ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Υπουργέ, έχετε τον λόγο για τρία λεπτά.

**ΑΝΔΡΕΑΣ ΞΑΝΘΟΣ (Υπουργός Υγείας):** Κύριε συνάδελφε, για τη συμβολή του ΚΕΘΕΑ στη λειτουργία όλου του συστήματος δομών, προγραμμάτων και φορέων για την αντιμετώπιση των εξαρτήσεων, νομίζω ότι δεν θα διαφωνήσουμε. Έχει τύχει πάρα πολλές φορές σε αυτή την Αίθουσα να το επισημάνουμε αυτό. Είναι ένας πολύ κρίσιμος φορέας, ο οποίος καλύπτει ένα μέρος από το συνεχές πρόβλημα, το οποίο υπάρχει στη χώρα, γιατί το πρόβλημα αυτό είναι πολυπαραγοντικό και χρειάζεται μια ολιστική παρέμβαση και συνδυαστικές δράσεις, από την πρόληψη μέχρι τη μείωση της βλάβης, την αποκατάσταση, τη θεραπεία, την απεξάρτηση και την επανένταξη.

Το ΚΕΘΕΑ, λοιπόν, παίζει έναν κομβικό ρόλο σε αυτό το σύστημα. Έχει αυτή την, κατά την άποψή μου, πολύ πρωτοποριακή ιδέα του να αναπτύξει δικές του άτυπες δομές εκπαίδευσης, αυτά τα μεταβατικά σχολεία. Το ΚΕΘΕΑ έχει επιλέξει να είναι αυτού του τύπου -δεν είναι κλασσικού τύπου εκπαιδευτικές δομές- ενισχύοντας κυρίως τη λογική της επανένταξης και της αποκατάστασης.

Ο στόχος αυτών των δομών είναι να αποκαταστήσει την διαρραγείσα σχέση των θεραπευομένων με το εκπαιδευτικό σύστημα. Διότι, η εικόνα είναι ότι ένα πολύ μεγάλο ποσοστό εγκαταλείπει και την υποχρεωτική, αλλά και τη συνολική εκπαίδευση, εξαιτίας των προβλημάτων και της σχέσης με την εξάρτηση. Άρα, ενισχύει και τη δυνατότητα της κοινωνικής επανένταξης, διότι ξέρετε ότι πολύ κρίσιμο ρόλο σε αυτό παίζει η εργασία και η εκπαίδευση.

Επί της αναγκαιότητας, λοιπόν, δεν διαφωνούμε. Είναι περίπου πενήντα αυτοί οι επιμορφωτές σε όλη τη χώρα. Αναφέρατε τα δεδομένα για τη δική σας περιοχή.

Πρέπει, όμως, να είναι σαφές το εξής: Αυτοί έχουν μία σύμβαση με το ΚΕΘΕΑ και είναι αορίστου χρόνου μερικής απασχόλησης. Αυτό είναι το καθεστώς. Το ΚΕΘΕΑ έχει επιλέξει αυτή τη σύμβαση. Το ΚΕΘΕΑ είναι ένας αυτοδιοικούμενος φορέας. Επιχορηγείται, βεβαίως, από το Υπουργείο. Παίρνει 16 εκατομμύρια ευρώ το χρόνο. Ξέρετε, όμως, ότι εμείς ούτε καν διορίζουμε διοίκηση στο ΚΕΘΕΑ. Είναι μέρος της ιδεολογικής και θεραπευτικής κουλτούρας του ΚΕΘΕΑ αυτό, το να έχει, δηλαδή, μια αυτοδιοικούμενη λειτουργία που να ενισχύει και τη συμμετοχή των θεραπευομένων κ.λπ..

Το ζήτημα, λοιπόν, της πλήρους απασχόλησης αυτών των επιμορφωτών, των εκπαιδευτικών είναι ζήτημα διαπραγμάτευσης με το ίδιο το ΚΕΘΕΑ.

Το θέμα της μοριοδότησης, προφανώς είναι ένα ζήτημα που μπορούμε να το δούμε σε συνεργασία με το Υπουργείο Παιδείας. Εμείς ήδη ως Υπουργείο έχουμε κάνει μια ομάδα εργασίας με επικεφαλής τον Γενικό Γραμματέα του Υπουργείου, που θέλει να φέρει μια ολοκληρωμένη πρόταση, η οποία να καλύπτει όλα τα εκπαιδευτικά προγράμματα που επιτελούνται στα πλαίσια όλων των φορέων αντιμετώπισης των εξαρτήσεων, γιατί υπάρχουν και άλλοι φορείς, όπως το «18ΑΝΩ», που έχουν αντίστοιχες εκπαιδευτικές διαδικασίες.

Άρα, νομίζω πως όταν είμαστε έτοιμοι απ’ αυτή την άποψη, μπορούμε, σε συνεννόηση με το Υπουργείο Παιδείας, να κάνουμε μια παρέμβαση βελτιωτική αυτής της ρύθμισης, η οποία υπήρξε ούτως ή άλλως πριν από λίγες μέρες στο «παράλληλο πρόγραμμα» και αφορούσε την αντισταθμιστική εκπαίδευση. Είχε μια παράγραφο με ρητή αναφορά σε εκπαιδευτικές δομές θεραπευτικών προγραμμάτων.

Νομίζω, λοιπόν, ότι βάση για να αντιμετωπιστούν τα εργασιακά προβλήματα υπάρχει και πιστεύω ότι και οι εργαζόμενοι αυτοί, σε συνεννόηση με το ΚΕΘΕΑ, μπορούν να συζητήσουν -και με τη δική μας πολιτική κάλυψη- τις βέλτιστες δυνατές λύσεις.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο κ. Κόκκαλης για τρία λεπτά.

**ΒΑΣΙΛΕΙΟΣ ΚΟΚΚΑΛΗΣ:** Κύριε Υπουργέ, η εξάρτηση των ανθρώπων, οι οποίοι οδηγούνται στο ΚΕΘΕΑ, δεν είναι μόνο σωματική, είναι και ψυχική. Οι εκπαιδευτικοί που παρέχουν το συγκεκριμένο έργο, κάνουν τη μισή ακριβώς δουλειά. Πρώτα είναι η ιατρική αντιμετώπιση και μετά η ψυχική.

Η ψυχική εξάρτηση έχει σχέση με τη θεώρηση των εξαρτημένων ατόμων προς την κοινωνία. Όλοι αυτοί οι εξαρτημένοι έχουν μια αποστροφή προς την κοινωνία. Και έρχονται τώρα αυτές οι εκπαιδευτικές δομές, διά των επιμορφωτών, που στην ουσία είναι εκπαιδευτικοί, να βοηθήσουν αυτούς τους ανθρώπους -αφού το ιατρικό προσωπικό κάνει τη μισή δουλειά, για τη σωματική εξάρτηση- να ενταχθούν στην κοινωνία.

Χαίρομαι που αναφέρατε ότι υπάρχει δυνατότητα και σκέψη για την αναγνώριση της πολυετούς προϋπηρεσίας των συγκεκριμένων εκπαιδευτικών. Η αναγνώριση δεν έχει να κάνει μόνο με τα ίδια τα άτομα. Έχει να κάνει και με το ίδιο το ΚΕΘΕΑ, για τη λειτουργία του ΚΕΘΕΑ.

Στην Λάρισα, όπου εκλέγομαι, υπάρχει ΚΕΘΕΑ. Θα ήθελα να δείτε με περισσή επιμέλεια και προσοχή το συγκεκριμένο θέμα. Το ζητούμενο δεν είναι να αναγνωριστούν αυτοί οι άνθρωποι μόνο για τον εαυτό τους, αλλά να αναγνωριστεί η ίδια η δύναμη και η σπουδαιότητα που έχει το ΚΕΘΕΑ πλέον στη σημερινή εποχή.

Ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο κύριος Υπουργός.

**ΑΝΔΡΕΑΣ ΞΑΝΘΟΣ (Υπουργός Υγείας):** Ευχαριστώ, κυρία Πρόεδρε.

Θέλω να πω το εξής: Ειδικά για φέτος, ακριβώς επειδή αναγνωρίζουμε το σημαντικό έργο του ΚΕΘΕΑ -όπως και των υπόλοιπων φορέων φυσικά, και του ΟΚΑΝΑ και του «18ΑΝΩ» και των προγραμμάτων που είναι στα ψυχιατρικά νοσοκομεία- έχουμε προβλέψει μία στοχευμένη ενίσχυσή τους με ανθρώπινο δυναμικό.

Υπάρχουν ογδόντα θέσεις, σε μια προκήρυξη που θα υπάρξει τώρα -έχουμε πράξη υπουργικού συμβουλίου- για τις δομές απεξάρτησης. Τριάντα πέντε απ’ αυτές αφορούν το ΚΕΘΕΑ. Είναι η πρώτη διαδικασία πρόσληψης προσωπικού μετά το 2006.

Σε αυτή τη δεκαετία αποχώρησαν αρκετοί εργαζόμενοι και μειώθηκε το ανθρώπινο δυναμικό του ΚΕΘΕΑ, τη στιγμή που, λόγω της κρίσης, αυξήθηκαν τα αιτήματα υποστήριξης εξαρτημένων ατόμων. Είναι γνωστό ότι η κρίση ενισχύει αυτές τις συμπεριφορές και πολλαπλασιάζει τα φαινόμενα που έχουν σχέση με την εξάρτηση.

Άρα υπάρχει πολιτική βούληση επιπλέον ενίσχυσης όλων των προγραμμάτων, που εκτελεί το ΚΕΘΕΑ. Υπάρχουν και τα καινούργια προγράμματα, αυτά τα επτά ψυχοδιαγνωστικά κέντρα, τα οποία ήταν χρηματοδοτούμενα μέσω του ΕΣΠΑ και έληξαν στο μέσο περίπου του 2015. Διασφαλίσαμε, με μία σύμβαση οκτάμηνη, την επαναλειτουργία τους και τη συνέχεια της θεραπευτικής φροντίδας προς ανθρώπους που έχουν το πρόβλημα της διπλής διάγνωσης, δηλαδή συνοσηρότητα εξαρτησιακή και ψυχιατρική.

Νομίζω, λοιπόν, ότι είναι σαφές πως θέλουμε να στηρίξουμε όλο αυτό το πλαίσιο. Και πιστεύω ότι υπάρχει πεδίο δόξης λαμπρό -και σε συνεργασία με το Υπουργείο Παιδείας- να επιλύσουμε αυτά τα προβλήματα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Η πέμπτη με αριθμό 573/23-2-2016 επίκαιρη ερώτηση πρώτου κύκλου του Βουλευτή Λάρισας των Ανεξαρτήτων Ελλήνων κ**.** Βασιλείου Κόκκαλη προς τον ΥπουργόΠεριβάλλοντος και Ενέργειας**,** σχετικά με την ανάγκη πληρέστερης ενημέρωσης στους πελάτες της ΔΕΗ για τις δυνατότητες και την προστασία που παρέχεται στις ευαίσθητες κοινωνικές ομάδες, δεν συζητείται λόγω κωλύματος του κυρίουΥπουργού.

 Η έκτη με αριθμό 571/22-2-2016 επίκαιρη ερώτηση πρώτου κύκλου του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Υγείας, σχετικά με την ανάγκη ολοκλήρωσης του διαγωνισμού που ξεκίνησε από το 2007 για την προμήθεια νέων ασθενοφόρων του ΕΚΑΒ, δεν συζητείται λόγω κωλύματος του κυρίου Υπουργού.

 Η προηγούμενη ερώτηση είναι αρμοδιότητας του κ. Πολάκη, ενώ σε αυτές που είπα λόγω κωλύματος του Υπουργού Οικονομικών είναι αρμοδιότητας του κ. Τσακαλώτου.

 Η πρώτη με αριθμό 576/23-2-2016 επίκαιρη ερώτηση δεύτερου κύκλου της Βουλευτού Κέρκυρας του Συνασπισμού Ριζοσπαστικής Αριστεράς κ. Φωτεινής Βάκη προς τον Υπουργό Υγείας,σχετικά με τις ανάγκες στελέχωσης του Γενικού Νοσοκομείου Κέρκυρας, δεν συζητείται λόγω κωλύματος του κυρίου Υπουργού.

 Η δεύτερη με αριθμό 565/22-2-2016 επίκαιρη ερώτηση δεύτερου κύκλου του Βουλευτή Αιτωλοακαρνανίας της Νέας Δημοκρατίας κ. Κωνσταντίνου Καραγκούνη προς τον Υπουργό Παιδείας, Έρευνας και Θρησκευμάτων,σχετικά με τη συνέχιση της λειτουργίας των Πανεπιστημιακών Τμημάτων στο Αγρίνιο, δεν συζητείται λόγω κωλύματος του κυρίου Υπουργού.

Η τρίτη με αριθμό 569/22-2-2016 επίκαιρη ερώτηση δεύτερου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ–ΔΗΜΑΡ κ. Βασιλείου Κεγκέρογλου προς τον Υπουργό Αγροτικής Ανάπτυξης και Τροφίμων,σχετικά με τη συμβολή του Υπουργείου στη βελτίωση του τραπεζικού προϊόντος, με την επωνυμία «Κάρτα Αγρότη», δεν συζητείται λόγω κωλύματος του κυρίου Υπουργού.

Η πέμπτη με αριθμό 574/23-2-2016 επίκαιρη ερώτηση δεύτερου κύκλου του Βουλευτή Β΄ Πειραιά των Ανεξαρτήτων Ελλήνων κ. Δημητρίου Καμμένου προς τον Υπουργό Οικονομικών,σχετικά με δημοσίευμα περί μηνυτήριας αναφοράς της νέας διοίκησης της Ελληνικής Βιομηχανίας Ζάχαρης κατά των παλαιότερων διοικήσεων για κακοδιαχείριση που επέφερε ζημία 50 εκατομμυρίων ευρώ στην περιουσία της βιομηχανίας, δεν συζητείται λόγω κωλύματος του κυρίου Υπουργού.

Κυρίες και κύριοι συνάδελφοι, ο Βουλευτής κ. Νικόλαος Δένδιας ζητεί άδεια ολιγοήμερης άδειας στο εξωτερικό, από τις 4-3-2016 έως τις 11-3-2016, για προσωπικούς λόγους. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Η Βουλή ενέκρινε τη ζητηθείσα άδεια.

Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων.

(ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρίες και κύριοι συνάδελφοι, εισερχόμαστε στην ημερήσια διάταξη των

**ΕΠΕΡΩΤΗΣΕΩΝ**

Θα συζητηθεί η υπ’ αριθμόν 17/1-2-2016 επερώτηση, σύμφωνα με το άρθρο 134 παράγραφος 2 του Κανονισμού της Βουλής, του Βουλευτή της Δημοκρατικής Συμπαράταξης ΠΑΣΟΚ-ΔΗΜΑΡ κ. Ιωάννη Κουτσούκου προς τον Υπουργό Οικονομικών, σχετικά με την άρνηση του Υπουργείου Οικονομικών να αποκαλύψει τους μεγαλοοφειλέτες άνω του ενός εκατομμυρίου ευρώ που εντάχθηκαν με τη χαριστική πράξη νομοθετικού περιεχομένου στη ρύθμιση των εκατό δόσεων.

Εκ μέρους της Κυβέρνησης θα απαντήσει ο κ. Τρύφων Αλεξιάδης.

Κοινοβουλευτικοί εκπρόσωποι είναι οι εξής συνάδελφοι: Από τη Δημοκρατική Συμπαράταξη ΠΑΣΟΚ- ΔΗΜΑΡ ο κ. Βασίλειος Κεγκέρογλου, από το ΣΥΡΙΖΑ ο κ. Χρήστος Μπγιάλας, από τη Νέα Δημοκρατία ο κ. Ιωάννης Βρούτσης, από το Λαϊκό Σύνδεσμο- Χρυσή Αυγή ο κ. Ευάγγελος Καρακώστας, από το Κομμουνιστικό Κόμμα Ελλάδας ο κ. Νικόλαος Καραθανασόπουλος, από το ΠΟΤΑΜΙ ο κ. Θεοχάρης (Χάρης) Θεοχάρης, από τους Ανεξάρτητους Έλληνες ο κ. Δημήτριος Καμμένος και από την Ένωση Κεντρώων ο κ. Γεώργιος-Δημήτριος Καρράς.

Θα σας ανακοινώνω τους χρόνους κάθε φορά που θα σας καλώ στο Βήμα.

Κυρίες και κύριοι συνάδελφοι, πριν ξεκινήσει ο κ. Κουτσούκος, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα τρείς μαθητές και μαθήτριες και τρείς εκπαιδευτικοί συνοδοί τους από το Γυμνάσιο Φουστάνης και από το Γυμνάσιο Εξαπλατάνου Πέλλας, το οποίο φιλοξενείται στην Αθήνα, στο πλαίσιο εκπαιδευτικού προγράμματος που οργανώνει το Ίδρυμα της Βουλής.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Κύριε Κουτσούκο, έχετε τον λόγο. Ο χρόνος για την πρωτολογία σας είναι δέκα λεπτά.

**ΓΙΑΝΝΗΣ ΚΟΥΤΣΟΥΚΟΣ:** Ευχαριστώ, κυρία Πρόεδρε.

Κυρίες και κύριοι συνάδελφοι, κύριε Υπουργέ, μιλάμε για ένα διπλό διαχρονικό σκάνδαλο. Μιλάμε, δηλαδή, για την πράξη νομοθετικού περιεχομένου της 27ης Μαρτίου 2015, με την οποία η Κυβέρνηση ενέταξε στη ρύθμιση των εκατό δόσεων του μεγαλοοφειλέτες άνω του ενός εκατομμυρίου ευρώ χωρίς καμμία προϋπόθεση, χωρίς κανένα κριτήριο και τους χάρισε πρόστιμα και προσαυξήσεις του ν. 2523/1997 για πράξεις μεγάλης φοροδιαφυγής, οι οποίες διώκονται και ποινικά. Μιλάμε για το σκάνδαλο της απόκρυψης των ονομάτων αυτών που ωφελήθηκαν από αυτήν την πράξη, που την αξιοποίησαν ή για τους οποίους τότε την κάνατε.

Δεν θα ήμασταν εδώ σήμερα αν είχατε ανταποκριθεί στοιχειωδώς στις υποχρεώσεις σας, όπως προκύπτουν από το Σύνταγμα και τον Κανονισμό της Βουλής, δηλαδή να μας δώσετε τα ονόματα αυτών που εξυπηρετήσατε και να απαντήσετε στις έξι διαδοχικές ερωτήσεις της Κοινοβουλευτικής Ομάδας της Δημοκρατικής Συμπαράταξης, στις επίκαιρες ερωτήσεις μας και στην αίτηση κατάθεσης εγγράφων που έχουμε κάνει.

Κυρίες και κύριοι συνάδελφοι, είναι γνωστό ότι η υπόθεση των ληξιπρόθεσμων οφειλών είχε απασχολήσει πολλές φορές το ελληνικό Κοινοβούλιο.

Η προσπάθεια η δική μας, όταν συμμετείχαμε στην κυβέρνηση με Πρωθυπουργό τον κ. Σαμαρά, να λύσουμε αυτό το πρόβλημα, απέδωσε με τον ν.4305/2014, όπου με ευνοϊκούς όρους δώσαμε τη δυνατότητα να ενταχθούν σε μία ρύθμιση ιδιαίτερα ευνοϊκή χιλιάδες μικροοφειλέτες. Τότε τέθηκε ένα πλαφόν, το 1 εκατομμύριο ευρώ, διότι θωρήσαμε ότι δεν είναι όλοι ίδιοι και ότι οι πολιτικές πρέπει να έχουν ένα πρόσημο και να απευθύνονται σε κάποιους.

Ο κ. Τσίπρας έλεγε, ψευδόμενος, στον κ. Χατζηνικολάου -θυμάμαι- ότι δεν περάσαμε ποτέ τη ρύθμιση με τις εκατό δόσεις, διότι την πήραμε πίσω, όταν μας το ζήτησαν οι δανειστές.

Η ρύθμιση αυτή ίσχυε μέχρι την ημέρα που η Κυβέρνηση ΣΥΡΙΖΑ-ΑΝΕΛ αποφάσισε να φέρει μία άλλη ρύθμιση, αυτή του ν.4321/2015, που ψηφίστηκε εδώ στις 20 Μαρτίου, η οποία, όπως έχω πει από αυτό το Βήμα, για ορισμένες περιπτώσεις είχε ευνοϊκότερους όρους, χαμηλότερο επιτόκιο και μεγαλύτερες δόσεις. Γι’ αυτό και την ψηφίσαμε, σε αντίθεση με αυτά που έκανε ο ΣΥΡΙΖΑ, που δεν ψήφισε τη δική μας ρύθμιση. Είπαμε, έστω και ένας να ωφεληθεί, την ψηφίζουμε.

Τι έγινε σε λίγες μέρες; Στις 27 Μάρτιου, στο τριήμερο της αργίας -έχετε κάποιο κόλλημα με τις εθνικές επετείους και τις γιορτές, γιατί όλες οι πράξεις νομοθετικού περιεχομένου, όλες οι μεθοδεύσεις γίνονται αυτές τις μέρες των αργιών- μάθαμε από τα μέσα μαζικής ενημέρωσης ότι κατατέθηκε μία πράξη νομοθετικού περιεχομένου, η οποία αλλοίωνε το περιεχόμενο του νόμου που είχαμε ψηφίσει πριν λίγες μέρες, πριν επτά μέρες, και έβαζε μέσα στην ψηφισμένη ρύθμιση τους μεγαλοοφειλέτες με οφειλές πάνω από 1 εκατομμύριο ευρώ. Παράλληλα, τους έδινε τη δυνατότητα να διαγράψουν πρόστιμα και προσαυξήσεις του ν.2523/1997 για μεγάλες πράξεις φοροδιαφυγής, που, όπως είπα νωρίτερα, διώκονται και ποινικά, σε αντίθεση με όλες τις προηγούμενες ρυθμίσεις, που το μόνο που έκαναν -και σωστά- ήταν να διαγράφουν τις προσαυξήσεις λόγω ληξιπρόθεσμου, δηλαδή δεν μπορούσε κάποιος να πληρώσει και έμπαιναν οι προσαυξήσεις. Δόθηκε το κίνητρο να διαγράφονται οι προσαυξήσεις λόγω ληξιπρόθεσμου για να γίνουν οι ρυθμίσεις.

Τότε, καταγγείλαμε αυτήν την πράξη, πρώτον, ως σκανδαλώδη, διότι δεν τέθηκε κανένα όριο, ούτε εισοδηματικό ούτε περιουσιακό. Δηλαδή δεν είχε σημασία εάν ο άλλος είχε λεφτά και δεν πλήρωνε σκόπιμα, αν είχε τεράστια περιουσία και δεν πλήρωνε σκόπιμα. Τον εντάξατε στην ρύθμιση.

Καταγγείλαμε, επίσης, και το γεγονός ότι ουσιαστικά υποκλέψατε την ψήφο της Βουλής. Όπως το κάνατε και προχθές εδώ, αλλοιώνοντας το νομοσχέδιο για το μητρώο των στελεχών της δημόσιας διοίκησης. Άλλα λέγατε επί δύο μήνες και άλλα αποδείχθηκε ότι ψήφισε η Βουλή.

Αλλοιώσατε, λοιπόν, με την πράξη νομοθετικού περιεχομένου την ψήφο των συναδέλφων και υποκλέψατε και τη δική μας. Γιατί εμείς τέτοια ρύθμιση δεν θα την ψηφίζαμε ποτέ. Και το ερώτημα είναι, γιατί το κάνατε. Οι πιθανοί λόγοι είναι δύο.

Ο ένας λόγος είναι ότι κάποιους θέλατε να εξυπηρετήσετε στο ενδιάμεσο, από αυτές τις υπόγειες σχέσεις που έχει η Κυβέρνηση, που δήθεν πολεμάει τα συμφέροντα, ξιφουλκεί κατά των εθνικών εργολάβων, κατά των εθνικών προμηθευτών, κατά αυτών που σπατάλησαν τον πλούτο του ελληνικού λαού στους Ολυμπιακούς Αγώνες και συναγελάζεται καθημερινά μαζί τους, βγάζει φωτογραφίες, χαμογελώντας.

Η δεύτερη εκδοχή είναι ότι φοβόσασταν την πλειοψηφία, δηλαδή ότι δεν θα πέρναγε η ρύθμιση αυτή από τη Βουλή, αν την καταγγέλλαμε και γι’ αυτό την φέρατε με πράξη νομοθετικού περιεχομένου. Απόδειξη αυτού είναι ότι φέρατε την πράξη να κυρωθεί μετά από ενάμιση μήνα, ακριβώς για να έχουν δημιουργηθεί τετελεσμένα, για να έχουν πάει, δηλαδή, αυτοί να κάνουν τις ρυθμίσεις και να μην μπορείτε να την πάρετε πίσω, όταν θα φώναζε όλη η Βουλή, φαντάζομαι και οι Βουλευτές της Πλειοψηφίας.

Το σκάνδαλο συνεχίζεται, διότι παραβαίνοντας το καθήκον σας, το Σύνταγμα και τον Κανονισμό της Βουλής, κύριε Υπουργέ, αρνείστε να μας πείτε για ποιους το κάνατε και ποιοι ωφελήθηκαν. Επικαλείστε το φορολογικό απόρρητο, το οποίο, κατά τη γνώμη μας, για τη συγκεκριμένη περίπτωση δεν υφίσταται, γιατί πρόκειται για ρύθμιση.

Όμως εμείς που δήθεν προστατεύουμε τα συμφέροντα και έχουμε υπόγειες διαδρομές, όπως μας κατηγορείτε, είχαμε το θάρρος να ψηφίσουμε εδώ στη Βουλή στις 31 Μαρτίου 2011 τις διατάξεις του ν.3943/2011. Ο νόμος αυτός έδωσε τη δυνατότητα να δημοσιεύονται τα ονόματα των μεγαλοοφειλετών άνω των 150.000 ευρώ και επειδή ο κ. Βενιζέλος, ως Υπουργός Οικονομικών, στις 1-9-2011 εξέδωσε την ΠΟΛ 1185, δημοσιεύθηκαν τα ονόματα των μεγαλοοφειλετών και είναι αναρτημένα στο σχετικό site του Υπουργείου Οικονομικών, του οποίου προΐστασθε, κύριε Υπουργέ.

Φαντάζομαι ότι το γνωρίζετε. Αν δεν το γνωρίζετε, θα καταθέσω εδώ στα Πρακτικά τη λίστα των νομικών προσώπων, η οποία είναι χίλιες τριάντα σελίδες. Δεν είχα τη δυνατότητα να τις τυπώσω. Θα μου δώσετε την ηλεκτρονική σας διεύθυνση να σας την αποστείλω, αν μου πείτε ότι δεν τη γνωρίζετε, και αφορά επτά χιλιάδες διακόσια ογδόντα δύο νομικά πρόσωπα και τη λίστα των φυσικών προσώπων δημοσιευμένη, επίσης, η οποία είναι εκατόν σαράντα τρεις σελίδες και αφορά πέντε χιλιάδες φυσικά πρόσωπα.

Η παράλειψή σας είναι ότι μεθοδεύετε την απόκρυψη, όχι μόνο ότι δεν μας δίνετε τα στοιχεία, διότι αν αυτές τις λίστες τις είχατε ενημερώσει τον Μάρτιο του 2015 και αν τις είχατε ανελλιπώς ενημερώσει, όπως είναι υποχρέωσή σας με βάση το νόμο, σήμερα θα μπορούσε ένας απλός πολίτης, ο οποίος έχει ενδιαφέρον για να δει για ποιους δουλεύει το πολιτικό σύστημα, να κάνει τη σύγκριση και να βγάλει συμπεράσματα ποιοι τακτοποιήθηκαν, καθώς εσείς το κρύβετε συστηματικά.

Παρακαλώ, το καταθέτω στα Πρακτικά.

(Στο σημείο αυτό ο Βουλευτής κ. Γιάννης Κουτσούκος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Άρα λοιπόν, κύριε Υπουργέ, δεν έχετε καμμία δικαιολογία για να μη μας πείτε ποιοι ωφελήθηκαν, για ποιους κάνατε αυτήν τη σκανδαλώδη ρύθμιση.

Αυτήν τη στιγμή έχουμε επίσημες λίστες, τις λίστες του Υπουργείου Οικονομικών. Εσείς αρέσκεστε εδώ σ’ αυτό το Βήμα να κουνάτε χαρτιά για τις λίστες των προηγουμένων και να μας λέτε ότι δεν χτυπήσαμε τη φοροδιαφυγή, ότι τη συγκαλύψαμε.

Ε, λοιπόν, σας ρωτάω ευθέως: Από τις λίστες των προηγουμένων, τη Λαγκάρντ, του Λιχτενστάιν, των πενήντα πέντε χιλιάδων, που εμείς ανοίξαμε τους λογαριασμούς και εσείς καταψηφίσατε και τις έχετε τώρα στο Υπουργείο σας για να χτυπήσετε τη φοροδιαφυγή, ποιοι συμπεριλαμβάνονται σ’ αυτήν τη ρύθμιση; Ποιους, δηλαδή, από εκείνους που φοβερίζατε ότι θα συλλάβετε τη φοροδιαφυγή και θα τους τιμωρήσετε ήρθατε από το παράθυρο να τους δώσετε τη δυνατότητα να μην πληρώσουν τα πρόστιμα και τις προσαυξήσεις;

Θέλω να απαντήστε, γιατί εσείς, κύριε Υπουργέ, μπορεί να μην ήσασταν τότε στην Κυβέρνηση, είστε μέλος όμως αυτής της παράταξης και την υποστηρίζετε. Και τώρα εσείς είστε υπεύθυνος. Έχετε την πολιτική και τη νομική ευθύνη και επειδή ενδεχόμενα έχετε ορισμένες δουλειές απέναντι στην προηγούμενη πολιτική ηγεσία, γιατί προσωπικά είμαι απόλυτα βέβαιος ότι εσείς δεν έχετε κανένα συμφέρον να κρύβετε και να συγκαλύπτετε, θέλω να ενημερώσω και εσάς και την πολιτική ηγεσία του Υπουργείου σας, ότι θα εξαντλήσουμε όλα τα μέσα, ότι αυτήν την υπόθεση θα την πάμε μέχρι τέρμα, διότι την ώρα που καλούμε τους απλούς Έλληνες πολίτες να συμβάλλουν στο να βγει η χώρα από την κρίση και το έχουν κάνει με αίμα και θυσίες, δεν μπορεί να συγκαλύπτουμε αυτούς που «πίνουν στην υγεία του κορόιδου».

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστώ κι εγώ, κύριε Κουτσούκο.

Τον λόγο έχει ο κ. Αλεξιάδης, Αναπληρωτής Υπουργός Οικονομικών, για δέκα λεπτά.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Κυρία Πρόεδρε, κύριοι Βουλευτές, στη συγκεκριμένη ερώτηση για το συγκεκριμένο θέμα έχω απαντήσει πάρα πολλές φορές στη Βουλή, έχω καταθέσει πάρα πολλά στοιχεία, αλλά γίνομαι κάθε φορά σοφότερος για το πώς λειτουργούν ορισμένοι πολιτικοί και πώς λειτουργούν ορισμένες διαδικασίες και αν τελικά αυτή η διαδικασία έχει σαν στόχο την ενημέρωση του πολίτη, τη θεσμική μας ανταπόκριση, την υποχρέωσή μας ή αν έχει σαν στόχο έναν φθηνό εντυπωσιασμό.

Σε ό,τι αφορά όμως τον εντυπωσιασμό, να είστε σίγουροι ότι όταν τελειώσει όλη η διαδικασία και διαβάσετε τα χαρτιά που θα καταθέσω σήμερα, θα δείτε ότι σε λάθος θέμα επιλέξατε να επικεντρωθείτε. Είναι συγκεκριμένα πράγματα.

Σε ό,τι αφορά το τι κάναμε, έχει εκδοθεί και έχει δημοσιευθεί στο ΦΕΚ στις 19-12-2015 η τροποποίηση της σχετικής απόφασης για τη δημοσιοποίηση των ληξιπρόθεσμων οφειλών προς το δημόσιο.

Διότι εμείς, κύριε Βουλευτά, δεν φοβόμαστε να μιλήσουμε ούτε για διαπλοκή ούτε για χρέη. Δεν είδα πουθενά στην επερώτησή σας για τα χρέη των μέσων μαζικής ενημέρωσης, ενώ καταθέσαμε εδώ στοιχεία από τη ΓΓΔΕ. Φαίνεται ότι αυτά δεν είναι χρέη που σας αφορούν, σας αφορούν μόνο κάποια άλλα χρέη.

Τι κάναμε, λοιπόν; Στις 19 Δεκεμβρίου δημοσιοποιήθηκε στο ΦΕΚ η σχετική Υπουργική Απόφαση, με την οποία καθορίζουμε την όλη διαδικασία για να δημοσιοποιηθούν οι νέοι πίνακες.

Θα καταθέσω στα Πρακτικά έγγραφο της Γενικής Γραμματείας Δημοσίων Εσόδων, από το οποίο προκύπτει ότι το επόμενο χρονικό διάστημα, βεβαίως και θα υπάρχει η υλοποίηση του συγκεκριμένου νόμου. Εμείς δεν είπαμε ποτέ ότι δεν θα το υλοποιήσουμε, αλλά μη βιάζεστε, θα πούμε πώς θα το υλοποιήσουμε. Μας ενημερώνει το έγγραφο της Γενικής Γραμματείας Δημοσίων Εσόδων ότι θα αποσταλεί κείμενο στους φορολογούμενους των οποίων οι οφειλές θα δημοσιοποιηθούν -διότι ορισμένες οφειλές θα δημοσιοποιηθούν- και αυτό γίνεται σύμφωνα με σύσταση της Αρχής Προστασίας Δεδομένων Προσωπικού Χαρακτήρα. Το e-mail αυτό θα αποσταλεί στους φορολογούμενους μέσα στον Μάρτιο. Εκτιμούν ότι αφού ολοκληρωθεί η μηχανογραφική διαδικασία, μέσα στον Μάρτιο, αρχές Απριλίου θα υπάρχει και η σχετική δημοσιοποίηση. Το έγγραφο θα κατατεθεί στα Πρακτικά της Βουλής.

Επίσης, υπάρχει άλλο έγγραφο της Γενικής Διεύθυνσης Ηλεκτρονικής Διακυβέρνησης, το οποίο λέει συγκεκριμένα, ότι έχει ξεκινήσει η υλοποίηση για τη δημοσιοποίηση αυτών των οφειλών, η οποία αναμένεται να ολοκληρωθεί, σύμφωνα με τα σχετικά.

Σε ό,τι όμως αφορά τα βαριά λόγια που είπατε για σκάνδαλο απόκρυψης, για το Σύνταγμα, για τον Κανονισμό της Βουλής, δεν μπορώ ειλικρινά να καταλάβω. Τον ν.3943/2011 τον ψηφίσατε; Διαβάζω ακριβώς τι λέει η Διεύθυνση Εισπράξεων της Γενικής Γραμματείας Δημοσίων Εσόδων, σύμφωνα με το άρθρο 9 του ν.3943: «Περαιτέρω επισημαίνεται ότι σύμφωνα με την παράγραφο 2 του άρθρου 9 του ν.3943/2011 και το άρθρο 3 της ΠΟΛ. 1185 που διαβάσατε, γίνεται δημοσιοποίηση στοιχείων των συνολικών ληξιπρόθεσμων οφειλών προς το Δημόσιο που υπερβαίνουν τις 150.000 ευρώ. Εξαιρούνται οι οφειλές για τις οποίες έχει χορηγηθεί διευκόλυνση τμηματικής καταβολής ή έχουν υπαχθεί σε νομοθετική ρύθμιση τμηματικής καταβολής ληξιπρόθεσμων οφειλών για όσο χρόνο διαρκεί η διευκόλυνση ή η ρύθμιση και εφ’ όσον ο οφειλέτης είναι συνεπής με τους όρους ισχύος του».

Τι μας καταγγέλλετε, λοιπόν; Πού αναφέρεστε με όλα αυτά τα βαριά λόγια, ότι έχουμε παραβεί τον Κανονισμό της Βουλής, ότι έχουμε παραβεί το Σύνταγμα, ότι είμαστε παράνομοι; Επειδή υλοποιούμε έναν νόμο, ο οποίος ψηφίστηκε από εσάς, εκεί είναι η δική μας παραβατικότητα;

Και έρχεστε με βαρύτατες εδώ εκφράσεις και μας ζητάτε να σας πούμε πόσοι και ποιοι είναι οι οφειλέτες. Ζητάτε να παραβούμε νόμο, ο οποίος προστατεύει συγκεκριμένα δικαιώματα των πολιτών; Δηλαδή -για να καταλάβουν και οι πολίτες τι ζητάτε- έχει ο άλλος ένα χρέος, αυτό το χρέος πηγαίνει και το ρυθμίζει, υπάρχει δικός σας νόμος, ο ν.3943/2011, που απαγορεύει στο Υπουργείο Οικονομικών - αν ο οφειλέτης έχει ρυθμίσει το χρέος του και το εξυπηρετεί- να έρθουμε και να δημοσιοποιήσουμε τα στοιχεία και εσείς ζητάτε να παραβούμε αυτόν τον νόμο και να έρθουμε εδώ στη Βουλή και να καταθέσουμε αυτά τα στοιχεία;

Καταλαβαίνω απόλυτα τα πολιτικά σας προβλήματα, καταλαβαίνω απόλυτα τα πολιτικά αδιέξοδα και καταλαβαίνω απόλυτα και την αδυναμία διατύπωσης εναλλακτικού πολιτικού λόγου, διότι κάνετε διαρκώς το ίδιο πολιτικό λάθος, για το οποίο σας ευχαριστούμε πάρα πολύ. Κάνετε μια διαρκή κριτική στις προεκλογικές υποσχέσεις του ΣΥΡΙΖΑ πριν από τον Ιανουάριο του 2015 και πριν από την τελευταία προεκλογική περίοδο, κάνετε μια διαρκή κριτική για το τι κάναμε μέσα στον ένα χρόνο και ξεχνάτε να κάνετε μια αναφορά ή μια κριτική σε ό,τι κάνατε δεκαετίες τώρα. Ευτυχώς, οι Έλληνες πολίτες θυμούνται και συγκρίνουν αυτά που γίνονται τώρα, με αυτά που γίνονταν τα προηγούμενα χρόνια στον τομέα της φορολογικής διοίκησης.

Σε ό,τι αφορά, λοιπόν, την κριτική σας -για να κλείσουμε αυτό το σημείο- ότι παραβαίνουμε τους νόμους, καμμία σχέση δεν έχει με την πραγματικότητα. Ο νόμος είναι συγκεκριμένος και τον υλοποιούμε. Δεν έχει καμμία σχέση με την πραγματικότητα η κριτική σας ότι αποκρύπτουμε στοιχεία μεγαλοοφειλετών.

Ε, όχι να κατηγορείτε και εμάς για διαπλοκή ή για προσπάθεια απόκρυψης!

Και επειδή συχνά αναφέρεστε εδώ, στο τι ψηφίστηκε σε πράξη νομοθετικού περιεχομένου, να ξαναθυμίσω: Κάτι πράξεις νομοθετικού περιεχομένου στις 31 Δεκεμβρίου για τον φόρο τηλεοπτικών διαφημίσεων ποιοι τις ψήφιζαν; Οι Βουλευτές του ΣΥΡΙΖΑ; Αποστερούσατε με αυτές δεκάδες εκατομμύρια ευρώ από τους φορολογουμένους. Δεν μπορώ, λοιπόν, να καταλάβω πώς φτάσαμε στο σημείο να έρχεστε να κατηγορείτε εμάς, όταν έχετε πεδίον δόξης λαμπρόν καταγράψει, με αυτά που κάνατε τα προηγούμενα χρόνια.

Θα ήθελα, όμως, να επισημάνω και κάτι άλλο, το οποίο πιο πολύ αφορά, όχι την ουσία του ερωτήματός σας, αλλά την κοινοβουλευτική διαδικασία. Εδώ μας κατηγορείτε διαρκώς ότι δεν έρχονται οι Υπουργοί στον κοινοβουλευτικό έλεγχο, ότι δεν απαντάνε.

Ήμουν στο όριο πραγματικά να ακολουθήσω μια τέτοια τακτική γι’ αυτήν την επερώτηση. Για ποιον λόγο; Κάνατε ερώτηση γραπτή στις 21 Οκτωβρίου, στην οποία απήντησα. Τη μετατρέψατε την ερώτηση αυτή σε επίκαιρη ερώτηση. Ήρθα στις 11 Δεκεμβρίου στη Βουλή και κάναμε ολόκληρη συζήτηση γι’ αυτό το θέμα. Το ζήτημα αυτό έχει απαντηθεί αναλυτικότατα στη Βουλή. Κατέθεσα αναλυτικότατους πίνακες.

Θα σας θυμίσω από τα Πρακτικά της Βουλής -γιατί φαίνεται ότι το ξεχάσατε αυτό- τα στοιχεία που έχω αναφέρει σχετικά με το «πάνω από 1.000.000». Καταλαβαίνουμε απολύτως την απέχθειά σας και τη διαφωνία σας με τις εκατό δόσεις –την έχετε διατυπώσει πάρα πολλές φορές-, αλλά επειδή μιλάτε συνέχεια για το 1.000.000, να σας πω ότι τα στοιχεία είναι κάτι που μένει, δεν μπορούμε να τα αλλάξουμε. Τι είχα απαντήσει, λοιπόν, τότε καταθέτοντας τα σχετικά στοιχεία; «Πάνω από 1.000.000 εντάχθηκε το 0,03%. Αυτό το 0,03% μάς έφερε το 20% των χρημάτων που πήραμε από αυτήν τη ρύθμιση».

Άρα να σταματήσει η πολιτική υποκρισία και οι φωνές γι’ αυτά τα πράγματα. Εγώ έχω ανταποκριθεί πλήρως στο κοινοβουλευτικό μου καθήκον να ενημερώσω τη Βουλή. Γι’ αυτό το θέμα έχω καταθέσει όσα στοιχεία ήταν διαθέσιμα. Έχουμε απαντήσει σαφέστατα σε ερωτήσεις σας, σε ομιλίες σε νομοσχέδια, σε επίκαιρη ερώτηση.

Αντιλαμβάνομαι τους λόγους εντυπωσιασμού για τους οποίους θέλετε να επαναφέρετε το θέμα και κλείνω λέγοντας το εξής: Τη νομική υποχρέωσή μας την έχουμε εκπληρώσει πέραν του κανονικού. Και μάλιστα με νέα απόφαση έχουμε προχωρήσει. Την υποχρέωσή μας την έχουμε εκπληρώσει στο ακέραιο.

Δεύτερον, την πολιτική μας υποχρέωση την έχουμε εκπληρώσει επανειλημμένα, με κατάθεση στοιχείων, με απαντήσεις σε ερωτήσεις, με οτιδήποτε άλλο μπορούσαμε να κάνουμε.

Είναι καλό να συνεχίσετε την κριτική σας εδώ, διότι φαίνεται ότι σε άλλα σημεία κυβερνητικής πολιτικής υπάρχει αδυναμία.

(Στο σημείο αυτό ο Αναπληρωτής Υπουργός Οικονομικών κ. Τρύφων Αλεξιάδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε και για την τήρηση του χρόνου τον κύριο Υπουργό.

Τώρα ανοίγει ο κύκλος των Κοινοβουλευτικών Εκπροσώπων. Πρώτος θα μιλήσει από τη Δημοκρατική Συμπαράταξη ΠΑΣΟΚ-ΔΗΜΑΡ ο κ. Κεγκέρογλου.

Κύριε Κεγκέρογλου, έχετε τον λόγο για έξι λεπτά.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κυρίες και κύριοι συνάδελφοι, εδώ και καιρό μέσα από τις παρεμβάσεις μας στη Βουλή, όπως προβλέπει ο Κανονισμός, ζητούμε την εφαρμογή του Συντάγματος, των νόμων, του Κανονισμού της Βουλής, για θέματα που αφορούν τον κοινοβουλευτικό έλεγχο, αλλά και το νομοθετικό έργο. Πρόκειται, βεβαίως, για την εφαρμογή των αυτονόητων. Με την κυβερνητική πρακτική όμως που δείχνει ότι δεν σέβεται η Κυβέρνηση το Σύνταγμα, τους θεσμούς και τους κανόνες, υποχρεούμαστε να δώσουμε και αυτόν τον αγώνα. Το οφείλουμε στους πολίτες.

Τελευταίο κρούσμα της κυβερνητικής πρακτικής η προχθεσινή εξαπάτηση της Βουλής με την αντικατάσταση ολόκληρου άρθρου, λίγο πριν την ψήφισή του, χωρίς έκθεση του Γενικού Λογιστηρίου του Κράτους, χωρίς εισηγητική έκθεση, παραβιάζοντας ευθέως το άρθρο 75 του Συντάγματος.

Δεν θα επεκταθώ όμως παραπέρα, γιατί σήμερα συζητάμε ένα συγκεκριμένο μεγάλο θέμα, την άρνηση εδώ και καιρό του Υπουργείου Οικονομικών να ενημερώσει τη Βουλή για τα στοιχεία των διακοσίων εβδομήντα μεγαλοοφειλετών, πάνω από 1.000.000, που ευνοήθηκαν από τη συγκεκριμένη πράξη νομοθετικού περιεχομένου.

Είναι προφανές, όποια δικαιολογία και αν πει ο Υπουργός, ότι η Κυβέρνηση με την πράξη αυτή στις 27 Μαρτίου 2015 προέβη σε μια μεθόδευση. Άλλως θα την είχε εντάξει στο νόμο. Σκοπός της μεθόδευσης είναι να ευνοήσει συγκεκριμένους συστηματικούς και μεγάλους φοροφυγάδες που, όπως αποκάλυψε μετά από την πίεσή μας ο ίδιος ο Υπουργός, είναι διακόσια εβδομήντα φυσικά και νομικά πρόσωπα.

Παρά τις επανειλημμένες ερωτήσεις, τις αιτήσεις κατάθεσης εγγράφων, τις επίκαιρες ερωτήσεις, ο κ. Αλεξιάδης αρνείται πεισματικά να φέρει στη Βουλή τα στοιχεία αυτών των μεγαλοοφειλετών. Επικαλείται από ανύπαρκτες έως έωλες δικαιολογίες για τη συγκάλυψη της υπόθεσης που, με τον τρόπο με τον οποίο την χειρίζεται, λαμβάνει τη μορφή σκανδάλου. Το τελευταίο επιχείρημα είναι η οχύρωση πίσω από έναν κακό –κατά την άποψή του- νόμο. Θα τα δούμε όμως ένα-ένα.

Εντελώς γενικά και αόριστα επικαλείται το υφιστάμενο θεσμικό πλαίσιο, χωρίς επίκληση συγκεκριμένων διατάξεων, που δήθεν τον δεσμεύει και δεν του επιτρέπει να δώσει τα αιτούμενα στοιχεία.

Φοβάστε, είπατε, ότι θα έχετε προβλήματα με τη δικαιοσύνη, κύριε Υπουργέ. Πιθανόν, αλλά μάλλον θα έχετε για τους αντίθετους ακριβώς λόγους. Είστε υποχρεωμένος, κύριε Υπουργέ, να μας πείτε τις συγκεκριμένες διατάξεις που σας δεσμεύουν και όχι να επικαλείστε γενικόλογα το υφιστάμενο θεσμικό πλαίσιο.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΔΗΜΗΤΡΙΟΣ ΚΡΕΜΑΣΤΙΝΟΣ**)

Συγκεκριμένα πράγματα. Από τη μελέτη του άρθρου 92 του Κώδικα Πρόσβασης σε δημόσια έγγραφα και στοιχεία, που κυρώθηκε με το άρθρο Πρώτο του προεδρικού διατάγματος 28/2015 -που κατά σύμπτωση, κύριοι συνάδελφοι, δημοσιεύθηκε ένα μόνο τεύχος πριν την δημοσίευση της συγκεκριμένης πράξης νομοθετικού περιεχομένου που συζητάμε, με τον τίτλο «Φορολογικό Απόρρητο»- δεν προκύπτει θεμελίωση του ισχυρισμού του κύριου Υπουργού.

Καταθέτω στα Πρακτικά το σχετικό ΦΕΚ.

(Στο σημείο αυτό ο Βουλευτής κ. Βασίλειος Κεγκέρογλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δεύτερον, η γνωστή για την αυστηρότητά της Αρχή Προστασίας Δεδομένων Προσωπικού Χαρακτήρα στην υπ’ αριθμόν 3/2004 γνωμοδότησή της, μεταξύ άλλων, αναφέρει: «Ο κοινοβουλευτικός έλεγχος συνιστά αναπόσπαστο στοιχείο του δημοκρατικού πολιτεύματος. Η συνταγματική του κατοχύρωση εξειδικεύεται στα άρθρα 124 και επόμενα του Κανονισμού. Όταν η κατάθεση εγγράφων στο πλαίσιο του κοινοβουλευτικού ελέγχου είναι αναγκαία για τη θεμελίωση της ερώτησης του Βουλευτή, η πρόσβαση του ερωτώντος Βουλευτή σε οποιοδήποτε έγγραφο συνδεόμενο με δημόσια υπόθεση είναι επιτρεπτή, ακόμα και αν ο Βουλευτής λαμβάνει γνώση προσωπικών δεδομένων. Η συνταγματική κατοχύρωση του κοινοβουλευτικού ελέγχου επιβάλλει την πρόσβαση ακόμα και σε ευαίσθητα προσωπικά δεδομένα, εφ’ όσον βέβαια η γνώση τους από το Βουλευτή είναι απαραίτητη για τη θεμελίωση του ελέγχου».

Καταθέτω στα Πρακτικά τη σχετική γνωμοδότηση.

(Στο σημείο αυτό ο Βουλευτής κ. Βασίλειος Κεγκέρογλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τρίτον, είναι προφανές ότι μεταξύ των μεγαλοοφειλετών που προστατεύονται, βρίσκονται όχι μόνο φυσικά αλλά και νομικά πρόσωπα. Όσο και αν θέλει κανείς να προσεγγίσει με επιείκεια την ανυπαρξία επιχειρημάτων, εκ μέρους του κ. Αλεξιάδη, δεν μπορεί παρά να επισημάνει ότι σε καμιά περίπτωση, ακόμα και στη δική του λογική, δεν καλύπτονται από το φορολογικό απόρρητο τα νομικά πρόσωπα.

Χαρακτηριστική είναι η διατύπωση της υπ’ αριθμόν 1/2011 γνωμοδότησης της Αρχής Προστασίας Δεδομένων Προσωπικού Χαρακτήρα, που σχετίζεται με το φορολογικό απόρρητο, η οποία στο σημείο 9 αναφέρει: «Τα φορολογικά δεδομένα που αναφέρονται σε νομικά πρόσωπα δεν συνιστούν δεδομένα προσωπικού χαρακτήρα, όπως ρητά προκύπτει από τις διατάξεις των άρθρων 1 και 2 του ν.2472/1997».

Καταθέτω στα Πρακτικά τη σχετική γνωμοδότηση.

(Στο σημείο αυτό ο Βουλευτής κ. Βασίλειος Κεγκέρογλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τέταρτον, το κρίσιμο ζήτημα της δημοσιοποίησης των στοιχείων οφειλετών, έστω και αν αυτά καλύπτονται από το φορολογικό απόρρητο, είναι η ύπαρξη διάταξης τυπικού νόμου που να το προβλέπει και να καθορίζει τους σχετικούς όρους και τις προϋποθέσεις. Αυτό δέχεται ομοφώνως και το Νομικό Συμβούλιο του Κράτους με την υπ’ αριθμόν 126/2012 γνωμοδότησή του.

Η γνωμοδότηση αυτή αφορά προδήλως ένα παρεμφερές ζήτημα δημοσιοποίησης στοιχείων, που εμπίπτουν αδιαμφισβήτητα στο φορολογικό απόρρητο, όχι προς τη Βουλή, όπως στη συγκεκριμένη περίπτωση, αλλά ακόμη και σε πιστωτικά ιδρύματα, προς το πλαίσιο εφαρμογής του άρθρου 10 παράγραφος 3 του ν.3869/2010, του νόμου για τα υπερχρεωμένα νοικοκυριά.

Καταθέτω στα Πρακτικά τη σχετική γνωμοδότηση.

(Στο σημείο αυτό ο Βουλευτής κ. Βασίλειος Κεγκέρογλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Λίγο χρόνο, κύριε Πρόεδρε. Σας ευχαριστώ.

Πέμπτο σημείο: Από τα προηγούμενα είναι φανερό ότι δεν υπάρχει διάταξη που να απαγορεύει τη δημοσιοποίηση των στοιχείων. Θα αναφερθώ, όμως, στον συγκεκριμένο νόμο που ο κύριος Υπουργός χρησιμοποίησε για να κρυφτεί πίσω από αυτόν. Ο συγκεκριμένος νόμος είναι ο ν.3943, ο οποίος υποχρεώνει τον Υπουργό -άρθρο 9 σε συνδυασμό και με την ΠΟΛ στην οποία αναφέρθηκε- να δημοσιοποιήσει τα στοιχεία των οφειλετών.

Τι μας είπε ο Υπουργός σήμερα; «Μα, αφού ρύθμισαν, δεν τα δημοσιοποιώ». Γιατί; Είχατε εφαρμόσει τον νόμο πριν τη ρύθμιση; Τα δημοσιοποιήσατε πριν, όπως σας λέει η σχετική διάταξη; Δεν τα δημοσιοποιήσατε.

Αυτό είναι παράβαση καθήκοντος, κύριε Υπουργέ. Γιατί προβλέπει ο νόμος να τα δημοσιοποιήσετε, όπως έγινε στο παρελθόν; Διότι πρέπει να δημοσιοποιούνται οι οφειλέτες, να γίνονται οι ρυθμίσεις, να ενημερώνονται οι πολίτες από τη σχετική ανάρτηση ποιοι εντάχθηκαν και ποιοι συνεχίζουν να είναι οφειλέτες, αλλά δεν πήγαν να αξιοποιήσουν μια θετική ρύθμιση.

Θεωρώ, λοιπόν -και καταθέτω στα Πρακτικά- τη σχετική απάντηση του Υπουργού Οικονομικών το 2012 σε ερώτηση του κ. Ρήγα, ο οποίος, ερμηνεύοντας και τον νόμο όπως πρέπει, δημοσιοποίησε και έστειλε τα στοιχεία στη Βουλή.

(Στο σημείο αυτό ο Βουλευτής κ. Βασίλειος Κεγκέρογλου καταθέτει για τα Πρακτικά το προαναφερθέν έγγραφο, το οποίο βρίσκεται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κύριε Υπουργέ, μετά από όλα όσα σας εκθέσαμε ο κ. Κουτσούκος και εγώ, θεωρούμε ότι δεν μπορείτε πλέον να επικαλείστε καμμιά δικαιολογία. Θέλουμε μια απάντηση. Αφού δεν υπάρχει κανένα νομικό θέμα, γιατί συνεχίζετε να κρατείτε μυστικά τα στοιχεία των διακοσίων εβδομήντα μεγαλοοφειλετών; Εάν νομίζετε ότι σας εμποδίζει ο συγκεκριμένος νόμος, φέρτε ρύθμιση και αλλάξτε τον.

Πιστεύουμε, όπως σας είπε ο κ. Κουτσούκος, ότι προσωπικά δεν έχετε κανέναν λόγο. Δεν υπάρχει, κατά την άποψή μας, ούτε μία νύξη ότι υπάρχει προσωπικός λόγος που τα κρατείτε μυστικά. Αναρωτιόμαστε το εξής: Πράγματι, αξίζει τον κόπο, κύριε Υπουργέ, να τα αποκρύπτετε, να δημιουργείτε τέτοια εμπλοκή και αμφιβολίες στους πολίτες, οι οποίοι μπορεί να φαντάζονται οτιδήποτε, σύμφωνα με αυτά που είπατε, και να μη φέρνετε τα στοιχεία στη Βουλή; Κάντε το, όπως έγινε σε προηγούμενες περιόδους. Στείλτε τα στοιχεία στην αρμόδια Επιτροπή Κοινοβουλευτικού Ελέγχου και να μπορεί να λαμβάνει γνώση, έστω οπτικά, ο κάθε εκπρόσωπος των πολιτών από τους τριακόσιους του Κοινοβουλίου. Θα ήταν μια πράξη, η οποία θα δημιουργούσε καλύτερο κλίμα. Αν δεν το πράξετε, όμως, νομίζω ότι συνεχίζετε σε μια επικίνδυνη ατραπό.

Ευχαριστώ πολύ.

(Χειροκροτήματα)

**ΠΡΟΕΔΡΕΥΩΝ (Δημήτριος Κρεμαστινός):** Και εγώ ευχαριστώ, κύριε Κεγκέρογλου.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα πέντε μαθητές και μαθήτριες και τέσσερις εκπαιδευτικοί συνοδοί από τα Γυμνάσια Καλαμπακίου και Παρανεστίου Δράμας.

Παιδιά, η Βουλή, καθώς και ο συμπατριώτης σας Βουλευτής, ο κ. Κυριαζίδης, σας καλωσορίζουμε.

(Χειροκροτήματα απ’ όλες τις πτέρυγες της Βουλής)

Τον λόγο έχει ο Κοινοβουλευτικός Εκπρόσωπος του ΣΥΡΙΖΑ κ. Μπγιάλας για τρία λεπτά.

**ΧΡΗΣΤΟΣ ΜΠΓΙΑΛΑΣ:** Γιατί τρία λεπτά, κύριε Πρόεδρε;

**ΠΡΟΕΔΡΕΥΩΝ (Δημήτριος Κρεμαστινός):** Κατά τον Κανονισμό.

**ΧΡΗΣΤΟΣ ΜΠΓΙΑΛΑΣ:** Από πέντε λεπτά τρία; Ο προηγούμενος Κοινοβουλευτικός είχε πέντε;

**ΠΡΟΕΔΡΕΥΩΝ (Δημήτριος Κρεμαστινός):** Τρία λεπτά και θα υπάρχει και μια σχετική ανοχή.

**ΧΡΗΣΤΟΣ ΜΠΓΙΑΛΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, συζητούμε μια επερώτηση του κ. Κουτσούκου, με την οποία επανειλημμένως, απ’ ό,τι ανέφερε και ο κύριος Υπουργός, επανέρχονται στο θέμα. Διαβάζοντάς τη, βλέπω ότι αναφέρονται στο ότι, βάσει του ν.3943/2011 και της ΠΟΛ 1185, έπρεπε αυτά τα στοιχεία να δημοσιοποιηθούν.

Δεν θέλω να υπεισέλθω στην ουσία του πράγματος γιατί είναι μια τελειωμένη ιστορία, είναι ένα τετελεσμένο γεγονός. Υπεισέρχομαι στο αιτιολογικό που έχει αυτή η επίκαιρη επερώτηση και που αναφέρει ότι, βάσει αυτών των άρθρων του ν.3943 και της ΠΟΛ 1185, θα έπρεπε να δημοσιοποιηθεί.

Ακούσαμε και προηγουμένως να αιτιολογούνται αυτά με σειρά γνωμοδοτήσεων, αλλά στο τέλος να λένε πάλι ότι, βάσει της ΠΟΛ και του νόμου, έπρεπε να δημοσιοποιηθούν, παραβλέποντας εσκεμμένα.

Δεν μπορώ να καταλάβω -εσείς, κύριοι, που είστε παλιοί κοινοβουλευτικοί άντρες και έχετε εμπειρία- γιατί επιμένετε τόσο πολύ, όταν ο ν.3943 στο άρθρο 9 αναφέρει συγκεκριμένα: «Τα στοιχεία των συνολικών ληξιπρόθεσμων οφειλών προς το δημόσιο από κάθε αιτία, όταν αυτές υπερβαίνουν το ποσό των 150.000 ευρώ ανά φυσικό ή νομικό πρόσωπο, δημοσιοποιούνται υποχρεωτικά σε δικτυακά τόπου του Υπουργείου Οικονομικών, εφόσον η καταβολή τους καθυστερεί για χρονικό διάστημα μεγαλύτερο του έτους.».

Όμως, την παράγραφο 2 δεν την είδατε; Λέει: «Από τη ρύθμιση της προηγούμενης παραγράφου εξαιρούνται οι οφειλές για τις οποίες έχει χορηγηθεί στον οφειλέτη διευκόλυνση τμηματικής καταβολής του χρέους, για όσο χρόνο διαρκεί η διευκόλυνση και εφόσον ο οφειλέτης είναι συνεπής με τους όρους της, καθώς και οι οφειλές για την καταβολή των οποίων έχει διαταχθεί αναστολή με δικαστική απόφαση.». Νόμος, Αθήνα 31 Μαρτίου 2011, ο Πρόεδρος της Δημοκρατίας, οι Υπουργοί Ραγκούσης, Βενιζέλος, Διαμαντοπούλου, Γερουλάνος, Παπακωνσταντίνου, Χρυσοχοΐδης, Καστανίδης, Παμπούκης.

Μα, κύριοι, εσείς οι ίδιοι κάνατε αυτόν τον νόμο και τον κάνατε με το δικό σας σκεπτικό. Και εγκαλείτε σήμερα τον Υπουργό να παρανομήσει ή να κάνει κάτι διαφορετικό.

Πάω και στην ΠΟΛ. 1185, η οποία είναι επίσης ξεκάθαρη, στο άρθρο 3 που έχει τις εξαιρέσεις: «Από τη ρύθμιση της παρ. 1 του άρθρου 9 του ν.3943/2011 εξαιρούνται: Οι οφειλές για τις οποίες έχει χορηγηθεί διευκόλυνση τμηματικής καταβολής ή έχουν υπαχθεί σε νομοθετική ρύθμιση τμηματικής καταβολής ληξιπρόθεσμων οφειλών, για όσο χρόνο διαρκεί η διευκόλυνση ή η ρύθμιση και εφόσον ο οφειλέτης είναι συνεπής με τους όρους ισχύος.». Αθήνα, 1 Σεπτεμβρίου 2011, ο Υπουργός Ευάγγελος Βενιζέλος.

Κύριοι, δεν μπορώ να κατανοήσω ειλικρινά ποιος είναι ο λόγος αυτής της εμμονής και της επιμονής σας. Ζητάτε πραγματικά να παρανομήσει ο Υπουργός. Αυτοαναιρείστε με τις ερωτήσεις, αλλά και με τα ίδια νομοθετήματα και τους νόμους τους οποίους εσείς ψηφίσατε. Δεν μπορώ να αντιληφθώ ποια είναι η σκοπιμότητα και ποιος είναι ο λόγος αυτής της εμμονής σας.

Ευχαριστώ πάρα πολύ, κύριοι.

**ΠΡΟΕΔΡΕΥΩΝ (Δημήτριος Κρεμαστινός):** Και εμείς ευχαριστούμε.

Τον λόγο έχει ο κ. Βρούτσης, Κοινοβουλευτικός Εκπρόσωπος της Νέας Δημοκρατίας.

**ΙΩΑΝΝΗΣ ΒΡΟΥΤΣΗΣ:** Κυρίες και κύριοι συνάδελφοι, καθώς η πολιτική επικαιρότητα «τρέχει», θα μου επιτρέψετε να κάνω δύο εισαγωγικές παρατηρήσεις πριν μπω στην ουσία του θέματος της επίκαιρης επερώτησης. Χθες δημοσιεύθηκαν τα στοιχεία της Τράπεζας της Ελλάδος.

Δυστυχώς, κύριε Υπουργέ, τα στοιχεία αυτά είναι κόλαφος, είναι ράπισμα για τον ΣΥΡΙΖΑ και επιβεβαιώνουν ότι ΣΥΡΙΖΑ ίσον φτώχεια. Και τι εννοώ; Καταθέτω στα Πρακτικά την σελίδα 162, όπου η Τράπεζα της Ελλάδος αποτυπώνει με ευκρίνεια για πρώτη φορά ότι το 2015 είχαμε αύξηση της φτώχειας, και ειδικά στα χαμηλά εισοδήματα, κατά 8%, σε διαφορά με το 2014, όπου είχαμε αύξηση του εισοδήματος κατά 9%, δηλαδή περίπου απόκλιση 20%.

(Στο σημείο αυτό ο Βουλευτής κ. Ιωάννης Βρούτσης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κύριε Υπουργέ, κυρίες και κύριοι συνάδελφοι, συνειδητοποιείτε τι συμβαίνει στην ελληνική κοινωνία;

Το 2014 υπήρχε αύξηση του εισοδήματος, είχαμε ξεπεράσει τα προηγούμενα χρόνια και η κοινωνία, ακόμα και οι φτωχότεροι αυτής, έβλεπε βελτίωση στο εισόδημά της, ενώ χθες επιβεβαιώνεται για πρώτη φορά ότι το 2015 με τον ΣΥΡΙΖΑ και τους ΑΝΕΛ οι φτωχοί έγιναν φτωχότεροι.

Δεύτερον. Κύριε Υπουργέ, ως αρμόδιος στα ζητήματα της φορολογίας άκουσα χθες για δεύτερη φορά εκ μέρους της Κυβέρνησης, αλλά με ευκρίνεια αυτή τη φορά, να λένε –η Κυβέρνηση δηλαδή- σχετικά με τους αγρότες ότι το ζήτημα της φορολόγησης του εισοδήματός τους αλλάζει. Είναι μεν έσοδα μείον έξοδα, αλλά στα ακαθάριστα έσοδα θα έχουμε ένα άθροισμα, το οποίο θα περιλαμβάνει, πρώτον, τις επιδοτήσεις και, δεύτερον, τα ακαθάριστα έσοδα από το εισόδημα.

Εάν συμβεί, αυτό θα ήθελα σήμερα να επιβεβαιώσετε ή όχι –καλύτερα να μην απαντήσετε εάν δεν γνωρίζετε, αλλά το ερώτημά μου πρέπει να δει το φως της δημοσιότητας- εάν οι εισφορές 27% στους αγρότες θα πάνε τελικά και πάνω στις επιδοτήσεις ή αν θα το ξεχωρίσετε.

Η εικόνα που διαμόρφωσα εγώ είναι ότι θα πηγαίνει στο καθαρό αποτέλεσμα, το οποίο θα διαμορφώνεται αφού προστεθεί και το εισόδημα από τις επιδοτήσεις. Προσέξτε το, γιατί είναι ένα ζήτημα πάρα πολύ σοβαρό.

Τρίτον, όσον αφορά την επίκαιρη ερώτηση. Θα σας πω πολύ απλά ότι οι επερωτώντες Βουλευτές εκ μέρους της Δημοκρατικής Συμμαχίας έχουν δίκιο. Δεν έχετε να φοβηθείτε τίποτα προσωπικά. Απλά θα κάνετε αυτό που πρέπει και θα δημοσιεύετε τα στοιχεία, διότι πάνω απ’ όλα είναι η διαφάνεια.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Η απάντηση που δώσατε σε δική μου ερώτηση είναι ότι αυτή τη στιγμή χαρίστηκαν με τη διαδικασία του νόμου που φέρατε 188.087.461,60 –αυτά χαρίστηκαν από τα πρόστιμα και τις προσαυξήσεις- και μάλιστα με έναν πρωτόγνωρο τρόπο, που αφορά και φορολογικές παραβάσεις, ενώ γνωρίζετε ότι αυτό δεν είχε γίνει ποτέ στο παρελθόν. Το να δώσετε, λοιπόν, τα στοιχεία σχετικά με το ποιες επιχειρήσεις επωφελήθηκαν από τη δική σας διάταξη πάνω από το 1.000.000 δεν είναι κακό. Συμβάλλει στη δημοκρατία και τη διαφάνεια.

Θυμίζω, όμως, ότι εμείς με το νόμο του Νοεμβρίου του 2014 –τον οποίο υπονομεύσατε και λέγατε στον κόσμο να μην προσέλθει να πληρώσει, ενώ τονίζατε τότε ότι θα πάτε σε σεισάχθεια με το δικό μας νόμο- δεν είχαμε βάλει στις εκατό δόσεις στο 1.000.000 και πάνω. Είχαμε φροντίσει οι μεγαλοοφειλέτες πάνω από 1.000.000 να πάνε με τις κανονικές διαδικασίες και να μη χαριστεί τίποτα.

Στη βάση αυτή, λοιπόν, θέλω να σας πω επιπλέον το εξής. Εγώ είπα πολλές φορές ότι οι εκατό δόσεις έγιναν φιάσκο. Και έγιναν φιάσκο, κύριε Υπουργέ, για τους Έλληνες υπό την έννοια ότι τους εξαπατήσατε. Όταν φέρατε το δικό σας νόμο για τις εκατό δόσεις, είχε επιτόκιο 0,5% και μετά από συνεχείς τροπολογίες και αλλαγές του νόμου, το φτάσατε στο 5,05%, όταν ο δικός μας νόμος ήταν 4,05%! Και ακόμα, ακόμα στα ασφαλιστικά ταμεία –ίσως και στις εφορίες- το ποιος ρυθμίζει το πόσες δόσεις θα είναι, γίνεται με αυθαίρετο τρόπο, γιατί δεν έχει προσδιοριστεί αντικειμενικός τρόπος.

Στο σημείο αυτό, δίνω και ένα στοιχείο. Με βάση τα στοιχεία των ρυθμίσεων, στα ασφαλιστικά ταμεία από τις εβδομήντα τέσσερις χιλιάδες εξακόσιες ογδόντα εννιά περιπτώσεις που υπήχθησαν στο νόμο, ήδη οι είκοσι εννιά χιλιάδες διακόσιες τριάντα πέντε βγήκαν εκτός, απώλεσαν τη ρύθμιση, εξαιτίας ακριβώς της αναξιοπιστίας σας και της συνεχούς μεταβολής της ρύθμισης, η οποία ήταν τελείως διαφορετική όταν ήρθε και τελείως διαφορετική τώρα.

Σας ευχαριστώ πολύ.

**ΠΡΟΕΔΡΕΥΩΝ (Δημήτριος Κρεμαστινός):** Και εμείς ευχαριστούμε, κύριε Βρούτση.

Τον λόγο έχει ο Κοινοβουλευτικός Εκπρόσωπος Λαϊκού Συνδέσμου-Χρυσή Αυγή, κ. Καρακώστας.

**ΕΥΑΓΓΕΛΟΣ ΚΑΡΑΚΩΣΤΑΣ:** Ευχαριστώ, κύριε Πρόεδρε.

Το αντικείμενο της σημερινής επερώτησης είναι μια ακόμα απόδειξη της βαθιάς διαφθοράς του κράτους. Και το ερώτημα το οποίο τίθεται αφορά το ποια είναι η κύρια αιτία της κρατικής διαφθοράς. Η υπ’ αριθμόν ένα αιτία της κρατικής διαφθοράς είναι βεβαίως η από δεκαετίες εγκαθίδρυση του κομματικού κράτους.

Συμβαίνει δε το εξής προκλητικό και εξοργιστικό: να απαιτούνται από την πλειοψηφία των πολιτών σκληρές θυσίες και να επιβαρύνεται ο λαός μας με άδικα φοροεισπρακτικά μέτρα, προκειμένου το αισχρό κομματικό κράτος και τα στελέχη του να συντηρούν τα προνόμιά τους.

Γύρω από αυτό το βαθύτατα διεφθαρμένο κομματικό κράτος έχουν στήσει τα παραμάγαζα τους διάφοροι επιτήδειοι, οι οποίοι εκμεταλλεύτηκαν ένα και μόνο στοιχείο: το κόμμα. Το κόμμα το οποίο εξαπλώθηκε σαν αρρώστια σε κάθε τομέα του κρατικού οργανισμού, δρώντας ασύδοτα, με γνώμονα τον πλουτισμό των στελεχών και των πιστών του φίλων.

Η σημερινή επερώτηση προς τον Υπουργό των Οικονομικών της Κυβέρνησης ΣΥΡΙΖΑ-ΑΝΕΛ αφορά ενέργειες αυτής, οι οποίες αποκρύπτουν τα στοιχεία οφειλετών άνω των 150.000 ευρώ και μεγαλοοφειλετών άνω του 1.000.000 ευρώ, στους οποίους, μάλιστα, διεγράφη μέρος των οφειλών τους και επιπλέον, εντάχθηκαν σε διατάξεις νόμου για τη ρύθμιση των δόσεων τους.

Έχοντας πλήρη γνώση του γεγονότος ότι το δημόσιο και οι τράπεζες δημιουργούν έναν ασφυκτικό κλοιό γύρω από το λαιμό ενός απλού πολίτη, για οφειλές μερικών εκατοντάδων ή μερικών χιλιάδων ευρώ, διερωτάται κανείς πώς κατόρθωσαν συγκεκριμένα πρόσωπα να φτάσουν σε σημείο να χρωστούν, εκατομμύρια ευρώ, στο δημόσιο και μάλιστα το κράτος να τους επιβραβεύει διαγράφοντας μέρος αυτών.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Η απάντηση είναι ξεκάθαρη: Το κομματικό κράτος είναι ο μεγαλύτερος κλέφτης του δημοσίου, διότι αυτό διαμόρφωσε το πνεύμα ασυδοσίας και ατιμωρησίας. Δίχως την παραμικρή αμφιβολία οι μεγαλοοφειλέτες του δημοσίου είναι οι κομματικοί φίλοι των κυβερνήσεων και των κομμάτων, τους οποίους το ίδιο το κράτος παρανόμως κάλυψε, μετακυλύοντας τα φορολογικά τους βάρη στις πλάτες συνεπών φορολογουμένων.

Για οφειλή μερικών εκατοντάδων ευρώ ελεύθεροι επαγγελματίες αδυνατούν να λάβουν την αναγκαία φορολογική ενημερότητα. Πώς, λοιπόν, συμβαίνει να υπάρχουν σήμερα οφειλέτες εκατομμυρίων ευρώ, οι οποίοι συνεχίζουν κανονικότατα τις επιχειρηματικές τους δραστηριότητες; Είναι προφανές πως οι συγκεκριμένοι έτυχαν και συνεχίζουν να τυγχάνουν της προκλητικής εύνοιας του κομματικού κράτους, με συνέπειες, οι οποίες επιβαρύνουν το κοινωνικό σύνολο και τους υπόλοιπους φορολογούμενους πολίτες.

Εάν το κράτος δεν ήταν ένοχο, ως συνεργός αυτής της κλοπής, τότε όφειλε να κάνει την εξής ενέργεια: Να στραφεί κατά των λειτουργών του, οι οποίοι συνέβαλαν στη διαμόρφωση αυτής της κατάστασης. Χρωστά ο επιχειρηματίας 1,5 εκατομμύρια ευρώ. Γιατί το κράτος δεν κάλεσε τον έφορο να τον ρωτήσει πώς, κύριε, έφτασε ο συγκεκριμένος να χρωστάει 1,5 εκατομμύρια ευρώ και πώς συνεχίζει κανονικά μέχρι σήμερα την επιχειρηματική του δραστηριότητα;

Καθίσταται σαφές ότι όπου αναδεικνύεται η ασυδοσία ενός επιχειρηματία, εκεί ανθεί η διαφθορά ενός ή περισσοτέρων κρατικών λειτουργών, οι οποίοι, μάλιστα, κατέχουν υψηλά αμειβόμενες θέσεις ευθύνης. Γιατί το κράτος, λοιπόν, το οποίο δρα ως τιμωρός των απλών πολιτών δεν ελέγχει την περιουσιακή κατάσταση των προϊσταμένων των ΔΟΥ στις οποίες ανήκουν οι μεγαλοοφειλέτες;

Κατ’ αυτόν τον τρόπο οικοδόμησαν το μεταπολιτευτικό κράτος οι επί σειρά ετών κυβερνώντες της Νέας Δημοκρατίας και του ΠΑΣΟΚ. Σε αυτό το βαθιά διεφθαρμένο κράτος, όμως, εκπαιδεύτηκαν και οι σημερινοί κυβερνώντες του ΣΥΡΙΖΑ και των ΑΝΕΛ. Οι πρώτοι, του ΣΥΡΙΖΑ, ως αποπαίδια του πάλαι ποτέ κραταιού ΠΑΣΟΚ και οι δεύτεροι, των ΑΝΕΛ, ως νόθα τέκνα της Νέας Δημοκρατίας. Βεβαίως, κανείς δεν μπορεί και δεν πρέπει να αναμένει πολιτική κάθαρση του κομματικού κράτους από τη σημερινή Κυβέρνηση. Και φυσικά, ποιος θα ήταν τόσο αφελής ώστε να προσμένει κοινωνική δικαιοσύνη από μια Κυβέρνηση της οποίας τα πλέον επιφανή στελέχη ξεχνούν να δηλώσουν εκατομμύρια ευρώ στο «πόθεν έσχες» παραμένοντας ατιμώρητα και συνεχίζοντας να ωθούν, βιαίως, τον ελληνικό λαό στην άβυσσο των μνημονίων;

Εν κατακλείδι, η επίτευξη οικονομικής εξυγίανσης και κοινωνικής δικαιοσύνης απαιτεί μια αναγκαία συνθήκη: Το γκρέμισμα του κομματικού κράτους και την οικοδόμηση ενός αξιοκρατικού, έντιμου και κοινωνικά δίκαιου εθνικού κράτους. Αυτό, όμως, είναι ένα έργο, το οποίο μονάχα ο Λαϊκός Σύνδεσμος Χρυσή Αυγή μπορεί να φέρει σε πέρας.

Ευχαριστώ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Δημήτριος Κρεμαστινός):** Σας ευχαριστώ.

Ο κ. Καραθανασόπουλος, Κοινοβουλευτικός Εκπρόσωπος του Κομμουνιστικού Κόμματος Ελλάδας, έχει τον λόγο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ.

Να θυμίσω, κύριε Πρόεδρε, στον παριστάμενο Υπουργό ότι όταν συζητιόταν η συγκεκριμένη ρύθμιση, η συγκεκριμένη νομοθετική πρωτοβουλία της Κυβέρνησης, το ΚΚΕ την είχε χαρακτηρίσει ως «σκανδαλώδη ρύθμιση», στο πλαίσιο ενός βαθύτατα αντιλαϊκού, φορολογικού συστήματος, στο πλαίσιο μιας βαθύτατης αντιλαϊκής, φορολογικής επιδρομής που είχατε εξαπολύσει απέναντι στα λαϊκά στρώματα. Και τότε η Υπουργός που ήταν στη θέση σας, η κ. Βαλαβάνη, μας εγκαλούσε με την ιστορική της διαδρομή και ότι δεν τη σεβόμαστε.

Το ζητούμενο, όμως, κύριε Υπουργέ –και τότε είχαμε θέσει το ζητούμενο- είναι να μας δώσετε συγκεκριμένα στοιχεία: Ποιοι επωφελήθηκαν από τη συγκεκριμένη ρύθμιση και την πράξη νομοθετικού περιεχομένου που την ακολούθησε και με τι ποσά; Αν όντως τα πράγματα δεν είχαν οσμή σκανδάλου, αν δεν αποτελούσαν σκάνδαλο, τότε δεν είχατε τίποτε απολύτως να φοβηθείτε. Γιατί καθαρός ουρανός αστραπές δεν φοβάται, κύριε Υπουργέ.

Μην κρύβεστε, όπως κάνετε και σήμερα, πίσω από τις διατάξεις ενός συγκεκριμένου νομοθετικού πλαισίου. Το διαμόρφωσε η Νέα Δημοκρατία και το ΠΑΣΟΚ και εσείς το διατηρείτε. Αν θέλατε να κάνετε κάτι διαφορετικό, είχατε τη δυνατότητα να το αλλάξετε. Δεν μπορείτε να παίζετε τον Πόντιο Πιλάτο, όπως κάνετε με τους αγρότες και τις δικαστικές διώξεις. Είχαμε καταθέσει ως κόμμα τροπολογία να καταργηθούν οι διώξεις των αγροτών. Να μην υπάρχει αδίκημα. Θα μπορούσατε και στο συγκεκριμένο ζήτημα να είχατε αλλάξει τις διατάξεις που λέτε ότι σας έχουν δεμένα τα χέρια. Γιατί, στο κάτω-κάτω της γραφής, το συγκεκριμένο νομικό πλαίσιο, το οποίο γίνεται λάστιχο για να εξυπηρετούνται πάντοτε τα συμφέροντα της οικονομικής ολιγαρχίας, της πλουτοκρατίας σε συνδυασμό με την ανωνυμία και το απόρρητο, διαμορφώνει το πλαίσιο μέσα στο οποίο, κάτω από το οποίο μπορούν και αναπτύσσονται όλα τα «λουλούδια» της διαπλοκής και της διαφθοράς.

Γι’ αυτόν ακριβώς τον λόγο να σας θυμίσω πάλι, κύριε Υπουργέ, ότι εμείς ως κόμμα επανειλημμένα είχαμε προτείνει –και έχουμε προτείνει- να καταργηθεί η ανωνυμία στις μετοχές, να καταργηθούν τα διάφορα απόρρητα, τα οποία επί της ουσίας, ως απόρρητα, προστατεύουν τους κεφαλαιοκράτες. Όμως, ακριβώς κι εσείς, ως συνεχιστές των αντιλαϊκών ταξικών πολιτικών της Νέας Δημοκρατίας και του ΠΑΣΟΚ, διατηρείτε το συγκεκριμένο νομικό πλαίσιο, που διαμορφώνει τις δυνατότητες για να μπορέσει αυτό το σάπιο, το βάρβαρο και εκμεταλλευτικό σύστημα απρόσκοπτα να συνεχίσει τη λειτουργία του.

Το πρόβλημα, κύριε Υπουργέ, είναι ακριβώς το καπιταλιστικό σύστημα: Είναι οι καπιταλιστές, οι βιομήχανοι, οι τραπεζίτες και οι εφοπλιστές, οι οποίοι αποτελούν και τους άρπαγες του κοινωνικά παραγόμενου πλούτου. Είναι αυτοί που στο όνομα του να αποκτήσουν ακόμη μεγαλύτερα, αμύθητα πλούτη, διαφθείρουν και αξιοποιούν τις διασυνδέσεις τους με το αστικό πολιτικό σύστημα, αλλά και με το αστικό κράτος. Αυτό είναι το πρόβλημα. Και εσείς είσαστε συμμέτοχοι μ’ αυτό και όχι απέναντι από αυτό το συγκεκριμένο σάπιο πολιτικό και οικονομικό, κοινωνικό σύστημα.

Ως ΚΚΕ, λοιπόν, εμείς λέμε πολύ καθαρά, κύριε Υπουργέ, ότι δεν έχετε καμμία δέσμευση νομική να μην δώσετε στη δημοσιότητα τα ονόματα, τα οποία επωφελήθηκαν -οι μεγάλοι επιχειρηματικοί όμιλοι, οι μεγάλοι καπιταλιστές- από την συγκεκριμένη ρύθμιση και με τι ποσά, τη στιγμή που ετοιμάζετε έναν νέο φορολογικό νόμο, ο οποίος θα είναι εξίσου αντιλαϊκός και θα πλήττει τα λαϊκά εισοδήματα, διατηρώντας στο ακέραιο τις σκανδαλώδεις φοροαπαλλαγές προς το μεγάλο κεφάλαιο: εφοπλιστικό, τραπεζικό και βιομηχανικό.

Από αυτήν την άποψη, εμείς τονίζουμε και πάλι την αναγκαιότητα να δώσετε στη δημοσιότητα όλα αυτά τα στοιχεία και να μην κρύβεστε πίσω από ένα συγκεκριμένο νομικό πλαίσιο.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Σας ευχαριστώ, κύριε Καραθανασόπουλε.

Τον λόγο έχει ο κ. Θεοχάρης, Κοινοβουλευτικός Εκπρόσωπος του κόμματος Το Ποτάμι.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, η Κυβέρνηση συστηματικά εξαπατά τη Βουλή.

Προχθές ξεπεράσατε κάθε όριο με την σκανδαλώδη αλλαγή της διάταξης, εισάγοντας νέα βαθμίδα: τους διοικητικούς γραμματείς. Δεν ορρωδείτε προ ουδενός. Και φυσικά, δεν μας προκαλεί καμμία εντύπωση ότι το Υπουργείο αρνείται να δώσει στοιχεία για τους μεγαλοοφειλέτες που εντάχθηκαν στη ρύθμιση του ν.4321. Έχουμε ιδία πείρα για τη δυσκολία, με την οποία το Υπουργείο δίνει πληροφορίες στην Εθνική Αντιπροσωπεία. Δεν τη σέβεται.

Ήδη από 27-3-15 με ερώτηση και αίτηση κατάθεσης εγγράφου προς την τότε Υπουργό είχα ζητήσει την κατάθεση στη Βουλή της κατάστασης των οφειλετών που έκαναν χρήση της λεγόμενης «ρύθμισης εξπρές» του 4320, βάσει των διατάξεων του άρθρου 9 του ν.3943/11. Να υπενθυμίσω ότι στη συγκεκριμένη ρύθμιση για πρώτη φορά δεν μπήκε ανώτατο όριο υπαγωγής σκανδαλωδώς.

Στην ίδια τη συζήτηση για αυτήν τη ρύθμιση στις 18-3-15 σε αυτήν την Αίθουσα ζήτησα να φέρετε τη λίστα των μεγαλοοφειλετών πριν την ψήφιση της σχετικής διάταξης. Τους ξέρετε ποιοι μπορούσαν να υπαχθούν. Ουδέποτε έλαβα απάντηση σε κάποιο από τα δύο αιτήματα.

Από το Υπουργείο Οικονομικών δεν έχουν απαντήσει σε σειρά ζητημάτων για τα οποία είχαμε ρωτήσει επανειλημμένως. Να θυμίσω τον ρόλο και τις αμοιβές του συμβούλου Κιμ;

Σε άλλες περιπτώσεις υπήρξε άρνηση παροχής ενημέρωσης, όπως για τα στοιχεία που είχαμε ζητήσει –και αναφέρθηκα και προηγουμένως- από το ΤΧΣ για την έκθεση με την οποία δέχτηκε τις αυξήσεις μετοχικού κεφαλαίου σε αυτές τις εξευτελιστικές τιμές.

Κατανοώ ότι η Κυβέρνηση δεν θέλει να μιλάει αρκετά φυσικά για τα θέματα της φορολογικής πολιτικής, καθώς η απόδοση και σε αυτόν τον τομέα είναι τουλάχιστον ελλειμματική.

Αυξήσαμε τον ΦΠΑ, αλλά οι αποκλίσεις και από το 2014 αλλά και από τον αρχικό προϋπολογισμό του ’15 είναι τεράστιες, 610 εκατομμύρια ευρώ έναντι του ’14. Κατά 3,4 δισεκατομμύρια ευρώ χειρότερα πήγε το ’15 έναντι του αρχικού προϋπολογισμού, παρόλο που αυξήθηκε το ΦΠΑ και μπήκε όλη αυτή η φορομπηχτική πολιτική.

Αυτή, λοιπόν, η φορομπηχτική πολιτική, αυτή η ανικανότητά σας, το γεγονός ότι φέρατε πάλι την ύφεση, είναι και ο λόγος που δεν μπορείτε να κλείσετε την αξιολόγηση. Έτσι δεν είναι; Φέρνετε νέα μέτρα, τα οποία δεν αντέχετε εσείς πια να πάρετε και δεν μπορείτε να κλείσετε την αξιολόγηση.

Φυσικά και στο μέτωπο των ληξιπροθέσμων τα αποτελέσματα είναι αποθαρρυντικά. Τα νέα ληξιπρόθεσμα είναι 13,5 δισεκατομμύρια ευρώ, τη στιγμή που τα παλιά ληξιπρόθεσμα μειώθηκαν μόλις κατά 2 δισεκατομμύρια ευρώ. Πάνω από 85 δισεκατομμύρια το συνολικό χρέος. Μας λέγατε ότι με αυτές τις ρυθμίσεις –φέρατε τόσες πολλές ρυθμίσεις- θα το μειώνατε, δεν θα το αφήνατε να αυξηθεί έστω. Κι όμως, αυξήθηκε περισσότερο. Μαζέψατε 2 δισεκατομμύρια, αυξήθηκε κατά 13,5.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Οι πολυδιαφημισμένες ρυθμίσεις δεν έφεραν την επανεκκίνηση της οικονομίας και βοήθεια στους αδύναμους. Βέβαια, πρέπει να παραδεχτούμε ότι βοήθησαν κάποιους. Βοήθησαν ιδιοκτήτες ποδοσφαιρικών ομάδων –όπως ακούστηκε τότε- να γλυτώσουν τα μισά από τα 25 εκατομμύρια που χρωστούσαν. Βοήθησαν ίσως μεγαλοεπιχειρηματία, ο οποίος αφού πλήρωσε με τη «ρύθμιση εξπρές», μετά έκανε τον γάμο του στην Ιταλία, κερασμένο προφανώς από το Υπουργείο Οικονομικών.

Δώστε τα στοιχεία, κύριε Υπουργέ. Δεν υπάρχει κανένας λόγος να κρύβεστε, εκτός αν είναι η λίστα των πολιτικών σας φίλων και χρηματοδοτών, εκτός αν εκτός από τη λίστα Μπόργιανς έχουμε και τη λίστα Βαλαβάνη και Αλεξιάδη. Δώστε τα, γιατί αλλιώς είστε υπόλογοι. Αλλάξτε τον νόμο, αν αυτό είναι. Αλλά δεν έχετε και κανέναν λόγο να κρυφτείτε.

Χαρίζετε 0,70 λεπτά, όπως μας είχε δώσει κάποια στοιχεία συγκεντρωτικά η κ. Βαλαβάνη, για κάθε 1 ευρώ που εισπράττετε. Είναι, λοιπόν, αναποτελεσματική και χαριστική αυτή η ρύθμιση. Και προφανώς αυτούς που μπήκαν στη ρύθμιση και πλήρωσαν με τόση ευκολία, πώς δεν τους κυνήγησε η εφορία για να πάρει τα χρήματα αυτά;

Οι χειρότερες επιδόσεις, λοιπόν, από κάθε άλλη χρονιά –κλείνω με αυτό, κύριε Πρόεδρε- στο μέτωπο των ληξιπροθέσμων αποδεικνύουν ότι δεν δόθηκε λύση στο πρόβλημα της υπερφορολόγησης των πολιτών, ούτε υπήρξε καμμία επανεκκίνηση της οικονομίας.

Δυστυχώς, αυτή η Κυβέρνηση αποδεικνύει κάθε μέρα πως δεν έχει την ικανότητα να βγάλει τη χώρα από τη δίνη στην οποία την έχει βάλει. Ίσα-ίσα, όπως αποδεικνύει η Έκθεση της Τράπεζας της Ελλάδος, είναι η κυβέρνηση της φτωχοποίησης, είναι η κυβέρνηση της αύξησης της φτώχιας. Ψεύδεστε, κρύβεστε, καταστρέφετε. Δώστε τα στοιχεία ή είστε υπόλογος.

Σας ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Κι εγώ σας ευχαριστώ.

Ο κ. Καμμένος, Κοινοβουλευτικός Εκπρόσωπος των ΑΝΕΛ, έχει τον λόγο.

**ΔΗΜΗΤΡΙΟΣ ΚΑΜΜΕΝΟΣ:** Ευχαριστώ πολύ, κύριε Πρόεδρε.

Η συγκεκριμένη ερώτηση χρησιμοποιεί ένα εξαιρετικά ενδιαφέρον ρήμα, το ρήμα «ρυθμίζω».

Να ξεκινήσουμε με τις ρυθμίσεις των ευγενών συναδέλφων του ΠΑΣΟΚ και της Νέας Δημοκρατίας. Ρύθμισαν τη «SIEMENS». Ρύθμισαν, λέει, τις μίζες. Πώς τις ρύθμισαν τις μίζες; Τις πήραν στα κόμματά τους, όπως έχουν καταγγελθεί και στα δικαστήρια και μετά ρύθμισαν και τις οφειλές της «SIEMENS», οι οποίες είναι ακόμα αρρύθμιστες.

Ρύθμισαν το δημόσιο χρέος εξαιρετικά, με 212 δισεκατομμύρια ομόλογα ελληνικού δικαίου, που γύρισαν σε αγγλικού δικαίου και ρυθμίστηκαν εξαιρετικά οι τράπεζες των φίλων των δανειστών. Ρύθμισαν τις μίζες των εξοπλιστικών. Ο κ. Σαμαράς κατάφερε και πήρε νομίζω 17 ή 18 εκατομμύρια ευρώ από τον Κάντα και από διάφορους άλλους των οποίων που δεν θυμάμαι τα ονόματα, από τις μίζες των στελεχών του ΠΑΣΟΚ. Μπήκαν σε λογαριασμό, δεν βρήκαμε όμως ποτέ τη μίζα. Βρήκαμε ό,τι είχε μείνει. Δηλαδή, μιλάμε για ρυθμίσεις. Το ρήμα ρυθμίζω είναι εξαιρετικά ενδιαφέρον. Δεν ρύθμισαν όμως τα χρέη των κομμάτων.

Ρύθμισαν, όμως, την ελληνική οικονομία εξαιρετικά καλά. Πώς; Απώλεια ΑΕΠ 62 δισεκατομμύρια. Υλοποιημένα μέτρα ΠΑΣΟΚ-Νέας Δημοκρατίας 58,4 δισεκατομμύρια. Τα ¾ το ΠΑΣΟΚ, το ¼ της Νέας Δημοκρατίας από το 2012 και μετά. Ρύθμισαν τις καταθέσεις, από 230 δισεκατομμύρια στα 123 δισεκατομμύρια. Σήμερα θέλετε να είναι τα 30 ή τα 40 δισεκατομμύρια δικά μας; Από τα 111, 112 δισεκατομμύρια, τα 80 με 90 δισεκατομμύρια ρυθμίστηκαν απώλειες καταθέσεων από το ΠΑΣΟΚ και τη Νέα Δημοκρατία.

Ρύθμισαν εξαιρετικά τις τράπεζες. Απώλεια αξίας μετοχών στο Ταμείο Χρηματοπιστωτικής Σταθερότητας 30 δισεκατομμύρια τον Μάρτιο του 2015 και 25,2 δισεκατομμύρια απώλεια αξίας μετοχών και συμμετοχών του Ταμείου Χρηματοπιστωτικής Σταθερότητας στις τράπεζες από το ΠΑΣΟΚ και τη Νέα Δημοκρατία. Εξαιρετική ρύθμιση.

Έχουν ρυθμίσει τις λίστες, τα στικάκια, Λαγκάρντ, Μπόργιανς, που είδαμε τις προάλλες, Λιχτενστάιν. Ήταν όλα ρυθμισμένα. Μας τα έφεραν ρυθμισμένα, γιατί αυτό το ρήμα ήταν το αγαπημένο ρήμα της συγκυβέρνησης ΠΑΣΟΚ και Νέας Δημοκρατίας και σε παλαιότερα έτη, που κατέστρεψαν την ελληνική οικονομία όταν διοικούσαν και κυβερνούσαν αυτήν την χώρα ο καθένας εναλλάξ.

Ρύθμισαν την κρατική διαφήμιση. Εξαιρετική ρύθμιση. Έλεγαν «δώσε εσύ εκεί, εκεί», έκαναν τη σούμα, διαιρέσεις, προσθέσεις, αφαιρέσεις, ρυθμίστηκε και η κρατική διαφήμιση.

Ζήσαμε μέχρι και κόμματα. Ο κ. Θεοχάρης ήταν Γενικός Γραμματέας Εσόδων. Ρύθμισε κάποιο έσοδο; Θα φθάσω τώρα στο τι ρυθμίστηκε και τι δεν ρυθμίστηκε. Μετά αποπέμφθηκε ο κ. Θεοχάρης. Κάτι δεν ρύθμισε ή τον ρύθμισαν, επειδή τα ρύθμισε καλά; Γιατί ο κ. Θεοχάρης ήταν στην κυβέρνηση της Νέας Δημοκρατίας.

Ρύθμισαν τις εγγυήσεις των αποφυλακίσεων. Ρύθμισαν τα πρόστιμα του Εθνικού Συμβουλίου Ραδιοτηλεόρασης; Εμείς εδώ συγκυβερνούμε, αλλά εγώ τον κ. Αλεξιάδη τον ελέγχω. Τον έχω εδώ στη Βουλή κάθε εβδομάδα. Προσέξτε ρυθμίσεις ΠΑΣΟΚ και Νέας Δημοκρατίας και αφορούν και τον κ. Θεοχάρη, που ήταν στο εσόδων. Για τα πρόστιμα του Εθνικου Συμβουλίου Ραδιοτηλεόρασης προς όλα τα μέσα μαζικής ενημέρωσης ο Υπουργός με ενημέρωσε. Και δεν έχω λόγο να μην τον πιστέψω. Ζήτησα τα ονόματα των καναλιών, αλλά δεν μου τα έδωσε, λέγοντας ότι βάσει νόμου δεν πρέπει να τα δώσουμε και απάντησα ότι δεν με ενδιαφέρουν σε αυτήν τη φάση τα ονόματα.

Το 2010 τα πρόστιμα ήταν εκατόν δέκα οκτώ, η βεβαίωση προστίμων 2.755 εκατομμύρια, η είσπραξη 1.872 εκατομμύρια. Μας λείπουν 882 χιλιάρικα. Το 2011 τα πρόστιμα ήταν εκατόν τριάντα, η βεβαίωση στα 2.612εκατομμύρια, η είσπραξη στα 1.722 εκατομμύρια. Μας λείπουν 890 χιλιάρικα. Ανείσπρακτα όλα αυτά που λείπουν. Το 2012 τα πρόστιμα ήταν εκατόν είκοσι τέσσερα, η βεβαίωση στα 2.855 εκατομμύρια και εισπράξαμε 1.083 εκατομμύρια. Ανείσπρακτα 1.771 εκατομμύρια.

Φθάσαμε στο θεϊκό 2013. Εδώ πρέπει να έγινε κάτι μαγικό. Ο αλγόριθμος εδώ είναι 222222 κάτι. Το 2013 έχει πρόστιμο 8 εκατομμύρια το Εθνικό Συμβούλιο Ραδιοτηλεόρασης. Γιατί άραγε; Τι έλεγαν τα κανάλια και έβαλε 8 εκατομμύρια πρόστιμο το Εθνικό Συμβούλιο Ραδιοτηλεόρασης με κυβέρνηση της Νέας Δημοκρατίας και του ΠΑΣΟΚ, το 2013; Πόσα εισέπραξαν από τα 8.133 εκατομμύρια; Εισέπραξαν 1.870 εκατομμύρια. Μας λείπουν 6.262 εκατομμύρια. Εξαιρετική ρύθμιση. Αυτή η ρύθμιση είναι προς όφελος του ελληνικού δημοσίου. Το 2014 λείπουν 1.305 εκατομμύρια, ο πίνακας είναι και στα Πρακτικά.

Δηλαδή σχετικά με τα πρόστιμα των μέσων μαζικής ενημέρωσης, η ρύθμιση της Νέα Δημοκρατίας και του ΠΑΣΟΚ ήταν να μην εισπράξουν 11.100 εκατομμύρια. Από ποιους; Από τα μέσα μαζικής ενημέρωσης που μας έφεραν στη Βουλή, με όλον το σεβασμό, τον κ. Καρρά, που είναι εξαιρετικός, και τον κ. Λεβέντη και τον κ. Θεοχάρη, που μας τον έδιναν με 17% πριν να κάνει κόμμα. Αυτά τα μέσα τα ρυθμίσατε εξαιρετικά. Συγχαρητήρια.

Επίσης έχετε αφήσει αρρύθμιστο από τα μέσα μαζικής ενημέρωσης τον φόρο των τηλεοπτικών διαφημίσεων, ο οποίος έχει οφειλόμενα 20 εκατομμύρια. Σύνολο ανείσπρακτων από το Εθνικό Συμβούλιο Ραδιοτηλεόρασης και φόρο τηλεοπτικών διαφημίσεων: 34.052 εκατομμύρια. Εξαιρετική ρύθμιση. Να σας ευχαριστήσω για τις ρυθμίσεις.

Έχω επίσης και αρρύθμιστα χρέη στο εισόδημα, στο ΦΠΑ και στο φόρο μισθωτών υπηρεσιών. Θέλετε να σας τα δώσω και αυτά; Να τα δώσω, τι ρυθμίσατε; Είναι όλα αρρύθμιστα. Ανέρχονται στα 11.600 εκατομμύρια στον ΦΠΑ, 2.600 εκατομμύρια στον φόρο εισοδήματος, στον φόρο μισθωτών 6.200 εκατομμύρια και στον φόρο τηλεοπτικών διαφημίσεων άλλα 15 εκατομμύρια. Αυτά όλα είναι αρρύθμιστα και είναι μόνο προς εφορία χρέη που δεν έχουν εισπραχθεί. Δεν έχουν καν ρυθμιστεί.

Δηλαδή, το ρήμα σας είναι εξαιρετικό, αλλά δεν δουλεύει όταν κυβερνάτε εσείς. Θέλετε να ελέγξετε αν δουλεύει όταν κυβερνάμε εμείς το ρήμα, να το υλοποιήσουμε, μόνο σε ό,τι έχει να κάνει με το Εθνικό Συμβούλιο Ραδιοτηλεόρασης. Έχω συμπληρωματική πρόταση για να μας έλθουν και τα υπόλοιπα, αρρύθμιστα.

Καταστρέψατε την ελληνική οικονομία και απορρυθμίσατε και το ασφαλιστικό σύστημα. Δηλαδή εξαιρετική ρύθμιση: δέκα, δεκαπέντε μείον οκτώ διακόσια ασφαλιστικές εισφορές. Οκτώ δισεκατομμύρια λιγότερες ασφαλιστικές εισφορές. Ρυθμίσατε την οικονομία. PSI; Έντεκα πεντακόσια εξήντα. Το ρυθμίσαμε κι αυτό. Δείχνω ότι έχετε ρυθμίσει και έχετε καταστρέψει τις ρυθμίσεις μας στην Ελλάδα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Δημήτριος Κρεμαστινός):** Κύριε Καμμένε, ολοκληρώστε. Μιλήσατε περισσότερο απ’ όλους.

**ΔΗΜΗΤΡΙΟΣ ΚΑΜΜΕΝΟΣ:** Και εμείς κατηγορούμασταν για μονομερή ενέργεια. Όταν φέρναμε τις εκατό δόσεις, όσο θυμάμαι σα νέος Βουλευτής τι ακούγαμε όταν βάζαμε κόσμο στις δόσεις και εταιρείες και φυσικά πρόσωπα, τι κατηγορίες είχαμε ακούσει, δεν το πίστευα. Ρυθμίσαμε –τα νούμερα είναι σαφή– και υπήχθησαν 756 εκατομμύρια ευρώ, το 0,03% άνω από του ενός εκατομμυρίου και 99% συμμετοχή, πέντε με πεντέμισι δισεκατομμύρια και μπήκαν εταιρείες να ρυθμιστούν, διότι είχαν απορρυθμιστεί, όπως απέδειξα πριν, από σας.

Παρακαλώ να υπάρχει μία σύνεση, να μην ξεχνάμε τι έχουμε κάνει και να προσπαθείτε να κάνετε δημιουργικό έλεγχο στην Κυβέρνηση, να μας κάνετε ωραίες ερωτήσεις για το τι άλλο πρέπει να εισπράξουμε απ’ αυτά που δεν καταφέρατε να εισπράξετε εσείς και να ρυθμίσουμε όσα δεν ρυθμίσατε.

Σας ευχαριστώ πολύ.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ, κύριε Καμμένε. Βέβαια, μιλήσατε λίγο παραπάνω.

Ο κ. Καρράς, Κοινοβουλευτικός Εκπρόσωπος της Ένωσης Κεντρώων, έχει τον λόγο.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Ευχαριστώ, κύριε Πρόεδρε. Θα μου επιτρέψετε να μιλήσω από τη θέση μου.

Την επερώτηση των συναδέλφων της Δημοκρατικής Συμπαράταξης θα ήμουν πρόθυμος να τη συνυπογράψω. Για ποιον λόγο; Διότι λιμνάζοντα νερά προσπαθεί να τα ταράξει.

Είναι γεγονός ότι ούτε η Εθνική Αντιπροσωπεία, αλλά ούτε και ευρύτερα ο ελληνικός λαός έχει ενημέρωση για το τι συμβαίνει με καθυστερούμενες οφειλές, για το αν είναι πραγματικές, αν είναι παραγεγραμμένες, αν υπάρχει δυνατότητα είσπραξης ή αν αφήνονται εντυπώσεις ότι είναι κάποια τεράστια ποσά τα οποία θα μπορεί να εισπράξει το κράτος.

Πράγματι, όμως, με την πράξη νομοθετικού περιεχομένου η οποία αναφέρεται στην επερώτηση και με τον νόμο ο οποίος την κύρωσε, τίθενται ερωτήματα. Γιατί δεν υπήρξε πλαφόν στις οφειλές οι οποίες θα μπορούσαν να ρυθμιστούν; Οι εκατό δόσεις, όπως νομοθετήθηκαν, εξ ορισμού από τον αριθμό τους, κύριε Πρόεδρε και κύριοι συνάδελφοι, οδηγούν σε αδυναμία είσπραξης. Διότι ο φτωχός, ο μικρός που χρωστάει πέντε, δέκα, τρεις χιλιάδες, θα πάει να δώσει τις εκατό δόσεις σιγά, σιγά από το υστέρημά του. Εκείνος που χρωστάει πολλά τι θα κάνει; Θα πάει να πάρει μια ασφαλιστική ενημερότητα, μία φορολογική ενημερότητα και μετά θα δημιουργήσει μία άλλη εταιρεία, μία άλλη δραστηριότητα, θα πάρει ένα καινούργιο φορολογικό μητρώο και θα αποχαιρετήσει την παλιά οφειλή με τιμή μάλιστα, αν θέλετε να το πω, κύριε Πρόεδρε.

Θέλω, όμως, να πω κάτι άλλο το οποίο με στεναχώρησε πραγματικά το πρωί. Στην Επιτροπή Δημόσιας Διοίκησης και Δικαιοσύνης δεχθήκαμε επίσκεψη συναδέλφων από το ολλανδικό κοινοβούλιο. Μάλιστα, ήταν η Επιτροπή Ευρωπαϊκών Υποθέσεων του ολλανδικού κοινοβουλίου και ήταν διαπαραταξιακή. Είχαμε έναν ενδιαφέροντα διάλογο. Βέβαια, δεν προέκυψαν πολλές συγκλίσεις από τον τρόπο που τοποθετούν οι αυστηροί Ευρωπαίοι συνάδελφοί μας τα ζητήματα έναντι της Ελλάδος.

Αλλά τι ακούστηκε, κύριε Πρόεδρε; Τι κάνατε –λέει- με τη λίστα Λαγκάρντ; Και αυτό, ενώ εμείς επιχειρούσαμε να θέσουμε το θέμα του μεταναστευτικού-προσφυγικού, να δούμε τις απόψεις. Η Ολλανδία προεδρεύει της Ευρωπαϊκής Ένωσης αυτό το εξάμηνο, αυστηρότατα, και μάλιστα πρέπει να πω ότι οι συνάδελφοι από την Επιτροπή των Ολλανδών και ιδιαίτερα ο εκπρόσωπος της Χριστιανοδημοκρατίας έθετε το ερώτημα της λίστας Λαγκάρντ, που σημαίνει ότι η συντηρητική Ευρώπη περιμένει να ακούσει κάτι από μας. Φαίνεται ότι δεν το έχει ακούσει.

Μιλώντας εγώ στην επιτροπή, ζήτησα να αποσυνδεθούν αυτά τα ζητήματα, όπως ετίθεντο, της εφαρμογής των μνημονίων και της ανάληψης και περαιτέρω πρόσθετων υποχρεώσεων από τη χώρα μας. Ακούστηκαν κάποιες τέτοιες νύξεις, χωρίς βεβαίως να είναι εμφανείς, αλλά καταλάβαμε τι θέλουν να πουν με άλλα λόγια. Εμείς προσπαθήσαμε και ιδιαίτερα εγώ που μίλησα, ζήτησα να αποσυνδεθεί αυτό. Δεν είδα ανταπόκριση.

Ερωτώ, λοιπόν, τον παριστάμενο Υπουργό κ. Αλεξιάδη: Θα υπάρξει κάποια εξέλιξη; Υπάρχουν λίστες, κυκλοφορούν λίστες. Εγώ δεν θα τις κατονομάσω. Δεν θα πω ποιες είναι οι καλές, ποιες είναι οι κακές. Δεν θα πω αν μέσα στη λίστα Λαγκάρντ υπάρχουν φοροφυγάδες ή αν υπάρχουν και έντιμοι οι οποίοι έχουν δηλώσει τα εισοδήματά τους και νομίμως διακίνησαν τα χρήματά τους. Όλα αυτά δεν θα τα πω.

Θα πω όμως ένα πράγμα: Βλέπουμε μία αδράνεια, μία απραξία σε αυτό το ζήτημα, το οποίο είτε πρόκειται περί ανικανότητας πια της ελληνικής Κυβέρνησης να το αντιμετωπίσει, είτε ενέχει σκοπιμότητα να μην το αντιμετωπίσει.

Και τελειώνω λέγοντας τούτο: Στα προηγούμενα νομοθετήματα, που είχα αντιδράσει στην προσπάθεια του κ. Αλεξιάδη να επιτείνει την παραγραφή των δικαιωμάτων του δημοσίου, βλέπαμε ότι υπήρχε παραγραφή και ψηφίστηκε από τη Βουλή. Αλλά αφότου ψηφίστηκαν –εμείς είμαστε πέντε μήνες στη Βουλή, δεν είμαστε περισσότερο- είχαμε την αξίωση εφόσον υπήρξε επιμήκυνση της παραγραφής, να υπάρξει τουλάχιστον μια ενημέρωση της Βουλής ότι αυτή η διάταξη που ψηφίστηκε κίνησε κάτι.

Γιατί; Κυκλοφορεί η ένταση, κυκλοφορεί η φήμη ότι είναι όλα παραγεγραμμένα και δεν τολμάει η Κυβέρνηση να το αποκαλύψει. Και δεν οφείλεται μόνο στην παρούσα Κυβέρνηση, αλλά και στις προηγούμενες, αυτό με την περίφημη έννοια της επαύξησης περιουσίας του φορολογικού κώδικα. Ο κ. Αλεξιάδης ξέρει σε τι αναφέρομαι. Υπάρχουν αντιτιθέμενες αποφάσεις των διοικητικών εφετείων. Ας το λύσει κάποτε και το Συμβούλιο Επικρατείας αυτό το ζήτημα.

Αλλά, για να μην καταχραστώ άλλο χρόνο, λέω μονάχα τούτο: αδράνεια, απραξία. Δεν θέλω να επαναλάβω τι λέξη ανικανότητα.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ πολύ, κύριε Καρρά.

Τον λόγο έχει ο κ. Κουτσούκος για πέντε λεπτά κατά τον Κανονισμό.

**ΓΙΑΝΝΗΣ ΚΟΥΤΣΟΥΚΟΣ:** Ευχαριστώ, κύριε Πρόεδρε.

Ότι ο κύριος Αναπληρωτής Υπουργός κ. Αλεξιάδης θα έλεγε άλλα λόγια να αγαπιόμαστε, όπως κάνει συστηματικά η Κυβέρνηση τώρα έναν χρόνο στην προσπάθεια να αποκρύψει αυτό τη σκανδαλώδη ρύθμιση και ποιοι ωφελήθηκαν, ήμουν βέβαιός. Ότι θα έκανε και τον πατροκτόνο που ζητάει να τον συμπονέσουμε επειδή είναι ορφανός, δεν το περίμενα.

Διότι, ποια είναι η πραγματικότητα; Η πραγματικότητα είναι ότι εδώ και έναν χρόνο που προσπαθούμε με αλλεπάλληλες ερωτήσεις μας να μάθουμε ποιοι ωφελήθηκαν από αυτήν τη ρύθμιση και για ποιους έγινε, η Κυβέρνηση μάς απαντά ότι δεν μπορεί να δημοσιοποιήσει στοιχεία.

Φτάσαμε στο σημείο, κύριε Πρόεδρε και κύριοι συνάδελφοι, να της υποδείξουμε τον νόμο, που είχε κάνει η δικιά μας κυβέρνηση, με βάση τον οποίο επιτρέπεται η δημοσιοποίηση στοιχείων. Θα μπορούσε ο κ. Αλεξιάδης να ανατρέξει και στη διαδικασία του κοινοβουλευτικού ελέγχου του Υπουργείου του, που είχε απαντήσει σε σχετική ερώτηση του κ. Ρήγα και είχε δημοσιοποιήσει ονόματα, σε δικιά μας παρέμβαση ως κοινοβουλευτικής ομάδας του ΠΑΣΟΚ, που ζητήσαμε τους πενήντα πέντε χιλιάδες που έβγαλαν τα λεφτά τους έξω και ήρθαν εδώ στη Βουλή οι λίστες, και να μην αναζητεί δικαιολογίες.

Τώρα τι μας λέει; Ότι ο νόμος που επιβάλλει πλέον –γιατί έγινε νόμος του κράτους- να δημοσιοποιούνται οι μεγαλοοφειλέτες άνω των 150.000 ευρώ εξαιρεί αυτούς που έχουν κάνει ρυθμίσεις. Μα, είναι προφανές. Όταν κάνει ρύθμιση δεν περιλαμβάνεται σε αυτήν τη λίστα.

Εάν κύριε Υπουργέ, είχατε κάνει το καθήκον σας και είχατε αναρτήσει αυτές τις λίστες τον Γενάρη, τον Φλεβάρη, τον Μάρτη, τον Απρίλη, σήμερα θα βλέπαμε ποιοι δεν είναι μέσα, άρα έχουν κάνει τη ρύθμιση, και θα βγάζαμε συμπεράσματα. Εσείς παραβαίνετε τον Κανονισμό της Βουλής και το Σύνταγμα. Υπάρχει και γνωμοδότηση του Νομικού Συμβουλίου, όπως σας είπε ο κ. Κεγκέρογλου, που λέει ότι πρέπει να μας ενημερώσετε. Και παραβαίνετε το καθήκον σας να επικαιροποιήσετε τη λίστα των οφειλετών με πάνω από 150.000 ευρώ. Κάνετε διπλή παράβαση καθήκοντος και επικαλείστε αυτή σας την παράβαση για να δικαιολογήσετε τη μη δημοσιοποίηση των ονομάτων.

Και λυπάμαι που εδώ υπάρχουν Κοινοβουλευτικοί Εκπρόσωποι οι οποίοι δεν αντιλαμβάνονται τον ρόλο τους. Δεν μιλάω για εκείνους που είναι βαστάζοι της αδιαφάνειας και που είναι συμπλήρωμα στην Κυβέρνηση για να νέμονται στην εξουσία και μας φέρνουν εδώ τροπολογίες, για να μην ισχύουν οι κανόνες των δημόσιων συμβάσεων της διαφάνειας στις αναθέσεις προμηθειών και έργων του δημοσίου.

Μιλάω για τον συνάδελφο της Πλειοψηφίας, που θα έπρεπε να απαιτεί διαφάνεια και δημοσιότητα. Και αν δεν είναι καλός ένας νόμος, να τον αλλάξετε που είστε Πλειοψηφία. Αυτός είναι ο ρόλος σας, κύριε συνάδελφε, διότι εσείς αντιμετωπίζετε τη μήνη των πολιτών. Ο κ. Αλεξιάδης, ο κ. Τσακαλώτος σιγά μην πάνε στα Γρεβενά ή στην Ηλεία, που είμαι εγώ. Εσείς έπρεπε να πρωτοστατήσετε, όπως κάναμε εμείς.

Γιατί εμείς καταφέραμε να υπάρχει αυτός ο νόμος, που επιβάλλει τη δημοσιοποίηση και να έχουν εδώ στη Βουλή ονόματα μεγαλοοφειλετών και σπάσαμε και το τραπεζικό απόρρητο και δεν το ψηφίσατε. Άρα μην αναζητείτε προσχήματα.

Κύριε Υπουργέ, επειδή είπατε ότι σκεφθήκατε να μην έρθετε, μεγάλη χάρη μας κάνατε που ήρθατε. Έχετε καταλάβει ότι δεν έχετε απαντήσει στις βασικές μας ερωτήσεις; Η πρώτη ήταν 31/3. Ο κ. Βαρουφάκης ήταν Υπουργός, ο κ. Τσακαλώτος Αναπληρωτής Υπουργός. Δεν απαντήσατε. Τότε δεν είχαμε επικαλεσθεί τον νόμο που λέει ότι πρέπει το Υπουργείο Οικονομικών να δημοσιοποιεί στοιχεία, γιατί δεν φανταζόμασταν ποια μεθόδευση θα κάνατε για να τα αποκρύψετε.

Αναγκαστήκατε κάτω από την πίεση στις 25/11 να μας πείτε ότι τελικά ήταν διακόσιοι εβδομήντα αυτοί που έκαναν χρήση της διάταξης για πάνω από ένα εκατομμύριο, 765.508.327 ήταν οι οφειλές τους. Ο μέσος όρος, δηλαδή, ήταν 2.835.216 και διεγράφησαν ποσά της τάξης των 188.087.461, δηλαδή μέσος όρο, αγαπητοί συνάδελφοι, 696.620 για κάθε έναν απ’ αυτούς.

Το καταλαβαίνετε αυτό όταν εδώ ψηφίζουμε ρυθμίσεις που κάθε μέρα κόβουν από συνταξιούχους 2% για την περίθαλψη, 4% για την περίθαλψη και θα έλθει η δαμόκλειος σπάθη ενός ασφαλιστικού και ενός φορολογικού;

Δεν ήθελα εγώ να τη γενικεύσω τη συζήτηση, δεν ήθελα να την πάτε αλλού τη δουλειά, γιατί τα αδιέξοδα είναι φανερά. Ήθελα να αποδείξω ότι αυτή η αδυναμία της Κυβέρνησης να διαχειριστεί την κρίσιμη κατάσταση στην οποία είναι σήμερα η χώρα και που την πάει σε αδιέξοδο, συνδυάζεται με μια πολιτική αδιαφάνειας και εξυπηρέτησης συγκεκριμένων συμφερόντων.

Δεν έχετε κανέναν λόγο να μη μας πείτε ποιοι είναι οι διακόσιοι εβδομήντα. Δείτε τις λίστες που σας έδωσα. Είναι μέσα ΚΑΕ, ΠΑΕ, είναι διάφοροι επώνυμοι, που έχουν τα κέρδη στο εξωτερικό και τις ζημιές στην Ελλάδα και σας είπα ότι «πίνουν στην υγεία του κορόιδου». Ενδεχόμενα, μπορεί να είναι και κάποιοι απ’ αυτούς που ήταν στις λίστες που είπε ο κύριος συνάδελφος νωρίτερα, για τις οποίες γίνεται συζήτηση και που εκμεταλλευθήκαν την κατάσταση.

Προσέξτε ποια είναι η ειδοποιός διαφορά. Η ειδοποιός διαφορά είναι ότι για πρώτη φορά διαγράφτηκαν πρόστιμα και προσαυξήσεις μεγάλης φοροδιαφυγής. Δεν διαγράφτηκε, δηλαδή, η προσαύξηση του φουκαρά, που δεν μπορούσε να πληρώσει.

Πρόστιμα και προσαυξήσεις μεγάλης φοροδιαφυγής ξέρετε ποιοι έχουν, κύριε Υπουργέ. Εσείς τουλάχιστον το ξέρετε. Αυτούς ευνοήσατε. Μην επικαλείστε καμμία δικαιολογία. Πείτε μας ποιοι είναι οι διακόσιοι εβδομήντα που εκμεταλλευθήκαν αυτήν τη ρύθμιση, για μερικούς από τους οποίους υποπτεύομαι, υποψιάζομαι ότι την κάνατε, διαφορετικά, δεν θα είχατε κανέναν λόγο να τους προστατεύετε μέχρι σήμερα, όπως κάνετε δυστυχώς συστηματικά.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

Κύριε Υπουργέ, έχετε τον λόγο.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Κύριε Πρόεδρε, κύριοι Βουλευτές, ήρθα να απαντήσω σε μία ερώτηση για το ύψος των χρεών προς το δημόσιο. Ακούστηκαν πάρα πολλά στη συζήτηση και θα προσπαθήσω να απαντήσω και σε αυτά στον πολύ σύντομο χρόνο που έχω.

Θέλετε να βάλετε χρόνο για να έχω μία εικόνα;

**ΠΡΟΕΔΡΕΥΩΝ (Δημήτριος Κρεμαστινός):** Θέλετε πέντε λεπτά; Αν θέλετε παραπάνω…

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Μια χαρά είναι. Λιγότερο θα είναι.

Σε ό,τι, αφορά, πρώτα απ’ όλα, το ζήτημα αυτό που ακούστηκε για τους αγρότες, εδώ εγώ ως οικονομολόγος, λαμβάνω συνέχεια μαθήματα για το Σύνταγμα και για τους νόμους. Ακούστηκε κάτι για τους αγρότες και για τις επιδοτήσεις. Και επειδή, κύριε Κουτσούκο, έχουμε μία εκκρεμότητα από προηγούμενη συζήτηση, από τις 15/2, εγώ θα έλθω στην Ηλεία για να δω αν θα την υλοποιήσετε την εκκρεμότητα που έχουμε…

**ΓΙΑΝΝΗΣ ΚΟΥΤΣΟΥΚΟΣ:** Απαντήστε τώρα για τους διακόσιους εβδομήντα.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Θα πούμε. Μην αγχώνεστε.

Εγώ δεν φοβάμαι να πάω πουθενά. Του Αγίου Τρύφωνα ήμουν κοντά στην πατρίδα σας. Ήμουν στη Βυτίνα, στην εκκλησία, στην λειτουργία και δεν είχα κανένα πρόβλημα ούτε με τον κόσμο ούτε με κανέναν άλλον.

Θα έρθω και στην Ηλεία, για να δω αν θα υλοποιήσετε αυτό που είχατε υποσχεθεί τότε, στις 15/2, όπου μας καταγγείλατε, γιατί ακούστηκε και από άλλον προηγουμένως, για το θέμα των επιδοτήσεων.

Και βεβαίως, εγώ δεν έχω απαίτηση από τους Βουλευτές - οι οποίοι έχουν βαρύτατα καθήκοντα - να παρακολουθούν όλες τις νομοθετικές αλλαγές και τις διατάξεις. Όμως, είναι σωστό να κατηγορείτε εμάς για το θέμα των επιδοτήσεων των αγροτών; Στα νομικά, ναι. Τα φορολογικά αλλάζουν πάρα πολύ, αλλά δεν παρακολουθείτε καν και τη Βουλή;

Εγώ έχω καταθέσει στα Πρακτικά την απάντηση του Υπουργείου Οικονομικών στις 28-5-2015 για το θέμα των επιδοτήσεων των αγροτών, στην οποία είχατε τον ισχυρισμό ότι ήταν αφορολόγητες οι επιδοτήσεις και ήρθε η Κυβέρνησή μας και τις φορολόγησε, που λέει με σαφήνεια σε απάντηση ερώτησης Βουλευτή η Γενική Γραμματεία Δημοσίων Εσόδων, με υπογραφή: «Πριν την ψήφιση των διατάξεων του ν.4328/2015, οι αγροτικές επιδοτήσεις προσμετρούνταν στο σύνολό τους στον υπολογισμό του εισοδήματος από αγροτική επιχειρηματική δραστηριότητα, δεδομένου ότι με την αρχική διάταξη του άρθρου 21 του ν.4172/2013 δεν εξαιρούνταν από το σύνολο των εσόδων από την αγροτική επιχειρηματική δραστηριότητα. Η προβολή της άποψης ότι δεν συμπεριλαμβάνονται ρητά στον νόμο, ότι φορολογούνται, είναι νομικά αβάσιμη» κ.λπ.. Είναι σαφέστατη, λοιπόν, απάντηση σε ό,τι αφορά αυτά τα ζητήματα.

Και για να μην επιμένετε πάρα πολύ στα νομικά ζητήματα, σας λέω ότι ακόμα και αν χάνετε τη συνέχεια των νόμων, πρέπει να παρακολουθείτε το τι απαντούν οι Υπουργοί στη Βουλή.

Σε σχέση, όμως, με τα άλλα ζητήματα φορολογικής πολιτικής και στην κριτική που άκουσα και από άλλους Βουλευτές, πρώτα από όλα, υπάρχει μια άποψη ότι δεν κάνει τίποτα η Κυβέρνηση, ότι αδρανεί, ότι δεν κάνει αρκετούς ελέγχους και τα λοιπά. Έχω πει πάρα πολλές φορές, έχω καταθέσει στη Βουλή όποιο στοιχείο μου ζητήθηκε, έρχομαι και απαντάω σε οποιαδήποτε ερώτηση και όποτε θέλετε, μπορούμε να κάνουμε μια αναλυτική συζήτηση είτε στην Επιτροπή Οικονομικών Υποθέσεων είτε οπουδήποτε αλλού, για να φανούν τα όσα σημαντικά κάναμε το 2015 και κάνουμε το 2016 για τα ζητήματα αυτά.

Σε ό,τι αφορά τη λίστα Λαγκάρντ, δεν υπάρχει κανένα θέμα παραγραφής. Πρόσφατα, αν είδατε, φορολογούμενος που ελέγχθηκε για τη λίστα Λαγκάρντ δεν πείσθηκε από τα όσα είπατε για τα θέματα παραγραφής και πήγε και πλήρωσε τα 3,3 εκατομμύρια ευρώ, τα οποία του βεβαιώθηκαν μετά από έλεγχο από την ανεξάρτητη ελληνική δικαιοσύνη.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Είχε πολιτική διάσταση. Μην το μπερδεύετε.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Αν υπήρχε πολιτικό θέμα ή όχι, να το «λουστούν» αυτοί που το χρεώνονται πολιτικά και τον υπερασπίστηκαν και τον κάλυψαν. Αυτοί να προσέχουν!

Όμως, σε ό,τι αφορά τη λίστα Λαγκάρντ, εγώ δεν περιμένω ποτέ να απαντηθεί το πολιτικό ερώτημα που είναι πάνω από αυτή την Αίθουσα και δεν το έχει απαντήσει κανείς: Ποιος και γιατί έκρυψε τη λίστα Λαγκάρντ το 2010, το 2011 και το 2012; Και επ’ αυτού του θέματος θα ακούμε ζουζουνίσματα και σφυρίγματα, αλλά πολιτική απάντηση δεν θα παίρνουμε, για γνωστούς λόγους.

Επειδή όμως ακούστηκαν και άλλα πράγματα σε σχέση με τις επιδόσεις του Υπουργείου Οικονομικών, εδώ ξεχνάμε τις επιδόσεις άλλων σε μια σειρά από ζητήματα. Όταν έρθει κάποια στιγμή η ώρα, θα απαντήσουμε σε αυτά αναλυτικά.

Σε ό,τι αφορά το συγκεκριμένο θέμα της επερώτησης, το ξαναλέω, μήπως γίνει αντιληπτό, ότι δεν έχουμε να φοβηθούμε και να κρύψουμε τίποτα! Δημοσιοποιούμε και δίνουμε στοιχεία για τα πάντα. Άμεσα θα δημοσιοποιηθούν όλα τα στοιχεία για τα χρέη άνω των 150.000 ευρώ. Έπρεπε να εκδώσουμε τη νέα απόφαση για νομικούς λόγους που εξήγησα προηγουμένως.

Το ερώτημα για αυτούς που καταγγέλλουν την Κυβέρνηση είναι γιατί δεν φώναζαν τον Νοέμβριο και τον Δεκέμβριο του 2014 σε προεκλογική περίοδο, για να δημοσιοποιήσει το Υπουργείο Οικονομικών τα χρέη. Γιατί η πίεση τώρα και όχι τότε;

Και για κάποιους που φωνάζουν και λένε για τα ζητήματα των λιστών και των εκατό δόσεων, εγώ δεν καταλαβαίνω, είμαστε ή όχι υπέρ της λύσης των εκατό δόσεων; Δόθηκε μια μεγάλη ανάσα στους φορολογούμενους και εξηγήσαμε πάρα πολλές φορές για ποιον λόγο το κάναμε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Δώστε μου ένα λεπτό ακόμα, κύριε Πρόεδρε και τελειώνω.

Όμως, θέλω να κλείσω με το βαρύτατο χαρακτηρισμό που ακούστηκε -από Βουλευτή, βέβαια, που ήρθε, το είπε εδώ και σηκώθηκε και έφυγε- για χρηματοδότηση του Αλεξιάδη και για λίστες του Αλεξιάδη. Η μόνη χρηματοδότηση που ψάχνω εγώ να βρω είναι αυτή για να πληρωθεί ο ΕΝΦΙΑ στην «Κιβωτό», που δεν έχει να τον πληρώσει, αυτή για να πληρωθούν οι φόροι στο «Χαμόγελο του Παιδιού» -και ντρέπομαι πραγματικά για τις φορολογικές επιβαρύνσεις του- και μια σειρά άλλα πράγματα. Για τέτοιους χρηματοδότες ψάχνω, ναι, για να πάνε να βοηθήσουν τέτοιους ανθρώπους που πεινούν.

Εγώ δεν έχω χρηματοδότες ανάγκη ούτε έχω «λίστα Αλεξιάδη». Αυτοί που έχουν στην πλάτη τους λίστα με ευνοϊκές φορολογικές ρυθμίσεις και τις έφεραν στη Βουλή, για να εξυπηρετηθούν συγκεκριμένα επιχειρηματικά συμφέροντα, αυτοί να αναλάβουν τις ευθύνες και να έρθουν στη Βουλή να μιλήσουν!

Κλείνοντας, λοιπόν, να σας διαβεβαιώσω ότι άμεσα δημοσιοποιούνται όλα τα χρέη πάνω από 150.000 ευρώ και αυτό θα έχει μια μόνιμη μορφή, εκτός φυσικά από όσα χρέη είναι σε ρύθμιση.

Ευχαριστώ πολύ.

**ΠΡΟΕΔΡΕΥΩΝ (Δημήτριος Κρεμαστινός):** Κι εγώ ευχαριστώ πολύ.

Ο κ. Κεγκέρογλου έχει τον λόγο για τρία λεπτά.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κύριε Υπουργέ, μόλις πριν διαπράξατε το ίδιο λάθος που κάνατε και με τους 270. Είπατε ότι κάποιος Βουλευτής -αφήνοντας για όλους υπόνοιες και δηλητήριο- μίλησε περί χρηματισμών Αλεξιάδη κ.λπ.. Οφείλατε να ονοματίσετε.

Δεύτερον, αναφερθήκατε σε ρύθμιση η οποία παραγράφει χρήματα σε φοροφυγάδες. Φέρτε νομοθετική πρωτοβουλία, άρετε τη ρύθμιση και πάρτε τα λεφτά, αλλιώς είστε εσείς υπόλογος. Αλλιώς είστε «κότες» που δεν τολμάτε να αλλάξετε τέτοια ρύθμιση αν υπάρχει και ποια είναι. Ονοματίστε την και φέρτε τη ρύθμιση. Άλλως είστε με τα συμφέροντα τα οποία υπονοείτε.

Ερχόμαστε να δούμε τη λίστα Λαγκάρντ στην οποία αναφερθήκατε. Εμείς δεν είπαμε τίποτα περί λίστας Λαγκάρντ γιατί περιμένουμε από τους 2.100 να μας πείτε πόσους έχετε ελέγξει γιατί το 2015 μάλλον ελέγξατε πολύ λιγότερους απ’ όσους είχε ελέγξει η προηγούμενη ηγεσία.

Τρίτον, το ΠΑΣΟΚ, που είχε μέχρι το 2012 την ευθύνη για το Υπουργείο Οικονομικών, εκτός από την ψήφιση του νόμου που αφορούσε στην ανάρτηση των ονομάτων των οφειλετών πάνω από 150.000, νόμο τον οποίον εφάρμοσε με ακρίβεια και συνέπεια, εκτός από το σπάσιμο του τραπεζικού απορρήτου, το οποίο δεν ψήφισε η παράταξη η οποία σας έχει ορίσει στην Κυβέρνηση, εκτός από όλα όσα γνωρίζετε πάρα πολύ καλά ότι έγιναν εκείνη την περίοδο προς όφελος της φορολογικής δικαιοσύνης, έρχεται σήμερα να ζητήσει κάτι απλό που έχει να κάνει με τη διαφάνεια. Δεν μπορείτε να αποκρύψετε από τη Βουλή τη διαφάνεια -σας το τεκμηριώσαμε- έστω κι αν επικαλείστε έναν νόμο. Το επόμενο άρθρο λέει ότι όταν ενταχθεί στη ρύθμιση δεν χρειάζεται να δημοσιοποιηθεί. Εξαιρούνται. Δεν έχετε εφαρμόσει όμως το προηγούμενο που λέει ότι έπρεπε να τα έχετε αναρτήσει. Πού γνωρίζατε ότι υπάρχουν μεγαλοοφειλέτες πάνω από ένα εκατομμύριο για να κάνετε αυτή τη ρύθμιση; Πού το γνωρίζατε; Σε μια στιγμή σάς ήρθε η ιδέα; Κάποιοι σας ενόχλησαν και κάποιους θα είδατε πιθανόν από τα βιβλία, από τα κατάστιχα και από το ηλεκτρονικό μητρώο. Γιατί δεν τα αναρτήσατε; Η παράβαση καθήκοντος πριν την ΠΝΠ αίρει τις ευθύνες σας με την ψήφιση της ΠΝΠ; Όχι βεβαίως.

Έστω και τώρα, λοιπόν, δώστε τα στοιχεία στη Βουλή. Μην τους καλύπτετε. Σας είπαμε ότι σε καμμία περίπτωση δεν πιστεύουμε ότι έχετε προσωπικό λόγο. Δεν υπάρχει λόγος.

Στο κάτω κάτω της γραφής, επειδή επικαλεστήκατε έναν νόμο του κατά τα άλλα «κακού» Βενιζέλου, γιατί δεν τον αλλάζετε; Γιατί δεν τον αλλάζετε αφού δεν τον εφαρμόζετε; Παράβαση καθήκοντος ήταν των τότε του Υπουργείου Οικονομικών που δεν τα δημοσιοποίησαν. Να πείτε, λοιπόν, ότι για οποιονδήποτε λόγο αν δεν είχαν δημοσιοποιηθεί πριν, δεν εξαιρούνται της δημοσιοποίησης ακόμα και ρυθμισμένα. Αυτή είναι μια χρηστή διαχείριση του πράγματος. Αυτή θα μπορούσε να είναι μια απόφαση διαφάνειας, την οποία όμως δεν έχετε την πολιτική βούληση να υλοποιήσετε.

Σε κάθε περίπτωση επαναλαμβάνω ότι το δικαίωμα του Βουλευτή στον κοινοβουλευτικό έλεγχο να έχει πρόσβαση στα στοιχεία είναι συνταγματικό δικαίωμα και δεν έχει καμμία σχέση με νόμους που αναφέρονται στη δημοσιοποίηση. Άρα, υποχρεούστε και δεν υπάρχει κανείς νόμος που να το απαγορεύει, αλλιώς να τον επικαλεστείτε ότι εξαιρεί τον κοινοβουλευτικό έλεγχο, την πρόσβαση του Βουλευτή στα στοιχεία χωρίς δημοσιοποίηση. Κάνετε παράβαση καθήκοντος που δεν το υλοποιείτε. Πρέπει να στείλετε τα στοιχεία στην αρμόδια υπηρεσία κοινοβουλευτικού ελέγχου και όσοι Βουλευτές θέλουν να λάβουν γνώση των ονομάτων. Άλλως κάνετε παράβαση καθήκοντος του 259. Νομίζω ότι δεν δικαιούστε τέτοια ευθύνη.

Κύριε Πρόεδρε, οφείλω να πω, για άλλη μια φορά, για ένα θέμα που ανέφερε μεταξύ τυρού και αχλαδίου ο κ. Αλεξιάδης απευθυνόμενος στον κ. Κουτσούκο, που δεν το έθεσε.

**ΠΡΟΕΔΡΕΥΩΝ (Δημήτριος Κρεμαστινός):** Ολοκληρώστε, παρακαλώ.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Είπε για τη φορολόγηση των αγροτών.

Κοιτάξτε, το άρθρο το σχετικό του ν.4172 έλεγε -και λέει- «στο εισόδημα που προέρχεται από αγροτική επιχειρηματική δραστηριότητα». Οι μετέπειτα ερμηνείες που φέρουν μάλιστα και ημερομηνία Ιούνιο του ’15, μετά την ψήφιση του νόμου Βαλαβάνη, είναι επί κυβέρνησής σας. Άρα, το ότι δεν εξαιρείται ένα εισόδημα ρητά, δεν σημαίνει ότι εντάσσεται, όταν μάλιστα είναι απόλυτα σαφής –και στα οικονομικά μην μας τα μπερδεύετε- η διατύπωση «ό,τι προέρχεται από αγροτική επιχειρηματική δραστηριότητα». Δεν είναι μέσα σε αυτά οι επιδοτήσεις.

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή)

Όμως, σε κάθε περίπτωση, γιατί οχυρώνεστε πίσω από αυτό; Άλλο σας είπε εκείνος ο Κοινοβουλευτικός Εκπρόσωπος που έθεσε το θέμα. Δεν το έθεσαν από την παράταξή μας. Θα είναι επί του συνολικού φορολογητέου εισοδήματος στο οποίο εντάσσονται και οι επιδοτήσεις το ποσοστό των ασφαλιστικών εισφορών;

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, ολοκληρώνετε, κύριε Κεγκέρογλου.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε και αναμένουμε τη θετική ανταπόκριση του Υπουργού για τη διάθεση των στοιχείων στη Βουλή.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Κι εγώ ευχαριστώ.

**ΧΡΗΣΤΟΣ ΜΠΓΙΑΛΑΣ:** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Δημήτριος Κρεμαστινός):** Εκ του Κανονισμού δεν προβλέπεται.

**ΧΡΗΣΤΟΣ ΜΠΓΙΑΛΑΣ:** Σε μένα δώσατε τρία λεπτά χρόνο ομιλίας, ενώ σε άλλους δώσατε πέντε, όπως στον κ. Κεγκέρογλου και στον κ. Θεοχάρη.

**ΠΡΟΕΔΡΕΥΩΝ (Δημήτριος Κρεμαστινός):** Όσο ζητήσατε σας έδωσα. Αν ζητούσατε παραπάνω, θα σας έδινα.

**ΧΡΗΣΤΟΣ ΜΠΓΙΑΛΑΣ:** Δεν ζήτησα πριν.

Θα ήθελα, σας παρακαλώ, τον λόγο.

**ΠΡΟΕΔΡΕΥΩΝ (Δημήτριος Κρεμαστινός):** Δεν είπα «όχι» σε σας. Μην μου το λέτε αυτό.

Δεν προβλέπεται, αλλά εν πάση περιπτώσει, κατ’ εξαίρεση, θα σας τον δώσω. Δεν προβλέπεται, όμως, εκ του Κανονισμού. Σύμφωνοι;

Ορίστε, έχετε τον λόγο.

**ΧΡΗΣΤΟΣ ΜΠΓΙΑΛΑΣ:** Ευχαριστώ, κύριε Πρόεδρε.

Δεν θα μακρηγορήσω. Δύο-τρία συγκεκριμένα πράγματα θέλω να πω. Είναι ξεκάθαρο ότι ο ν.4172/2013 συμπεριελάμβανε όλα τα έσοδα πάσης φύσεως, επιδοτήσεις, αποζημιώσεις. Αυτό ξεκαθαρίστηκε τον Μάϊο του ’15 που έθεσε αφορολόγητο τα 12.000 ευρώ για τις επιδοτήσεις και εξαίρεση των αποζημιώσεων.

Όσον αφορά αυτό που είπε ο Κοινοβουλευτικός Εκπρόσωπος της Νέας Δημοκρατίας, για το τι θα συμβεί, έχω να πω το εξής: Ας μην βιάζονται. Η δέσμευση του Πρωθυπουργού είναι ότι τα μικρά και μικρομεσαία αγροτικά εισοδήματα ελάφρυνση θα έχουν. Όμως ας μην βιάζονται, να δούμε το πώς θα διαμορφωθεί στο επόμενο διάστημα.

Δεν μπόρεσα να καταλάβω το εξής: Ο πρώτος νόμος για τη ρύθμιση των εκατό δόσεων έγινε το 2014 από τη Νέα Δημοκρατία, ο οποίος όμως επειδή ήταν και δυσκίνητος, δεν «περπάτησε». Δεν είχε ούτε τα αναμενόμενα έσοδα ούτε την ευελιξία. Έρχεται ο ν.4321, ο οποίος ήταν ευνοϊκός σε όλους όσους όφειλαν. Και δεν είναι δυνατόν να λένε ότι διαγράφονται οι προσαυξήσεις, γιατί προσαυξήσεις διαγράφονταν σε όλο το μήκος και πλάτος των πολιτών φορολογουμένων που όφειλαν.

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή)

Και οι διαγραφές είχαν να κάνουν ανάλογα με το ποσοστό των δόσεων. Δηλαδή, εκπλήσσεται κανείς να ακούει να αυτοαναιρούνται αυτοί οι οποίοι είτε στήριξαν κάποια πράγματα είτε δημιούργησαν κάποιους νόμους, όπως τον ν.3943 και την ΠΟΛ.1185, και δεν απάντησαν για τις εξαιρέσεις στις οποίες αυτός ο νόμος ο ίδιος αναφέρεται.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, ολοκληρώνετε.

**ΧΡΗΣΤΟΣ ΜΠΓΙΑΛΑΣ:** Κλείνοντας, θα ήθελα να πω ότι χρειάζεται πολύ θράσος να μιλάνε κάποιοι εδώ μέσα για σκάνδαλα απόκρυψης στοιχείων, για υπόγειες σχέσεις της Κυβέρνησης. Αυτό είναι θράσος!

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κύριε Πρόεδρε, μετά θέλω να πάρω κι εγώ τον λόγο.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, ολοκληρώνετε.

**ΧΡΗΣΤΟΣ ΜΠΓΙΑΛΑΣ:** Και όντως υπάρχει πολύ θράσος για να πείτε αυτήν τη θρασύτητα.

**ΙΩΑΝΝΗΣ ΒΡΟΥΤΣΗΣ:** Κύριε Πρόεδρε, μπορώ να έχω τον λόγο;

**ΓΙΑΝΝΗΣ ΚΟΥΤΣΟΥΚΟΣ:** Κύριε Πρόεδρε, με συγχωρείτε, μπορώ να έχω τον λόγο;

**ΠΡΟΕΔΡΕΥΩΝ (Δημήτριος Κρεμαστινός):** Κατ’ εξαίρεση ζήτησε τον λόγο ο Κοινοβουλευτικός Εκπρόσωπος του ΣΥΡΙΖΑ και του τον έδωσα, όμως δεν μπορούμε να πάμε σε έναν κύκλο…

**ΓΙΑΝΝΗΣ ΚΟΥΤΣΟΥΚΟΣ:** Συμφωνώ μαζί σας, κύριε Πρόεδρε, αλλά…

**ΠΡΟΕΔΡΕΥΩΝ (Δημήτριος Κρεμαστινός):** Αν θέλετε, επειδή κινούμαστε αυτήν τη στιγμή στο κατ’ εξαίρεση, να συμφωνήσουμε…

 **ΒΑΣΙΛΕΙΟΣ ΚΕΓΚΕΡΟΓΛΟΥ:** Κύριε Πρόεδρε, δικαιούμαι τριτομιλία για δύο λεπτά.

**ΠΡΟΕΔΡΕΥΩΝ (Δημήτριος Κρεμαστινός):** Όχι, δεν υπάρχει.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Πώς δεν υπάρχει; Έχω τριτομιλία για δύο λεπτά.

Και δεν μου δώσατε εμένα τον λόγο, για να δώσετε στον ΣΥΡΙΖΑ.

**ΠΡΟΕΔΡΕΥΩΝ (Δημήτριος Κρεμαστινός):** Τριτομιλία δεν έχετε.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Εμείς είμαστε οι επερωτώντες.

**ΠΡΟΕΔΡΕΥΩΝ (Δημήτριος Κρεμαστινός):** Μόνο ο κ. Κουτσούκος, κατά τον Κανονισμό, μπορεί να μιλήσει, κύριε Κεγκέρογλου. Αυτός είναι ο Κανονισμός.

Εάν εδώ συμφωνήσουμε να μιλήσετε όλοι ένα λεπτό χωρίς να ζητήσει άλλος τον λόγο, να συμφωνήσουμε. Διαφορετικά, να εφαρμόσουμε τον Κανονισμό και να δώσουμε τον λόγο στον κ. Κουτσούκο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Εμείς δεν διαμαρτυρηθήκαμε, κύριε Πρόεδρε, αλλά μετά τη δευτερολογία του Κοινοβουλευτικού Εκπροσώπου του ΣΥΡΙΖΑ θα έπρεπε να δώσετε και σε εμάς τον λόγο.Εμείς είμαστε οι επερωτώντες.

**ΠΡΟΕΔΡΕΥΩΝ (Δημήτριος Κρεμαστινός):** Είπα: αν συμφωνήσουμε. Κινούμαστε σε ένα εκτός Κανονισμού πεδίου.

Ορίστε, κύριε Κουτσούκο, εκ του Κανονισμού έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Εγώ είμαι εντός Κανονισμού.

**ΓΕΩΡΓΙΟΣ – ΔΗΜΗΤΡΙΟΣ ΚΑΡΡΑΣ:** Θα ήθελα τον λόγο για τριάντα δευτερόλεπτα, αν μου το επιτρέψετε.

**ΠΡΟΕΔΡΕΥΩΝ (Δημήτριος Κρεμαστινός):** Κοιτάξτε, αν ζητήσουν όλοι και μετά ξαναζητήσει ο κ. Κεγκέρογλου, καταλαβαίνετε…

**ΒΑΣΙΛΕΙΟΣ ΚΕΓΚΕΡΟΓΛΟΥ:** Εγώ δεν ζητάω τον λόγο. Εγώ μένω εντός Κανονισμού. Δεν τον ζητάω. Με την αφαίρεση του δικαιώματος τριτολογίας, δεν τον ζητάω.

**ΠΡΟΕΔΡΕΥΩΝ (Δημήτριος Κρεμαστινός):** Τον λόγο έχει ο κ. Κουτσούκος.

**ΓΙΑΝΝΗΣ ΚΟΥΤΣΟΥΚΟΣ:** Νομίζω ότι πρέπει να τηρούμε όλοι τον Κανονισμό. Ο συνάδελφος της Πλειοψηφίας, ο Κοινοβουλευτικός Εκπρόσωπος του ΣΥΡΙΖΑ, δεν κατάλαβε ότι εμείς ασκούμε κοινοβουλευτικό έλεγχο και εμείς ρωτάμε. Δεν χρειάζεται να προσπαθεί με έωλα επιχειρήματα να καλύψει την αδυναμία του Υπουργού καθώς, όπως εξήγησε ο κ. Κεγκέρογλου, εάν δεν θέλει να εφαρμόσει τις διατάξεις του νόμου που επικαλεστήκαμε θα μπορούσε να τις αλλάξει. Αυτό δεν τον απαλλάσσει από την παράβαση καθήκοντος για το γεγονός ότι μέχρι τώρα δεν έχει δημοσιοποιήσει τα ονόματα.

Πολύ δε περισσότερο, κύριε Πρόεδρε, επισημαίνω προς το Προεδρείο της Βουλής ότι και στο παρελθόν στην αρμόδια κοινοβουλευτική επιτροπή είχαν έρθει σε γνώση των Βουλευτών στοιχεία οφειλετών, ονόματα φοροφυγάδων. Αυτό, κύριε Αλεξιάδη, δεν πρόκειται να το αποφύγετε.

Αυτό ζητάμε, κύριε Πρόεδρε, και θα πάρουμε πρωτοβουλία και προς το Προεδρείο, για να πει τις ευθύνες της Κυβέρνησης σε σχέση με το Σύνταγμα και τις υποχρεώσεις της απέναντι στον κοινοβουλευτικό έλεγχο.

**ΓΕΩΡΓΙΟΣ – ΔΗΜΗΤΡΙΟΣ ΚΑΡΡΑΣ:** Κύριε Πρόεδρε, παρακαλώ τον λόγο.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Καρρά, θα σας στεναχωρήσω, διότι στεναχώρησα και τον κ. Βρούτση προηγουμένως, που κι αυτός ζήτησε τον λόγο και δεν του δόθηκε.

**ΓΕΩΡΓΙΟΣ – ΔΗΜΗΤΡΙΟΣ ΚΑΡΡΑΣ:** Μια ερώτηση θα ήθελα να κάνω.

**ΠΡΟΕΔΡΕΥΩΝ (Δημήτριος Κρεμαστινός):** Μπορείτε να ρωτήσετε τον Υπουργό κατ’ ιδίαν.

Κηρύσσεται περαιωμένη η συζήτηση επί της υπ’ αριθμόν 17/1-2-2016 επερώτησης, σύμφωνα με το άρθρο 134 παράγραφος 2 του Κανονισμού της Βουλής, του Βουλευτή της Δημοκρατικής Συμπαράταξης ΠΑΣΟΚ-ΔΗΜΑΡ κ. Ιωάννη Κουτσούκου προς τον Υπουργό Οικονομικών, σχετικά με την άρνηση του Υπουργείου Οικονομικών να αποκαλύψει τους μεγαλοοφειλέτες άνω του 1 εκατομμυρίου ευρώ που εντάχθηκαν με τη χαριστική πράξη νομοθετικού περιεχομένου στη ρύθμιση των 100 δόσεων.

Κύριοι συνάδελφοι, έχουν διανεμηθεί τα Πρακτικά της Πέμπτης 17 Δεκεμβρίου 2015 και ερωτάται το Σώμα αν τα επικυρώνει.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς τα Πρακτικά της Πέμπτης 17 Δεκεμβρίου 2015 επικυρώθηκαν.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Δημήτριος Κρεμαστινός):** Με τη συναίνεση του Σώματος και ώρα 13.13΄ λύεται η συνεδρίαση για τη Δευτέρα 29 Φεβρουαρίου 2016 και ώρα 18.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επίκαιρων ερωτήσεων.

 **Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**